އެންމެކުޑަމިނުން މަގުމަތިވެފައިވާ މީހުންގެ ދަފްތަރެއް އޮވެ ފަޤީރުކަމުގެ ކާޑެއް ދޭނެ ތަނެއް ހުރިނަމަ އެހީވާ މީހުން ގިނަވާނެ!\nމިއީ މީގެ 40، 50 އަހަރު ކުރިއެއް ނޫނެވެ. މިއީ 2021 ވަނަ އަހަރެވެ. މާލެ އަންނަން ކުޑަސިޓީ ބޭނުންވި ޒަމާންވަނީ މާޒީ އާއިއެކުވެ ގޮސްފައެވެ. އުޅަނދު ކައިރިކޮށްލުމުން ފުންމާލައިގެން ދާންވީއެވެ. ފުންމާލައިގެން މިދަނީ ރަށުގައި ހުއްޓައި ގުޅައި ވަޒީފާ ދޭނެކަމަށް ބުނި މީހާ ހޯދާށެވެ! ބައެއް ފަހަރު ބައްދަލެއް ނުވެއެވެ. ބައްދަލުވެއްޖެނަމަ ވަޒީފާއެއް ނުލިބެއެވެ. ޒުވާނާ ދާނެތަނެއް ނެތެވެ. މަގުމަތިވީއެވެ.\nމިއީ އެއްކެޓަގަރީއެވެ! ސަރުކާރާއި ރަށުކައުންސިލާއި ގުޅިގެން މިފަދަ ކަންކަން ބަލައިލެވޭނެ އިންތިޒާމެއް ހަމަޖައްސައިފިނަމަ މި ކެޓަގަރީން މަގުމަތިވާ ޒުވާނުންގެ އަދަދު މަދުވާނެއެވެ.\nޤަބޫލުކުރަން ބޭނުންނުވި ނަމަވެސް މާލޭގެ މަގުތަކުގައި ގިނަ އަދަދެއްގެ ސަލާންޖަހާ މީހުން އެބައުޅެއެވެ. 10، 20 ރުފިޔާ ދޭންއެދޭ ގިނަ އަދަދެއްގެ މީހުން މަގުތަކުގައި އެބައުޅެއެވެ.\nމިފަދަ އެހީއަކަށް އެދުމުން އެހީވަނީ މަދުމީހެކެވެ. އެއީ އެހީއަށް އެދޭ މީހުންގެ ތެރޭގައި ތަފާތު ކެޓަގަރީތަކުގެ މީހުން ހިމެނޭތީއެވެ. 10،20 ރުފިޔާ ހޯދަމުންގޮސް 100،200 ރުފިިޔާ ހަމަވީމާ ޕީސް ގަނެގެން ބޯމީހުންވެސް އުޅޭތީއެވެ. ޙަރާމްކަމެއް ކުރަން ފައިސާދޭން ބޭނުން ނުވާތީއެވެ!\nބައެއް މީހުން ބުނަނީ ޒުވާނުންނަށް 10، 20 ރުފިޔާ ދިނީމާ ވަޒީފާތަކަށް އިތުރުވަނީ ކުރިން ބަންގްލަދޭޝް، މިހާރު އިންޑިއާ މީހުން ކަމަށެވެ. ދިވެހި ޒުވާނުން ކުރާ މަސައްކަތަކީ ސަލާންޖެހުން ކަމަށެވެ.\nއަނެއް ބައަކު ބުނަނީ ސަލާންޖަހާ މީހުންގެ ދަފްތަރެއް ކޮންމެވެސް މިނިސްޓްރީއަކުން އެކުލަވައިލަންޖެހޭ ކަމަށެވެ. އަދި ސަލާންޖަހަން ޖެހޭ ސަބަބު ބަޔާންކޮށް ކާޑެއް ދޫކުރުމުން އެމީހުންނަށް ގިނަ ބައަކު އެހީވާނެކަމަށެވެ. ޑްރަގްބޯން ސަލާންޖަހާ މީހުންނާއި ޙާލުގައި ޖެހިގެން ސަލާންޖަހާ މީޙުން ވަކިކުރަން އެނގުމުން ގިނަ ބައަކު ޞަދަޤާތް ކުރާނެ ކަމަށެވެ.\nމަޖިލީހުން ކުރި ކަމަކީ ޤާނޫނެއް ފާސްކުރުމެވެ! ގަދަވެ ތިބި ބައަކު ބަލިބައެއް ކަމަށެވެ. ކޯޓުން ކުރާ ކަމަކީ ބަލިމީހުންނަށް ފަރުވާކުރަން ޙުކުމްކުރުމެވެ. އެހުކުމް ތަންފީޒުނުކުރެވި5އަހަރަށްވުރެ ގިނަވެފައިވާ ބަލިމީހުން މަގުމަތިވެފައި އެބަތިބިކަން އެފަދަ ބައެއް މީހުން ދޭ މައުލޫމާތުން އެނގެއެވެ.\n"އަހަރެން ފަރުވާ ހޯދައިފިން. އެއީ ފަރުވާ ނުހޯދައިފިއްޔާ ޖަލަށް ގެންދާތީ. ދެން ފަރުވާ ހޯދީމާ ކުރާނީ ކީއް؟ އަހަރެމެން ބޭނުންވަނީ އެދޭ ބޭސްގުޅައެއް ނޫން. ކުރާނެ މަސައްކަތެއް. އެކަމެއް ނުވޭ. ވީމާ އޮތީ ހަމަ ވައްކަންކުރުމާ ހަށިވިއްކުމާ ސަލާންޖެހުން." ކަމަށްވެސް ބައެއް ޒުވާނުން ބުނެއެވެ.


ފެށުން 23\n1-2 ސަތޭކަ ހަތާވީސް އަހަރު ވަންދެން ސާރާ ދުނިޔޭގައި އިންނެވުމަށް ފަހު ޤަރްޔަތު އަރްބަޢު، (ކަންޢާނުގެ ރަށެއް ކަމުގައިވާ ޙަބްރޫން) ގައި އެކަމަނާ އަވަހާރަވިއެވެ. ސާރާގެ އަވަހާރަވުމުން އިބްރާހީމްގެފާނަށް ފުން ހިތާމަތަކެއް ކުރިމަތިވެ ވަޑައިގަތެވެ.3ދެން ސާރާގެ ގަބުރުފުޅު ކައިރިން އިބްރާހީމްގެފާނު ތެދުވެވަޑައިގެން އެރަށުގެ ބޮޑު ދޮރާށި ހުރި މައިދާނުގައި ޙިއްޘީންގެ ކަމުވޮށިވެގެންވާ ބޭކަލުންތަކާއި ބައްދަލު ކުރައްވައި ވިދާޅުވިއެވެ.4”އަހަރެންނަކީ ތިޔަބައިމީހުންގެ ރަށުގައި ވަޒަންވެރިވެގެން އުޅޭ ބީރައްޓެއްސެއް. އަހަރެންގެ އަނބިމީހާ ފަސްދާނުލާނޭ ބިމެއް އަހަރެންގެ މިލްކިއްޔާތަކު ނެތް. އޭނާ ވަޅުލާނެ ބިންކޮޅެއް އަހަރެންނަށް ވިއްކާ.“5ޙިއްޘީންގެ ކަމުވޮށިވެގެންވާ ބޭކަލުން އިބްރާހީމްގެފާނަށް ޖަވާބުދެއްވިއެވެ.6”ކަލޭގެފާނީ އަހަރެމެންގެ ތެރޭގައިވާ އަމީރެއްފަދަ މަތިވެރި ބޭކަލެއް. މި ރަށުގެ އެންމެ ރަނގަޅު ހިސާބެއް ބައްލަވައި ކަލޭގެފާނުގެ އަނބިކަނބަލުން ފަސްދާނު ލައްވާ. ހަމައެހެންމެ މި ރަށުގެ މީހުން ވަޅުލާ ކޮންމެ ތަނެއްގައި ކަލޭގެފާނުގެ އަނބިކަނބަލުން ފަސްދާނު ލެއްވުމުގެ ހުއްދަ ކަލޭގެފާނަށް ލިބިގެންވޭ. އަދި ކަލޭގެފާނުގެ އަނބިކަނބަލުން ފަސްދާނުލެއްވުން މަނާ ކުރާނޭ މީހަކު އަހަރެމެންގެ ތެރެއަކުން ނާންނާނެ.“ 7-8 އިބްރާހީމްގެފާނު ތެދުވެ ވަޑައިގެން ޙިއްޘީންގެ ޤައުމުގެ މީހުންނަށް ކުރުނީސްކޮށް ސަލާމް ކުރައްވައި ވިދާޅުވިއެވެ. ”ތިޔަބައިމީހުން އަހަރެންގެ އަނބިމީހާ މިރަށުގައި ފަސްދާނު ލެއްވުމަށް އެދޭނަމަ އަހަރެންނަށް ޓަކައި ޞޫޙަރުގެ ދަރި ޢިފްރޫން އާއި ވާހަކަ ދައްކައިދީ.9އޭނާގެ ދަނޑުފަނގުގެ ނިމޭ ހިސާބުގައިވާ މަކްފީލަތު ހޮހަޅަ އަހަރެންނަށް ވިއްކާށޭ ބުނެދީ. އަހަރެން އޭނާއަށް އެތަނުގެ ފުރިހަމަ އަގު އަދާކުރާނަށް. އަދި ތިޔަބައިމީހުން ހެކިކޮށް އަހަރެން އެތަން ގަތުމަށް ބޭނުންވަނީ ގަބުރުސްތާނެއް ހެދުމަށް.“ 10 މައިދާނުގައި އެއްވެ ތިބި ޙިއްޘީންގެ ތެރޭގައި ޢިފްރޫން ވެސް ހުއްޓެވެ. އޭނާ އެންމެންނަށް އިވޭނޭހެން އިބްރާހީމްގެފާނަށް ޖަވާބު ދެއްވިއެވެ. 11 ”ނޫން. ސާހިބާ. މިތަނުގައި މިތިބި އެންމެތަކުން ހެކިކޮށް މުޅި އެ ދަނޑުފަނގުގެ އިތުރުން ހޮހަޅަ ވެސް ކަލޭގެފާނަށް އަޅުގަނޑު ވެދުންކޮށްފިން. ކަލޭގެފާނުގެ އަނބިކަނބަލުން އެތަނުގައި ފަސްދާނު ލައްވާ.“ 12-13 ދެވަނަ ފަހަރަށް ޙިއްޘީންނަށް އިބްރާހީމްގެފާނު ކުރުނީސް ކުރައްވާ އެކަލޭގެފާނު ޢިފްރޫންއަށް ވިދާޅުވިއެވެ. ”މިތަނުގައި މިތިބަ އެންމެތަކުން ހެކިކޮށް ބުނަން. އެބިމުގެ ޖުމުލަ އަގު އަހަރެންގެ ފަރާތުން ބަލައިގަނޭ. އެއަށް ފަހު އަހަރެންގެ އަންހެނުންގެ ގަބުރު އެތަނުގައި ވަޅުލާނަން. އަދި އަހަރެންގެ މިހުށަހެޅުމަށް އިހުތިރާމްކޮށް އެ ފައިސާ ބަލައިގަނޭ. އަހަރެންނަށް އެތަން ވިއްކާ. އެތަނުގެ ފުރިހަމަ އަގު ގަބޫލުކުރޭ.“ 14 ޢިފްރޫން އިބްރާހީމްގެފާނަށް ޖަވާބު ދެއްވިއެވެ. 15 ”ސާހިބާ. އެބިމުގެ އަގަކީ ހަތަރުސަތޭކަ ރިހި ލާރިފޮތި. މިފަދަ ކުޑަ އަގަކީ އަޅުގަނޑުމެން ފަދަ ގާތް ދެ ރަޙުމަތްތެރިންނަށް ކޮން އެއްޗެއް؟ އެ ބިމަކީ ކަލޭގެފާނުގެ ބިމެއް. އެތަނުގައި ކަލޭގެފާނުގެ އަނބިކަނބަލުން ފަސްދާނު ލައްވާ.“ 16 މައިދާނުގައި އެއްވެ ތިބި ޙިއްޘީން ހެކި ކުރައްވައި އިބްރާހީމްގެފާނު ބިމުގެ އަގަށް ވާ ހަތަރުސަތޭކަ ރިހި ލާރިފޮތި ޢިފްރޫންއަށް ދެއްވައި އެ ބިމުގެ އަގު އަދާ ކުރެއްވިއެވެ. އަދި އާދަވެގެން ވިޔަފާރިވެރިން ކަންތައް ކުރާ އުސޫލުން އެ ހަތަރުސަތޭކަ ރިހި ލާރިފޮތި މިނެކިރިއެވެ.\n17-18 އެގޮތުގެމަތިން، މައިދާނުގައި އެއްވެ ތިބި ޙިއްޘީން ހެކި ކުރައްވައި ޢިފްރޫންގެ މިލްކިއްޔާތުގައި ހިމެނިގެންވީ ޙަބްރޫންގެ އިރުމަތީ ފަރާތުގައިވާ ގަސްތަކާއި ދަނޑުފަނގު ތަކުގެ އިތުރުން މަކްފީލަތު ހޮހަޅަ އިބްރާހީމްގެފާނު ބައްލަވައި ގެންނެވިއެވެ.\n19 ދެން އިބްރާހީމްގެފާނު އެކަލޭގެފާނުގެ އަނބިކަބަލުން ސާރާ ކަންޢާނުގެ އެހޮހަޅައިގައި ފަސްދާނު ލެއްވިއެވެ. 20 އެގޮތުން ޙިއްޘީންގެ އަތުން މަކްފީލަތު ހޮހަޅަ އިބްރާހީމްގެފާނު ބައްލަވައި ގެންނެވުމަށް ފަހު ގަބުރުސްތާނެއްގެ ގޮތުގައި އެތަން ހެއްދެވިއެވެ.


ހަތް ލަވައާއެކު ޑިންބާ މިއުޒިކްގެ 'ފައިލަސޫފި' ރިލީޒްކޮށްފި\nއިނގިރޭސި ދެ ލަވަ ހިމެނޭ\nޕަނަމާ ޝަފީގް ގެ ފުރަތަމަ އަމިއްލަ ރާގުގެ ލަވަ ހިމެނޭ\nޖޭޒް، ބްލޫސް އަދި ރެގޭ ސްޓައިލްގެ ލަވަތައް ހިމެނޭ މި އަލްބަމްގައި ގިނަ އާޓިސްޓުންތަކެއްގެ އަޑު އިވިގެންދޭ\n8 ޖެނުއަރީ 2020 | ބުދަ 20:08\nޑިންބާ މިއުޒިކްގެ 'ފައިލަސޫފި' ރިލީޒްކޮށްފައިވަނީ އަންގާރު ދުވަހު\nއަމިއްލަ ރާގުގެ ލަވަތައް އެފެއްދުމުގައި ރާއްޖޭގެ އެންމެ ފާހަގަކޮށްލެވޭ 'ޑިންބާ މިއުޒިކް'ގެ 16 ވަނަ އަލްބަމް ރިލީޒްކޮށްފިއެވެ.\nމުޅިއަކު ހަތް ލަވައާއެކު 'ފައިލަސޫފި' ރިލީޒްކޮށްފައިވަނީ އަންގާރަ ދުވަހުއެވެ. މި އަލްބަމް ރިލީޒްކޮށްދެއްވީ މަޝްހޫރު ލަވަކިޔުންތެރިޔާ މޭނާ ހައްސާން އެވެ.\nޖޭޒް، ބްލޫސް އަދި ރެގޭ ސްޓައިލްގެ ލަވަތައް ހިމެނޭ މި އަލްބަމްގައި ގިނަ އާޓިސްޓުންތަކެއްގެ އަޑު އިވިގެންދެއެވެ. އޭގެތެރޭގައި ރާއްޖޭގެ މިހާރު އެންމެ ކާމިޔާބު ފަންނާނުން ހިމެނޭއިރު، ދާއިރާއަށް އާ އާޓިސްޓުންވެސް ހިމެނެއެވެ.\nއެގޮތުން، 'ފައިލަސޫފި'ގެ ޓައިޓަލް ލަވަ ޔާމިން ރަޝީދު ކިޔާފައިވާއިރު، އަބްދުލް ރަޝީދު އަލީ (އަބްސީ)، ޝިފާ ތައުފީގް، ޕެނަމާ ޝަފީގް އަދި ޒާރާ މުޖްތަބާގެ ލަވަތައްވެސް އަލްބަމްގައި ހިމެނެއެވެ.\n· ފައިލަސޫފި – ޔާމިން ރަޝީދު\n· ޗުއްޕި ހައްޕު ތުކީ – އަބްސީ، ޝިފާ\n· ގަނޑުވަރު މަނިކުފާނު – ޒާރާ\n· ބްލޫޒް ނައިޓް – ޖައިޝާ\n· މާވަހަރު – މައިސަން، އަލީފް\n· އުކުޑި ބުކުނޑި – ސައިނާ\n· ވައިލްޑް ފްލާވަރ – ޕަނަމާ ޝަފީގް\n'ފައިލަސޫފި' އަލްބަމްގެ ލަވަތަކަށް ބަލާއިރު، ޖައިޝާގެ "ބްލޫޒް ނައިޓް" އާއި ޕަނަމާ ޝަފީގްގެ "ވައިލްޑް ފްލާވަރ"އަކީ އިނގިރޭސި ބަހުން ކިޔާފައިވާ ލަވަތަކެއްކަން ފާހަގަކުރެވެއެވެ.\nމި އަލްބަމްއާ ގުޅޭގޮތުން ރާއްޖެއެމްވީއާ ވާހަކަދައްކަމުން ޑިންބާ މިއުޒިކްގެ ބާނީއެއްކަމަށްވާ އަހްމަދު "އިޝާންޓެ" އިޝާން ބުނީ އަލްބަމާ މެދު ވަރަށް ހިތްހަމަޖެހޭކަމަށާއި، ދިވެހި ގިނަ ފަންނާނުންނާއެކު މަސައްކަތް ކުރަން ލިބުމުން އުފާވާކަމަށެވެ. އަދި ހާއްސަކޮށް ޕެނަމާ ޝަފީގްއާއެކު މަސައްކަތް ކުރަން ލިބި، އޭނާގެ 40 ވަރަކަށް އަހަރުގެ ކެރިއަރގެ ފުރަތަމަ އަމިއްލަ ރާގުގެ ލަވަ ތައްޔާރުކުރުމަށް އެހީވެ ދެވުމުން ވަރަށް އުފާވާކަމަށް އިޝާންޓެ ބުންޏެވެ.\nމީގެ އިތުރުން، އިޝާންޓޭ ވަނީ ލަވަކިޔުންތެރިންގެ އިތުރުން އަލްބަމްގައި މަސައްކަތް ކުރި އެހެން ފަންނާނުންގެ މަސައްކަތްތައްވެސް ފާހަގަކޮށް، ޝުކުރު އަދާކޮށްފައެވެ.\nމިހާރު މި ލަވަތަކަށް މިއުޒިކް ވީޑިއޯ ހެދުމުގެ މަސައްކަތް ކުރިއަށްދާކަމަށާއި، މިވަގުތު ކުރިއަށް ދަނީ ސްކްރިޕްޓް ތައްޔާރުކުތުމުގެ މަސައްކަތްކަމަށް އިޝާންޓެ ބުންޏެވެ.\nޑިންބާ މިއުޒިކްގެ 'ފައިލަސޫފި' އަލްބަމް މިހާރު ބައިސްކޯފް އެޕްއިން އަޑުއަހާލެވޭނެއެވެ.\n"މިއުޒިކް ކުޅެ މިއުޒިކް ކުރިއަރުވަން" އިޝާންޓެ އުފެއްދި ޑިންބާ މިއުޒިކްއިން މިހާރު 16 އަލްބަމް ރިލީޒްކޮށްފައިވާއިރު، މިއީ "މިއުޒިކް ކުޅެ މިއުޒިކް ކުރިއަރުވަން" އޭނާ ފެށި މަސައްކަތެކެވެ. ހާއްސަކޮށް ދިވެހި އަމިއްލަ ތަފާތު މިއުޒިތަކެއް އުފެއްދުމުގެ މަގުސަދުގައެވެ.\n8 ޖެނުއަރީ 2020 | ބުދަ 20:51\nރެގޭ ނޫން އެއްޗެއް ކިޔާކަން ނޭގެނެ


ފެބްރުއަރީ7ވަނަ ދުވަހު ޤާނުނާ ޚިލާފް ޢަމަލުތައް ހިންގި ފުލުހުންނާ ސިފައިންގެ ތެރެއިން އިސްކޮށް ތިއްބެވި ބޭފުޅުންގެ މައްޗަށް ޖިނާއީ ތަހުގީގު ހިންގޭނެ ކަމުގައި ރައީސް މުހައްމަދު ނަޝީދު ވިދާޅުވެއްޖެ | President Mohamed Nasheed\nފެބްރުއަރީ7ވަނަ ދުވަހު ޤާނުނާ ޚިލާފް ޢަމަލުތައް ހިންގި ފުލުހުންނާ ސިފައިންގެ ތެރެއިން އިސްކޮށް ތިއްބެވި ބޭފުޅުންގެ މައްޗަށް ޖިނާއީ ތަހުގީގު ހިންގޭނެ ކަމުގައި ރައީސް މުހައްމަދު ނަޝީދު ވިދާޅުވެއްޖެ\nފެބްރުއަރީ7ވަނަ ދުވަހު ގާނުނާ ހިލާފް އަމަލް ހިންގި ފުލުހުންނާ ސިފައިންގެ ތެރެއިން އިސްކޮށް ތިއްބެވި ބޭފުޅުންގެ މައްޗަށް ޖިނާއީ ތަހުގީގު ހިންގި އަދި އެބޭފުޅުންނަށް ހައްގު އަދަބު ދެވޭނެ ކަމުގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ އެމްޑީޕީގެ ފަރާތުން އުސްފަސްގަނޑުގައި އަންގާރަ ދުވަހުގެރޭ ބޭއްވި ޖަލްސާގައި ވާހަކަ ދައްކަވަމުންނެވެ.\nއެމަނިކުފާނު ވިދާޅުވީ ފެބްރުވަރީ7ވަނަ ދުވަހު ހިނގި ކަންކަމާއި ގުޅެގޮތުން ސިފައިންނާއި ފުލުހުންގެ ތެރެއިނަ އެކަންކަމުގައި ބައިވެރިވި އިސް ފަރާތްރަކުގެ މައްޗަށް ތަހުގީގު ނުހިންގާ ދޫކޮއްލުމަކީ މިރާއްޖޭގެ ޑިމޮކްރަސީއައްވެސް، އަދި މިރާއްޖޭގެ ގާނޫނީ ދައުލަތެއް ހިންގުމަށްވެސް އަދި ކުރިއަށް އޮތް އިންތިހާބައްވެސް ރަނގަޅުކަމެއް ނޫންކަމުގައެވެ. “އަޅުގަނޑުމެން ދެކޭ ގޮތުގައި އެމަސައްކަތް ނުކޮށް އެ ތަހުގީގު ނުހިންގާ އަޅުގަނޑުމެން ކުރިއަށް ދާން އުޅެއްޖެނަމަ، ހައްތަހާވެސް އަޅުގަނޑުމެނަށް ފެންނާނީ ކުރިއަށް ނުދެވޭތަން” ރައީސް ނަޝީދު ވިދާޅުވިއެވެ. އަދި ތަހުގީގު ހިންގުމަށް ނުވަތަ އަދަބު ދިނުމަށް އަދި އެތަހުގީގު ހިންގުމައްފަހުގައި ޝަރީއަތް ހިންގުމަށް އެދެނީ އެއްވެސް ހާލަތެއްގާ ހުރިހާ ސިފައިންނަށާއި ހުރިހާ ފުލުހުންނަކަށް ނޫން ކަމުގައި ރައީސް ނަޝީދު ވިދާޅުވިއެވެ. “އަޅުގަނޑުމެން މި ދައްކަނީ ހަމަ ވަރަށް މަދު މީސްކުޅެއްގެ ވާހަކަ. ގާތްގަނޑަކަށް މުޅި ޖުމްލަ 10، 12 މީހުންގެ ވާހަކަ” ރައީސް ނަޝީދު ވިދާޅުވިއެވެ. ފެބްރުއަރީ7ވަނަ ދުވަހުގެ ކަންކަމާމެދު އެކަންކަން ކުރި މީހުންގެ މައްޗަށް ޖިނާއީ ތަހުގީގެއް ނުހިންގާ ދިވެހިރާއްޖެ ކުރިއަށް ގެންދެވިދާނެކަމަށް ދެކިއްޖެނަމަ އެއީ ވަރަށް ހަނި ނަޒަރަކުން އަދި މިރާއްޖޭގެ މުސްތަގުބަލަށް ނުބަލާ ވިސްނާ ވިސްނުމެއް ކަމުގައި ރައީސް ނަޝީދު ވިދާޅުއެވެ. އަދި ވެރިކަން ވައްޓާލުމުގައި އިސް ދައުރު އަދާކުރި ފުލުހުންނާއި ސިފައިންގެ މައްޗަށް ޖިނާޢީ ތަހުގީގު ހިންގި އެފަރާތްތަކަށް ހައްގު އަދަބު ދެވޭނެ ކަމުގައި ރައީސް ނަޝީދު ވިދާޅުވިއެވެ. އަދި އެމްޑީޕީއަކީ ހެޔޮ ބަދަލުގެ މެދުވެރިޔާ ކަމަށާއި އަދި މިހާރު ފެންނަ މަންޒަރަކީ ވަރަށް ބޮޑު ވޯޓެއް އެމްޑީޕީއަށް މިހާރު ލިބޭނެތަން ކަމަށާއި އެބޮޑު ވޯޓުގެ ޒިންމާ ވަރަށް ބޮޑު ކަމުގައި ރައީސް ނަޝީދު ވިދާޅުވިއެވެ. އަދި އިންތިޚާބު ކާމިޔާބުކޮށް އެކިއެކި ޕާޓީތަކުގެ މެމްބަރުންގެ ހައްގުތައްވެސް ރައްކާތެރިކޮށްދޭން ޖެހޭނެ ކަމުގައި ރައީސް ނަޝީދު ވިދާޅުވިއެވެ.\nއެމްޑީޕީއަކީ ތަރައްގީގެ ޕާޓީކަމަށާއި ދިވެހި ރާއްޖޭގައި ރައްޔިތުން އެދެމުން އަންނަނީ އެބައިމީހުންގެ، އެ ރައްޔިތުންގެ ދިރިއުޅުމަށް ކުރިއެރުން ލިބުން ކަމުގައި ރައީސް ނަޝީދުގެ ވަހަކައިގައި ވިދާޅުވިއެވެ. “މިއަދު ލިބޭ އެއްޗަކަށްވުރެން އިތުރު އެއްޗެއް މާދަމާ ލިބޭނޭ ގޮތެއް މެދުވެރިވުމަށް، އާމްދަނީ އިތުރުވުމަށް، ރައްޔިތުން އެދެނީ ބޯހިޔާވަހިކަމަކަށް، ސާފު ފެންކޮޅަކަށް، ބަލިވީވާ ބޭސް ފަރުވާކުރެވޭނޭ ގޮތެއް، ދަރިންނަށް ކިޔަވާދޭވޭނޭ ގޮތެއް، އެއްތަނުން އަނެއްތަނަކަށް ދެވޭނޭ ގޮތެއް، އާއިލާއެއް ބިނާ ކުރެވޭނޭ ގޮތެއް، ރާއްޖޭގެ ރައްޔިތުން އެދެނީ ހާސްކަމެއްނެތި ދިރި އުޅެވޭނޭ ގޮތެއް” ރައީސް ނަޝީދު ވިދާޅުވިއެވެ.\nއެމްޑީޕީން ހުށައަޅާފައިވާ ސިޔާސަތުތަކުގެ މައްޗަށް އަލިއަޅުވައި ވާހަކަ ދައްކަވަމުން ގެސްޓް ހައުސް ވިޔަފާރި ހިންގުމުގެ ބޭނުމަކީ، ރާއްޖޭގެ އާމްދަނީ2ގުނަ ކުރުން ކަމުގައި ރައީސް ނަޝީދު ވިދާޅުވިއެވެ. އެމްޑީޕީގެ ގެސްޓު ހައުސް ވިޔަފާރި ސިޔާސަތާ ގުޅޭގޮތުން ރައީސް ނަޝީދު ވިދާޅުވީ “ޓުއަރިޒަމްގެ ވިޔަފާރި ހަމައެކަނި ކުރެވެން އޮތީކީ ފަޅުރައް ރަށަކު ނޫން. މީހުން ދިރިއުޅޭ ރައްރަށުގައިވެސް ޓުއަރިޒަމްގެ ވިޔަފާރި ހިންގެން އެބަ އޮތް. ދާދި ފަހުން އަޅުގަނޑު ދިޔައިން މާފުށްޓަށް، މާފުށްޓަށް ދިޔައިރުގައި، އަޅުގަނޑުމެނަށް ފެނުނީ އެތަނުގަ 18 ގެސްޓްހައުސް މިހާރު ބާރަށް ހިގަމުން އެބަދޭ. 200 ޓުއަރިސްޓު އެނދު މާފުށީގައި އެބަހުރި.” ގެސްޓުހައުސް ވިޔަފާރީގެ ސަބަބުން މާފުށީގައި ޓުއަރިޒަމްއާއި ގުޅިފައި ހުރި މަސައްކަތްތައް ތަޢާރަފްވެ އެވަޒީފާތަކުގެ ބޭނުން ޒުވާނުން ހިފަމުންދާކަމުގައި ރައީސް ނަޝީދު ވިދާޅުވިއެވެ. އަދި މިކަމުގެ ސަބަބުން މާފުށީގައި ވަޒީފާގެ ފުރުސަތުތައް އިތުރުވެ ވަޒީފާ ނެތް އެންމެ ކުއްޖެއްވެސް ނެތްކަމުގައި ރައީސް ނަޝީދު ވިދާޅުވިއެވެ. ގެސްޓްހައުސްގެ ވިޔަފާރިއާ ގުޅިގެނެ ބިމުގެ އަގު އުފުލި ރަށު ތަރައްގީއަށް މަގުފަހިވެގެންދާނެ ކަމުގައި ރައީސް ނަޝީދު ވިދާޅުވިއެވެ. އަދި ގެސްޓުހައުސްގެ ވިޔާފާރިއާއެކުގައި ރަށްރަށަށް ބޭނުންވާ ފެނާއި ނަރުދަމާގެ ޚިދުމަތްތަކާ ރަށުގެ އުމްރާނީ ތަރައްގީއަށްވެސް މަގުފަހި ވެގެންދާނެ ކަމުގައި ރައީސް ނަޝީދު ވިދާޅުވިއެވެ. މީގެ އިތުރުންވެސް ގެސްޓުހައުސް ވިޔަފާރީގެ ސަބަބުން ރާއްޖެއަށް ޒިޔާރަތްކުރާ ޓުއަރިސްޓުންގެ އަދަދު ދެގުނަވެގެންދާނެކަމަށް ލަފާކުރައްވާކަމުގައާއި އެހެންނަމަވެސް އިބްރާހިމް ނާސިރު އިންޓަރނޭޝަނަލް އެއަރޕޯޓުގެ މަސައްކަތްތައް ހުއްޓިފައިވާތީވެ ތަރައްގީއަށް ހުރަސް އެޅިފައިވާކަމުގައި ރައީސް ނަޝީދު ވިދާޅުވިއެވެ. އަދި އެމްޑީޕީ ސަރުކާރެއްގައި އެއަރޕޯޓު ތަރައްގީވެގެންދާނެ ކަމުގައި ރައީސް ނަޝީދު ވިދާޅުވިއެވެ.\nދިވެހިރާއްޖެއަކީ މުއްސަނދި ގައުމެއްކަމަށާއި ދިވެހިރާއްޖޭގެ ކަނޑުފަޅުތަކަން ލިބޭ ނަފާއަކީ ހަމައެކަނި ކަޅުބިލަ މަހުން ހުއްޓިފައި ހުރެގެން ވާނެ ކަމެއްނޫން ކަމުގައި ރައީސް ނަޝީދު ވިދާޅުވިއެވެ. އެމްޑީޕީގެ ސިޔާސަތަކީ ކަނޑުގޮވާމުގެ ސިޔާސަތުގެ ތެރެއިންވެސް ރަށްތަކުގައި ވަޒީފާގެ ފުރުޞަތުތައް އުފެދިގެން އަންނާނެ ކަމުގައި ރައީސް ނަޝީދު ވިދާޅުވިއެވެ.\nމަސައްކަތްތެރިންގެ އެމްޑީޕީގެ ސިޔާސަތާ ގުޅިގެން ރައީސް ނަޝީދު ވިދާޅުވީ މަސައްކަތްތެރިން މިނިވަންވެގެން ނޫނީ ރާއްޖޭގައި އެއްވެސް ކަމެއް ކުރިއަކަށް ނުދާނެ ކަމުގައެވެ. މަސައްކަތްތެރިންގެ ހައްގުތައް ހޯދައިދީގެން ނޫނީ ވިޔަފާރިތައް ތަރައްގީއެއް ނުކުރެވޭނެ ކަމުގައި ރައީސް ނަޝީދު ވިދާޅުވިއެވެ. އަދި އެމްޑީޕީގެ އެއް ސިޔާސަތު ކަމުގައިވާ މަސައްކަތްތެރިންނަށް ދެވޭ އެންމެ ކުޑަ އުޖޫރައިގެ ސަބަބުން މަސައްކަތްތެރިންނަށް އެކަށީގެންވާ އުޖޫރައެއް ދެވޭނެ ކަމަށާއި އަދި އެކަމުގެ ސަބަބުން ވަޒީފާ ނެތިފައި ތިބޭ ދިވެހިންގެ މިންވަރު ދަށްވެގެންދާނެ ކަމުގައި ރައީސް ނަޝީދު ވިދާޅުވިއެވެ. އެއީ ބޭރު މަސައްކަތްތެރިންގެ އަގު ދިވެހި މަސައްކަތްތެރިޔާއަށްވުރެ ބޮޑުވެ، ވަޒީފާގެ ފުރުޞަތުތައް ދިވެހީންނަށް ހުޅުވިގެންދާނެ ކަމުގައި އެމަނިކުފާނު ވިދާޅުވިއެވެ. އަދި ވަޒީފާގެ ބާޒާރުގައި ދިވެހިންނަށް ބޭނުންވެފައިވާ ހުނަރުތަ ހޯދައިދިނުމަށް ތަމްރީނު ޕްރޮގްރާމްތައް ހިންގަވާނެ ކަމުގައާއ ޕޭކޮމިޝަން މެދުވެރިކޮށް ސަރަވިސް ޗާރޖާއި ސިވިލް ސަރވަންޓުންގެ އޯވަރޓައިމް ކަށަވަރުކޮށްދެއްވާނެ ކަމުގައި ރައީސް ނަޝީދު ވިދާޅުވިއެވެ. އަދި މަސައްކަތުގެ މައިދާނުގައި ވީހާވެސް ގިނަ އަންހެން ބޭފުޅުން ބައިވެރިކުރުމަށް ‘ފްލެކްސީ-ޓައިމް’ ތަޢާރަފް ކުރައްވާނެކަމުގައި ރައީސް ނަޝީދު ވިދާޅުވިއެވެ. ލޭބަރ ޓްރައިބިއުނަލްގެ މަސައްކަތްތައް ތަންފީޒުކުރަމަށް މަގުފަހިކުރުމަށް އެޓްރައިބިއުނަލަށް ޤާނޫނީ ބާރު ދެއްވުމަށް މަސައްކަތް ކުރައްވާނެ ކަމުގައިވެސް ރައީސް ނަޝީދު ވިދާޅުވިއެވެ.\nބަޣާވާތައްފަހު ބޭރުގެ ގައުމުތަކާއި ދިވެހިރާއްޖެއާ އެކިއެކި ފަރާތްތަކާއި ދެމެދު އޮންނަ ގުޅުމަށް ރައީސް ނަޝީދު ވަރަށް ބޮޑަށް ފާޑު ވިދާޅުވިއެވެ. އެގޮތުން އިންޑިޔާއާއި ދިވެހިރާއްޖެއާ ދެމެދު އޮތް ގާތްގުޅުމަށް މިހާރު ބުރޫއަރާފައިވާކަމަށާއި އިންޑިޔާ ބޮޑުވަޒީރަށް ޑރ.މުހައްމަދު ވަހީދު ކަނޑައެޅިގެން އޮޅުވާލައި ދޮގު ހައްދަވާފައިވާ ކަމުގައި ރައީސް ނަޝީދު ވިދާޅުވިއެވެ. އަދި ޑރ. ވަހީދު ދިވެހިރާއްޖޭގެ ވެރިކަމުގައި އަރާ ހުންނެވިހާ ދުވަހަކު ދިވެހިރާއްޖެއަށް ވިސާ ހެދުމުގައިވެސް އަދި ހިލައާއި ހިލަވެލި ހޯދުންފަދަ ކަންކަމުގައިވެސް އިންޑީޔާގެ އެހީތެރިކަމެއް ނުލިބޭނެ ކަމުގައި ރައީސް ނަޝީދު ވިދާޅުވިއެވެ. މިރޮނގުން ވާހަކަ ދައްކަވަމުން ރައީސް ނަޝީދު ވިދާޅުވީ “ގަލަމު ދެއްޔާއި ކަރުދާސް ހުސް ނުވަންޏާ ސޮއި ކުރެވޭނެ. އެހެންނަމަވެސް ހިލައާއި ހިލަވެލި ނެތީއްޔަކާ އިމާރާތެއް ނުކުރެވޭނެ” ކަމުގައެވެ. އަދި ބަނދަރު، މަގު ފަދަ އުމްރާނީ މަސައްކަތްތައް ހިލައާއި ހިލަވެލި ނުލިބި ނުކުރެވޭނެ ކަމުގައި ރައީސް ނަޝީދު ވިދާޅުވިއެވެ.\nރޭގެ ޖަލްސާގައިވެސް އެމްޑީޕީން ކުރިއަށް އޮތް ރިޔާސީ އިންތިޚާބު ކާމިޔާބު ކުރާނީ އެއްބުރުން ކަމުގައި ރައީސް ނަޝީދު ތަކުރާރުކުރެއްވިއެވެ. “އަޅުގަނޑުމެން މި އިންތިހާބު އެއްބުރުން ކާމިޔާބުކުރާ ވާހަކަ ދައްކާ އިރުގަ، އަޅުގަނޑުމެން ދައްކަނީ ސަބަބަކާ ނުލައެއްނޫން. އަޅުގަނޑަށް ފެންނަ ތަނުގަ ވާދަވެރިން ތިބީ ބައިބައިވެ މާޔޫސްވެފަ. އަޅުގަނޑުމެންގެ ޕާޓީ އޮތީ އެކުގައި ވަރަށް ވަރުގަދަޔަށް މަސައްކަތްކުރުމުގެ ޖޯޝަކާއި ރޫހެއްގައި. އަޅުގަނޑުމެން އިރާދަކުރެއްވިއްޔާ 6-4 ތަޅާލާނީ. އަޅުގަނޑުމެން އިރާދަކުރެއްވިއްޔާ ހަމަ އެއްބުރުން މިކަން ކާމިޔާބު ކުރާނީ” ރައީސް ނަޝީދު ވިދާޅުވިއެވެ. އަދި އެމަނިކުފާނު ހައްޔަރުކުރައްވާ ވާހަކަތަކަށް ރައްދު ދެއްވައި ރައީސް ނަޝީދު ވިދާޅުވީ “ވަޑައިން! ހަމަ ވަޑައިން! އަޅުގަނޑު ދަންނަވަން އޮތް ވާހަކަ އަކީ އެވާހަކަ ދައްކައިގެން، އަޅުގަނޑުމެނެށް ނުގުޑާނެ، އަޅުގަނޑުމެންގެ ސަޕޯޓަރުންނެއްވެސް ނުގުޑާނެ…އަޅުގަނޑު ހަމަ ދަންނަވާނީ ދެން އަނެއްކާވެސް އެއްބުރުން، ކީއްކުރަންތޯ ބައިބުރުން މިކަން ކުރަން ބޭނުންފުޅުވަންޏާ އަވަހައް ވަޑައިގަންނަވާށޭ، ހައްޔަރުކުރައްވާށޭ. އަޅުގަނޑަކު ހަމަ ގައިމުވެސް އެކަމަކާ ޖެހިލުންވެގެނެއް އަދި ފަހަތައް ޖެހޭކަށެއް ނޫޅެން. އަޅުގަނޑުމެން އިރާދަކުރެއްވިއްޔާ އަޅުގަނޑުމެންގެ މަސައްކަތައިގެން ދާނީ ކުރިއަށް” ރައީސް ނަޝީދު ވިދާޅުވިއެވެ.


Mash'hooru Mike Stefanik Dhathuru Kuri Flight Vetti Eynaa Maruvehje - Vaguthu\nމަޝްހޫރު މައިކް ސްޓެފާނިކް ދަތުރުކުރި ފްލައިޓު ވެއްޓި އޭނާ މަރުވެއްޖެ\nއެމެރިކާގެ ނޭޝަނަލް އެސޯސިއޭޝަން ފޯ ސްޓޮކް ކާރ އޮޓޯ ރޭސިންގް (ނަސްކާ) ރޭސިންގްގެ މަޝްހޫރު ތަރި، މައިކް ސްޓެފާން ދަތުރުކުރި ފްލައިޓު ވެއްޓި ލިބުނު އަނިޔާތަކަށް ފަރުވާދެމުން ދަނިކޮށް އޭނާ މަރުވެއްޖެއެވެ.\nއެމެރިކާގެ މަސަޝޫސެޓްސް އަށް ނިސްބަތްވާ މައިކް މަރުވީ، އޭނާ ދަތުރުކޮށްފައި ދިޔަ އެއް އިންޖީނުލީ ކުޑަ ފްލައިޓެއްގައި އެކަނި ދަތުރުކޮށްފައި ދަނިކޮށް، ފްލައިޓަސް ދިމާވި މައްސަލައަކާއި ގުޅިގެން ކަނެކްޓިކަޓް-ރޯޑް އައިލޭންޑުގެ ބޯޑަރު ސަރަޙައްދަށް ފްލައިޓް ވެއްޓިގެން ލިބުނު އަނިޔާތަކަށްފަހު އެވެ. މި ހާދިސާ ހިނގާފައި ވަނީ އާދީއްތަ ދުވަހުގެ މެންދުރުފަހުގެ ވަގުތެއްގައެވެ.\nރިޕޯޓްތައް ބުނާގޮތުގައި މައިކް މަރުވީ، އެ ހާދިސާއަށްފަހު ސީރިއަސް ހާލުގައި ފަރުވާދެމުން ދަނިކޮށް އެ ދުވަހުގެ ރޭގެ ވަގުތެއްގައެވެ. އޭނާ ދަތުރުކުރި ފްލައިޓު ވެއްޓިފައި ވަނީ، ރޯޑް އައިލޭންޑުގައި އޮންނަ ރިކޮން އެއާޕޯޓަށް ޖައްސަން އުޅުނު ވަގުތު އެ ސަރަޙައްދުގައި ހުރި ގަސްތަކެއްގެ ތެރެއަށް ކަމަށް ވެއެވެ.\nނަސްކާރޭސިންގް ގައި ބޮޑު ކާމިޔާބީތަކެއް ހޯދާފައިވާ މައިކް ރޭސިންގް ހުއްޓާލާފައި ވަނީ 2014 ވަނަ އަހަރު އެވެ. އެ އަހަރު އޭނާ އެ ކުޅިވަރު ހުއްޓާލިއިރު 74 މުބާރާތަކުން ވަނަތައް ހާސިލްކޮށްފައި ވެއެވެ. އަދި 12 ފަހަރު ބުޝް ނޯތް ސީރީޒް އޭނާ ވަނީ ކާމިޔާބުކޮށްފައެވެ.\nމިދިޔަ އާދީއްތަ ދުވަހު މައިކްއަށް ފަރުވާދެމުން ދަނިކޮށް އެނާ މަރުވިއިރު އޭނާގެ އުމުރަކީ 61 އަހަރެވެ. މި ހާދިސާ އާއި ގުޅިގެން މައިކްގެ ފޭނުންނާއި ނަސްކާގެ ތަރިން ދަނީ މީސްމީޑިއާގައި ހިތާމަވެރި ޝުޢޫރުތައް ފާޅުކުރަމުންނެވެ.\nފްލައިޓު ވެއްޓުނު ހާދިސާއެއްގައި މައިކް މަރުވިއިރު، ނަސްކާ ރޭސިންގްގެ ތަރި ޑޭލް އިއާންހާޓް ޖޫނިއާ އާއި އޭނާގެ އަނބިމީހާ އާއި އެއް އަހަރުގެ ތުއްތު ދަތިފުޅު ދަތުރުކުރި އެމީހުންގެ ޕްރައިވެޓް ޖެޓްވެސް މީގެ މަހެއްހާ ދުވަސް ކުރިން ވެއްޓިފައި ވެއެވެ. ނަމަވެސް އެ ހާދިސާގައި އެމީހުން ވަނީ ސަލާމަތްވެފައެވެ.\nއީރާން ފްލައިޓެއް އޮޅިގެން ހައިވޭއަކަށް ޖައްސައިފި\nއެމެރިކާގެ އަސްކަރިއްޔާގެ ބޯޓު ވެއްޓުނީ އެއް ނޫން، ވައްޓާލީ


Enme bodu Hardware fihaara Sonee in hulhuvanee\nއެންމެ ބޮޑު ހާޑްވެއާ ފިހާރަ ސޮނީ އިން ހުޅުވަނީ\nރާއްޖޭގައި ހާޑްވެއާގެ ވިޔަފާރީގައި އެންމެ މަގުބޫލު އެއް ބްރޭންޑް ކަމަށްވާ "ސޮނީ ހާޑްވެއާ" އިން ހުުޅުމާލޭގައި ބޮޑު ފިހާރައެއް ހުޅުވަން ތައްޔާރު ވެއްޖެ އެވެ.\nބްރިޖުން ހުޅުމާލެ އަށް އަރާ ބޮޑު މަގުގައި ހުޅުވަން ތައްޔާރުވާ ސޮނީ ހާޑްވެއާގެ ބޮޑު ފިހާރަ ހުޅުވަން ތައްޔާރު ވަނީ މާދަމާ އެވެ. މި ފިހާރަ ހުޅުވާކަން ކަސްޓަމަރުންނަށް އެންގުމުގެ ގޮތުން "27 ގައި ހުޅުވެނީ" މިހެން ލިޔެފައިވާ ބޯޑެއް އެ ފިހާރައިގެ ބޭރުގައި މިހާރު ވަނީ ބަހައްޓާފަ އެވެ.\nހަތަރު ބުރިއަށްވާ ގޮތަށް ހަދާފައިވާ މި ފިހާރަ ވާނީ، ރާއްޖޭގެ އެންމެ ބޮޑު އެއް ހާޑްވެއާ ފިހާރައަށެވެ. އަދި މިގޮތަށް ހުޅުމާލޭގައި ހުޅުވާ ދެވަނައަށް އެންމެ ބޮޑު ފިހާރަ އަށެވެ. މީގެ ކުރިން ރެޑްވޭވްއިން ވަނީ ހުޅުމާލޭގައި ލައްކައެއްހާ ވައްތަރުގެ މުދަލާއެކު "މެގަމޯލް" ގެ ނަމުގައި ފިހާރައެއް ހުޅުވާފަ އެވެ.\n"ސޮނީ ހާޑްވެއާ" އަކީ 1970 ވަނަ އަހަރުން ފެށިގެން ރާއްޖޭގައި ވިޔަފާރި ކުރަމުން ގެންދާ ކުންފުންޏެކެވެ. "ޔުއާ ފޭވަރިޓް ހާޑްވެއާ ސްޓޯރު" ގެ ސްލޯގަންގައި ވިޔަފާރިކުރާ ސޮނީ ހާޑްވެއާގެ ހަތް ފިހާރައެއް ހިންގަމުންދެ އެވެ.\nހުޅުމާލޭ ޔޫތު ސިޓީ ސޮނީ ހާޑްވެއާ\nސޮނީ ހޯމް: ގެއިން ގަނެވޭނެ!


ނަބަވީ މިސްކިތުގައި އަލުން ކާޕެޓް އަޅައިފި ނަބަވީ މިސްކިތުގައި އަލުން ކާޕެޓް އަޅައިފި\nނަބަވީ މިސްކިތުގައި އަލުން ކާޕެޓް އަޅައިފި\nމަސްޖިދުއް ނަބަވީގައި އަލުން ކާޕެޓް އަޅަނީ.- ފޮޓޯ: ޓްވިޓަރ\nމަސްޖިދުއް ނަބަވީގެ ކާޕެޓް ނަގާފައި އޮންނަތާ ގާތްގަޑަކަށް5މަސްދުވަސްފަހުން އަލުން ކާޕެޓް އަޅައިފިއެވެ. ނަބަވީ މިސްކިތުގައި އަލުން ކާޕެޓް އަޅައި ނަމާދުކުރަން ފަށާނީ ހިޖުރީ އައު އަހަރާ ދިމާކޮށް މިރޭގެ މަޣްރިބް ނަމާދުން ފެށިގެންނެވެ.\nކޯވިޑް-19ގެ ބަލިމަޑުކަމުން ރައްކާތެރިވުމަށް އެޅި ފިޔަވަޅެއްގެ ގޮތުން މުސްލިމުންގެ މައި ދެ ޙަރަމް ކަމަށްވާ، މައްކާގެ މަސްޖިދުލް ޙަރަމާއި، މަދީނާގައި ހުންނަ މަސްޖިދުއް ނަބަވީގައި މާރިޗުމަހުގެ 21 ވަނަދުވަހުން ފެށިގެން ނަމާދުކުރުން ވަގުތީގޮތުން ހުއްޓާލިއެވެ. އަދި ދެމަސްދުވަސްފަހުން ނަބަވީ މިސްކިތް އާއްމުންނަށް ހުޅުވާލީ މޭމަހުގެ 31 ވަނަދުވަހުއެވެ.\nނަބަވީ މިސްކިތް އާއްމުކޮށް ހުޅުވާލީ މިސްކިތުގެ ކާޕެޓްތައް ނެގުމަށްފަހު މިސްކިތަށް ދާ ކޮންމެ މީހަކު މުސްލައެއް ގެންދިޔުމަށް ކަނޑައެޅުމަށްފަހުއެވެ.\nސައުދީ ސަރުކާރުން ވިދާޅުވީ މިރޭ ފެށޭ ހިޖުރީ އާ އަހަރާއެކު ނަބަވީ މިސްކިތުގައި އަލުން ކާޕެޓް އަޅާފައިވާކަމަށެވެ. އަދި މިސްކިތުގައި ނަމާދުކުރާ ސަރަހައްދުތަކުގައި 7000 ކާޕެޓް އަލުން އަޅާ އެ ސަރަހައްދުތައް ނަމާދުކުރުމަށް ހުޅުވާލާނެކަމަށެވެ. މޭ މަހުގެ 31ވަނަ ދުވަހުން ފެށިގެން ނަބަވީ މިސްކިތް ޢާއްމުކޮށް ހުޅުވާލިނަމަވެސް މަސްޖިދުލް ޙަރަމް އަދިވެސް އާއްމުކޮށް ހުޅުވާލާފައެއްނުވެއެވެ. ޙައްޖު މޫސުމަށް ޙައްޖުވެރިންނަށް ޙަރަމް ހުޅުވާލިނަމަވެސް އޭގެފަހުން އަނެއްކާވެސް ވަނީ ބަންދުކޮށްފައެވެ.\nކޯވިޑްް-19އާ ގުޅިގެން ޙައްޖާއި އުމްރާއަށް މީހުން އެތެރެވުން ސައުދީ ސަރުކާރުން މަނާކޮށްފައި އޮތުމުން މިފަހަރުގެ ޙައްޖުގެ އަޅުކަން ކުރިޔަށް ގެންގޮސްފައިވަނީ އެންމެ 1000 މީހުންނާ އެއްކޮށެވެ.\nމި އަހަރުގެ ޙައްޖުގެ ކާމިޔާބީއަށްފަހު އަންނަ އުމްރާ ސީޒަނަށް ތައްޔާރުވުމުގެ މަސައްކަތް ސައުދީގެ ޙައްޖާއި އުމްރާގެ މިނިސްޓްރީން މިހާރު ވަނީ ފަށާފައެވެ. ޙައްޖަށްފަހު އުމްރާގެ ކަންކަމަށް އާއްމުކޮށް ސައުދީ ހުޅުވާލަނީ މުހައްރަމު މަހުގެ 15ވަނަ ދުވަހުގެ ފަހުންނެވެ. ސައުދީ އަރަބިއްޔާގައި މިއަދު އެކަނިވެސް ކޯވިޑް ބަލީގެ މުޅިން އާ 1363 ކޭސް ފެނިފައިވެއެވެ. މައްކާ މަދީނާއަށް ބަލާއިރު މައްކާ އިން 106 މީހަކު އަދި މަދީނާއިން 57 މީހަކު މިއަދު ވަނީ މި ބައްޔަށް ޕޮޒިޓިވްވެފައެވެ.\nސައުދީން މި ބަލި ޖެހުމު މީހުންގެ ޖުމްލަ އަދަދަށް ބަލާއިރު މިހާތަނަށް 302،686 ( ތިން ލައްކަ ދެ ހާސް ހަ ސަތޭކަ އަށްޑިހަ ހަ )މީހުނަށް މި ބަލިވަނީ ޖެހިފައެވެ. އަދި އެޤައުމުން މަރުވި މީހުންގެ އަދަދު ވަނީ3ހާސް 500 ވުރެ މައްޗަށް އަރާފައެވެ.


Mieehey loiybakee ? - Episode: 23 – adduLIVE\nLast Updated: December 5, 16:27\nމިއީހޭ ލޯތްބަކީ؟ ( ތޭވީސްވަނަބައި)\nDec 12, 2019, 15:46 ޝައިން\n" އަޅެ މިރޭ ޒައިކް ސަޅިއެއް ނޫންތަ ޒީޝާން؟…" ޒީޝާންއާ މުޚާތަބު ކުރަމުން ރޭޝަމް އެހިއެވެ. އެވަގުތު ޒައިކްވެސް ޒީޝާންއަށް ބަލާލީ ޒީޝާންގެ ޖަވާބަކަށް އިންތިޒާރު ކުރާ ހާލުގައެވެ. ޒީޝާން ފުންކޮށް ޒައިކްއަށް ބަލާލިއެވެ. ތެދެކެވެ. މިރޭ ޒައިކް ނުހަނު ރީއްޗެވެ. އަތްދިގު ހުދު ޓީޝާޓަކާއި އައިސް ބްލޫ ޖީންސްގައި ޒައިކް ފެންނަލެއް ވަރަށްވެސް ހިތްގައިމެވެ. ޒަމާނީ ފެޝަނާއި އެއްގޮތަށް އިސްތަށިގަނޑުވެސް " ސްޓައިލް" ކޮށްފައިވާގޮތް ނަލައެވެ. އެގޮތުގައި ޒައިކް ފެންނައިރު، ކުރިޔަށްވުރެ ޒުވާންކަމަށްވެސް ދައްކައެވެ. ޒީޝާން ހިތާއިހިތުން ޒައިކްއަށް ތަޢުރީފުކުރި ނަމަވެސް އޭނާގެ ދޫއޮތީ ހިމޭނުންނެވެ.\n" ޒައިކް ސަޅިކަމުން ބަސްހުއްޓުނީތަ؟…" ޒީޝާން ޖަވާބެއްނުދީ އިންނަން ފެށުމުން ރޭޝަމް ދިމާކޮށްލިއެވެ.\n" ރޭޝަމް މިރޭ މާރީތި…." ރޭޝަމް ބުނި އެއްޗަކުން ރަކިވީނަމަވެސް އެކަން ފޮރުވަމުން ޒީޝާން ބުނެލިއެވެ. ނަމަވެސް އެއީ އޭނާ ހިތުގެ އަޑިން ކުރި ތަޢުރީފެއްނޫނެވެ.\n" އޯހ…ދެން ތިހެން ކިޔާފަ އޮޅުވާލާނެކަމެއް ނެތް އިނގޭ!..ތައުރީފުކުރަން ފުރުސަތުދީފަ އަހަރެން މިދަނީ ޒީކް ކޮބައިތޯ ބަލާލަން.." ހިނިގަނޑެއް ޖަހާލަމުން ރޭޝަމް ބުންޏެވެ.\n" އަސްލުވެސް އަހަރެން ހުރިގޮތް ކަމުނުދަނީތަ؟…" ރޭޝަމް ދިއުމުން ޒީޝާންގެ ގާތަށް ހުއްޓިފައި ޒައިކް އެހިއެވެ.\n" އަހަރެން ނުބުނަމެއް ކަމުނުދެއެކޭ…" އާދައިގެ ގޮތަކަށް ޒީޝާން ބުނެލިއެވެ. އޭނާގެ ހިތް ޒައިކްއަށް ތަޢުރީފު ކުރަމުން ދިޔަނަމަވެސް ދުލުން އެއްބަސްވާކަށް ބޭނުމެއްނުވިއެވެ.\n" ކަމުދެއެކޭވެސް ނުބުނަމެއްނު…" ޒީޝާންގެ ގާތުގައި އިށީއްނަމުން ޒައިކް ބުނެލިއެވެ.\n" ތިހެން އިންދާ އަނެއްކާ ރޭޝަމް އަންނާނެ ލަސްވެގެން…." ނުރުހުމުގެ ރާގެއްގައި ޒީޝާން ބުނެލިއެވެ.\n" އަދިވެސް ޒީޝާން ތިއިނީ ތައްޔާރު ނުވެއެއްނު….އަވަސްކުރޭ!…" މަޑުމައިތިރިކަމާއެކު ޒައިކް ބުނެލިއެވެ.\n"އަހަރެން ހީކުރީ ތިދެމީހުންކަމަށް ކަމަށް ދާން ތިއުޅެނީ…" ފަރުވާކުޑަ ގޮތަކަށް ޒީޝާން ބުނެލިއެވެ.\n" ހަވީރު ބުނީމެއްނު..ހަނދާން ނެތުނީތަ؟.." ޒީޝާންއަށް ބަލާލަމުން ޒައިކް އެހިއެވެ.\n" އަހަރެން ނެތް ބުނި ހަނދާނެއް….އެހެންނޫނަސް ޒީކް އެކަނި ބަހައްޓާފަ ދާހިތެއްނެތް…" ޒީޝާން އަވަހަށް ބަހަނާއެއް ދެއްކިއެވެ.\n" ޒީކްވެސް ގޮވައިގެންނޭ ދާނީ…އޭނަ އެހުރީ މިހާރުވެސް ތައްޔާރަށް" ޒައިކް ބުނެލިއެވެ.\n" ކޮބާ އަދިވެސް ތާރީފުކޮށް ނުނިމެނީތަ؟…މިހާރު ޒީއްކޮ ނިދިވެސް އަތުވެއްޖެއޭ…ދެން އަވަސްކުރޭ!" ދޮރުހުޅުވާލަމުން ރޭޝަމް ބުނެލިއެވެ. އޭރު ރޭޝަމްގެ ކޮނޑުގައި ބޯއަޅާލައިގެން ޒީކް އޮތެވެ.\n" ޒީކް އާދޭ ޒީދައްތިއާއެކީ ނިދަން…." ޒީޝާން އަވަސް އަވަހަށް ޒީކް އުރަން އުޅުނެވެ. ނަމަވެސް ޒީކް ނުދާން ގަދަ ހަދާލިއެވެ.\n" ބައްޕި ދޫނި ނޫޅެއޭ ނިދާކަށްދޯ….ހިނގާ އަވަހަށް ދަމާ…" ޒީކް އުރާލަމުން ޒައިކް ބުނެލިއެވެ.\n" ޒީޝާން އަދިވެސް ތައްޔާރު ނުވަނީތަ؟…" ޒީޝާންއަށް ބަލާލާފައި ރޭޝަމްއެހިއެވެ.\n" އަހަރެން ނެތް ދާހިތެއް….." ހިތްހަމަ ނުޖެހިފަހުރިވަރުން ޒީޝާން ބުނެލިއެވެ.\n" އޯކޭ…" ޒީޝާންގެ އަޑުގައިވީ ނުރުހުމުގެ ސަބަބުން އިތުރު ސުވާލެއް ނުކޮށް ރޭޝަމް އެތަނުން ނުކުތެވެ.\n" ޒައިކް ނުބުނަންތަ ޒީޝާންގާތު ތައްޔާރުވާކަށް؟…" ގެއިން ނުކުންނަން ހިނގައިގެންފައި ރޭޝަމް އެހިއެވެ.\n" ބުނިން…އެކަމު ޒީޝާން ދާން ބޭނުން ނުވީމަ ކީއްކުރާނީ؟.." ހީލާފައި ޒައިކް ޖަވާބުދިން ނަމަވެސް އޭނާހުރީ ހިތްހަމަ ނުޖެހިފައެވެ. މިރޭ ކެއުމަކަށް ދިއުމަށް ތައްޔާރުވުމަށް އޭނާ ޒީޝާންގެ ގާތުގައި ބުންޏެވެ. ނަމަވެސް ޒީޝާން އަންނަން ބޭނުން ނުވީއެވެ.\nޒައިކްމެން ދިއުމުން ޒީޝާން އެނދުމައްޗަށް ބަންޑުން ވެއްޓިގަތެވެ. އޭރު އޭނާގެ ލޮލުން ކަރުނަ އާދެއެވެ. ނުރޯން ހިތްވަރުކުރިނަމަވެސް މިރޭ ޒައިކް ކަންތައްކުރި ގޮތުން އޭނާ ދެރަވެއްޖެއެވެ. އޭނާ ނުލައި ރޭޝަމްއާއި ޒީކްގޮވައިގެން ޒައިކް ދިޔައީތީ އޭނާ ހިތުގައިޖެހި ރުޅިވެސް އަތުވެއްޖެއެވެ. މިރޭ ޒައިކް އޭނާ ގޮވައިގެން ބޭރަށްދާން އުޅެނީކަމުގައި ހީކޮށްފައި އޭނާހުރީ އުފަލުންނެވެ. ނަމަވެސް ރޭޝަމްވެސް އެމީހުނާއެކީ ދާކަން އެނގުނީ އޭނާ ފެންވައިގެންވެސް ނުކުތްފަހުންނެވެ. އެހެންކަމުން ތައްޔާރުވެސް ނުވެ އޭނާއިނީ މޫޑު އޮފްވެފައެވެ. ނަމަވެސް އޭނާގެ ދުލުން އެހެން ނުބުނީތީ ޒައިކްއަށް އެވަރުވެސް ނޭނގުނެވެ.\nއޭނާވެސް ޒައިކްއާއެކު ތަންތަނަށް ދާން ބޭނުންވެއެވެ. ސައިކަލު ބުރު ޖަހާލުމަށާއި ރެސްޓޯރެންޓްތަކަށް ގޮސް ކައިހަދަން ބޭނުންވެއެވެ. އެހެން ލޯބިވެރިންނާއި ދެމަރިފިން އުޅޭފަދަ އުފާވެރި ދިރިއުޅުމެއް އޭނާވެސް ބޭނުންވެއެވެ. އޭނާ ރީތިކޮށް ނަލަހެދުމުން އޭނާއަށް ތަޢުރީފު ކުރާއަޑު އަހަން ބޭނުންވެއެވެ. އޭނާ މީރުކާއެއްޗެއް ތައްޔާރުކުރުމުން އެކަންވެސް ބަލައިގަނެ އޭގެ ރަހަ ކަމުދާ ވާހަކަ ބުނާއަޑު އަހާހިތްވެއެވެ. އޭނާކުރާ ކޮންމެ ރަނގަޅުކަމެއް ފާހަގަކޮށް އޭނާގެ އަގުވަޒަންކުރާތަން ދެކެން ބޭނުންވެއެވެ.\nލޯބީގެ ވާހަކަތަކާއި ޑްރާމާތަކުގައި ވާފަދައިން ފިރިމީހާ ބޭރުން އަންނައިރު، އަނބިމީހާއަށް ކޮންމެވެސް ހަދިޔާއެއް ގެނައުން އެއީ އޭނާވެސް އެދޭކަމެކެވެ. އޭނާ ނުބުނި ނަމަވެސް ޒައިކްއަށްވެސް އެވަރު ވިސްނެން ޖެހޭނެ ނޫންހެއްޔެވެ؟ ފިނިފެންމަލުގެ ގުލްދަސްތާ ތަކާއި ޗޮކްލެޓް ފޮށިތައް ގެންނަން ނުލިބުނު ނަމަވެސް، ކުޑަމިނުން އެންމެ ޗޮކްލެޓެއްވެސް ގެނެސް ދެވޭނެ ނޫން ހެއްޔެވެ؟ އާއްމުކޮށް ހުރިހާ އަންހެން ކުދިންނަށްވެސް މީރުވާނެ ފަދައިން އޭނާއަށްވެސް ޕީއްޒާއާއި ބާރގާރ މީރުކަން އެނގެން ޖެހޭނެ ނޫން ހެއްޔެވެ؟ ހަމަ އެންމެ ފަހަރަކުވެސް ރެސްޓޯރެންޓަކަށް އޭނާގޮވައިގެން ގޮސްފިނަމަ އޭނާވެސް އުފާވާނެ ނޫން ހެއްޔެވެ؟\nނަމަވެސް އޭނާއަށް ލިބިފައި އެވަނީ ކޮންކަހަލަ ފިރިއެއް ހެއްޔެވެ؟ އޭނާއަށް ލޯބިން ތަޢުރީފުކޮށް ނުލާތާނގައި ހިލޭ އަންހެން ކުއްޖަކަށް ތަޢުރީފުކޮށް އޭނާރުހޭހައި ގޮތަކަށް އުޅޭއިރު، ތިމާގެ އަނބިމީހާގެ ހިތަށް އަރާނެ އެއްޗެއް ނުވިސްނެއެވެ. އަނބިމީހާ ގޭގައި ބައިންދާފައި ހިލޭ އަންހެނަކާއެކީގައި ބޭރަށްދާއިރު، އަނބިމީހާ ދެރަވާނެ ކަމެއް ނޭނގެއެވެ. އަނބިމީހާދެކެ ލޯބިވާ ގޮތަކީ އެއީ ހެއްޔެވެ؟\nޒީޝާން ހިތާހިތާ ޝަކުވާކޮށް ކަރުނަ އޮއްސަން އޮތްއިރު، ޚުދު އޭނާ އެވަރަށް ޝަކުވާކޮށް ރޯންވީ ސަބަބެއް އޭނާއަކަށްވެސް ނުވިސްނުނެވެ. މީގެކުރިން އޭނާ ބުނަމުން އައީ ޒައިކްދެކެ ލޯބިނުވާ ކަމުގައެވެ. ޒައިކް ކޮންމެ ގޮތަކަށް އުޅުނަސް އޭނާއަށް ފަރުވާލެއްވެސް ނެތްކަމުގައެވެ. މިހުރިހާ ދުވަހު ޒައިކްގެ ނޯކަރަކަށް ވެގެން އޭނާ އުޅުނީ ހަމައެކަނި އެންމެ ބޭނުމަކުއެވެ. ޒައިކްގެ ކިބައިން މިނިވަން ވުމައެވެ. މުޅި އުމުރަށް އަބަދުގެ އަބަދަށެވެ. ނަމަވެސް މިހާރު އޭނާގެ ހިތްވަނީ، ޚުދު އޭނާއަށްވެސް ނުއެނގި ބަދަލުވެފައެވެ. މިހާރު އެހިތް ޒައިކްއަށް އެދި ގޮވަނީއެވެ. އެލޯތްބާއި އެގާތްކަމަށް އެދެނީއެވެ. އޭނާ ފިޔަވައި އެހެން އަންހެން ކުއްޖަކަށް ޒައިކްގެ ގާތްކަން ލިބޭތީ އެހިތް ހަސަދަވެރިވަނީއެވެ.\nމިއަދު އޭނާ ޝަކުވާ އެކުރަނީ ޒައިކްގެ އަޅާލުން ނުލިބޭތީއެވެ. ޒައިކްއަށް އޭނާގެ ހިތުގެ ހާލު ނުއެނގޭތީއެވެ. އޭނާ ބޭނުންވާ ގޮތްތައް ނޭނގޭތީއެވެ. އޭނާ ހިތްއެދޭ ކަންކަމާއި ހިތްނޭދޭ ކަންކަން ވަކި ނުވާތީއެވެ. ނަމަވެސް މިއަދު އެގޮތަށް ޝަކުވާކުރުމަށް އޭނާއަށް އޮތީ ކޮން ހައްޤެއް ހެއްޔެވެ؟ އެލޯތްބަށް ފުރަތަމަ އިންކާރު ކުރީ ޚުދު އޭނާއެވެ. އެގާތްކަމާއި އޯގާތެރިކަން ބޭނުން ނުވީވެސް އޭނާއެވެ. އެލޯބީގައި ކޮޅުފައިން ޖަހާފައި ޒައިކްގެ ހިތް ރޮއްވާލުމަށްފަހު، ޒަލަފްގެ ސައިކަލު ފަހަތަށް އަރާއުޅުނީ އޭނާއެވެ. މިއަދު އެހެން މީހަކަށް އެގާތްކަމާއި އޯގާތެރިކަން ލިބޭތީ އޭނާ ޝަކުވާކުރަންވީވެސް ކީއްވެގެން ހެއްޔެވެ؟\nކާއެއްޗެހި ކަމުނުދަނީތަ؟…" ބަހެއްނުބުނެ މަޑުމަޑުން އިނދެގެން ޒައިކް ކަމުންދާތީ ރޭޝަމް އެހިއެވެ.\n" ނޫނޭ…ކާއެއްޗެހި ރަނގަޅު…" ޒައިކް ޖަވާބުދިނެވެ.\n" ޒީޝާން ނައީމަދޯ؟…" ހީލާފައި ރޭޝަމް އެހިއެވެ.\n" އަހަރެން ހީކުރީ އަންނާނެކަމަށް…" ފުންނޭވާއެއް ދޫކޮށްލަމުން ޒައިކް ބުންޏެވެ.\n" ތިދެމީހުންގެ މައްސަލައަކީ ކޮބާތަ؟…" ވިސްނަން އިނދެފައި ރޭޝަމް އެހިއެވެ.\n" ކީއްވެ ތިހެން ތިއެހީ؟.." ރޭޝަމް މީގެކުރިން އެފަދަ ސުވާލެއް ކޮށްފައި ނުވާތީ ހައިރާންވެގެން ޒައިކް އެހިއެވެ.\n" ނާހާވަރެއްނޫންދޯ؟….ޒައިކްއަށް އަދިވެސް އަހަރެންމީ ކާކުކަން ނޭނގޭތަ؟….މިހުރިހާ ދުވަސްވީއިރު އަހަރެންނަށް އެއްޗެއް ނޭނގޭނަކަމަށް ހީކުރުން އެއީ ޒައިކްގެ މޮޔަކަން….ފުރަތަމަ ތިގެޔަށް ދިޔަ ދުވަހުވެސް އަހަރެންނަށް ހީވި ތިދެމީހުންވެސް އެއްވެސް ކަނެކްޝަންއެއް ނެތްހެން….ދެމީހުން ނިދީވެސް ދެކޮޓަރީގަކަން މަށަށް އެނގުނު…..އަހަރެންނަށް ކޮޓަރި ތައްޔާރުކޮށްފަ ދިން އިރުވެސް، ޒީޝާންގެ ބައެއް އެއްޗެހި ހަނދާން ނެތިފަހުރި….އަހަރެން އެއްޗެއް ނުބުނީ އެއީ ދެމީހުންގެ ޒާތީ ކަމަކަށް ވާތީ…އެކަމު އޭގެފަހުން މިވީ ހުރިހާ ދުވަހެއްގަ އަހަރެންނަށް ވަރަށް ގިނަ ކަންކަން ފާހަގަވި…..އެކަމުވެސް އެއްޗެއް ނުބުނާނަމޭ ހިތާ މިހުންނަނީ….އެކަމު މާދަމާ އަހަރެން ފުރަން އުޅޭތީ ހިތަށްއެރީ ހަމަ މިސުވާލުކޮށްލާނަމޭ….ދެން ދިމާވާނެ ދުވަހެއްވެސް އެނގެނީއެއް ނޫންވިއްޔަ…" ރޭޝަމް ވަރަށް ތަފްސީލާއެކީ ބުންޏެވެ.\n" އަސްލު އަހަރެން ދައްކަން ބޭނުންވާ ވާހަކައެއްނޫން މިއީކީ….އެކަމު އަހަރެންނަށް އެނގޭ ރޭޝަމްއަށް ސިއްރު ނުވާނެކަން އެއްކަމެއްވެސް…" ކެއުން ހުއްޓާލުމަށްފަހު ޒައިކް ބުނެލިއެވެ.\n" ދެން ކީއްވެ ޝެއަރ ނުކުރަން ތިއުޅެނީ؟…އަހަރެންނާ ހިއްސާކުރީމަދޯ ލަފާއެއްވެސް ދޭން އެނގޭނީ…" ސީރިއަސްކަމާއެކި ރޭޗަމް ބުނެލިއެވެ.\n" އައިޝާ ނިޔާވިފަހުން އަހަރެން އުޅުނީ ވަރަށް އެކަނިވެރި ދިރިއުޅުމެއް…..އަމުދުން ޒީކްއާމެދު ވަރަށް ވިސްނުނު….ޒީޝާންއަކީ ކުރިންވެސް އަހަރެމެންގެ ގެޔަށް އައިސް އުޅުނު ކުއްޖެއް….ޒީޝާންއާ އައިޝާގެ މެދުގަ ވަރަށްގާތް ގުޅުމެއް އޮތް….އައިޝާ ނިޔާވުމުން ޒީޝާން، ޒީކްގެ ކަންކަމުގަ ވަރަށް އެހީވި…އެހެންވެ ކަންނޭނގެ އަހަރެންގެ ހިތް ޒީޝާންއަށް އެހާފަސޭހައިން ލެނބުނީ….އަހަރެން ޒީޝާންގެ ކައިވެންޏަށް އެދުނުއިރު އަހަރެންނަކަށް ނޭނގެ ޒީޝާންގެ ޚިޔާލެއް…އެކަމު ޒީޝާން އެއްބަސްވުމުން އަހަރެން ވަރަށް އުފާވި….އެކަމު މާފަހުން އެނގުނީ ޒީޝާން އަހަރެންދެކެ ލޯބިނުވާކަން…އޭނާ އަހަރެންނާ އިނީ ލޯތްބަކުން ނޫން….މަންމަމެން ބުނެގެން…." ޒައިކް އޮޅުން ފިލުވައިދިނެވެ.\n" އެކަމު ހާދަ ގަބޫލު ނުކުރެވެޔޭ….މިޒަމާނުގަ ހަމައެކަނި މަންމަމެންގެ ބަސްއަހައިގެން މީހުނާ އިންނަ ކުދިން އުޅޭތަ؟" އިތުރަށް އޮޅުން ފިލުވަން ރޭޝަމް ބޭނުންވިއެވެ.\n" ދެން އިތުރަށް އެވާހަކަ ނުދައްކަމާ…..އަހަރެމެން ދެމީހުންގެ މެދުގަ ގުޅުމެއް ނެތް ސަބަބު މިބުނެދިނީ…." ޒައިކް ބޭނުންވީ ވާހަކަ އެހިސާބުން ކުރުކޮށްލާށެވެ. ޒީޝާންއާއި ޒަލަފްގެ ވާހަކަ ދައްކައިގެން ރޭޝަމްގެ ކުރިމަތީގައި ޒީޝާން ބަދުނާމުކުރާކަށް އޭނާ ބޭނުމެއްނުވިއެވެ.\n" މައްސަލައެއްނެތް….އަހަރެން އިތުރަށް ތިވާހަކަ ނުދައްކަ ފާނަން….އެކަމު އަހަރެން ވާހަކައެއް ބުނަންތަ؟….ޒައިކްއާ އިންއިރު ޒީޝާން ލޯބިނުވިޔަސް މިހާރު ޒީޝާން ޒައިކްދެކެ ލޯބިވޭ….ވަރަށް ޔަޤީންކަމާއެކު މިބުނީ…." ވަރަށް ހަރުދަނާކަމާއެކު ރޭޝަމް ބުނެލިއެވެ.\n" އަހަރެން ހީކުރީ ތީހަމައެކަނި ސައިކޭޓްރިސްޓެއްކަމަށް…ތީ ލޯބީގެވެސް މާހިރެއްތަ؟…" ޝައުޤުވެރިކަމާއެކު ޒައިކް އަހާލިއެވެ.\n" އަހަންނަކީވެސް އަންހެން ކުއްޖެއް….އަންހެންކުއްޖެއްގެ ގޮތް އެންމެ ފަސޭހައިން އެނގޭ އަންހެން ކުއްޖަކަށްނު؟…ޒީޝާންގެ އަމަލުތަކުން ވަރަށް ރަނގަޅަށް ދޭހަވޭ ޒައިކްދެކެ އޭނަ ލޯބިވާކަން….ޒައިކްގެ އެވަރުގެ ވިސްނުމެއްނެތީމަ މިހުރިހާ ދުވަސްވީއިރު ނޭނގުނީ…" ދިމާކޮށްލުމުގެ ގޮތުން ހީލަމުން ރޭޝަމް ބުނެލިއެވެ.\n" ހޫމް…ގަބޫލުކުރަން މަމީ ނުވިސްނޭ މީހެއްކަމަށް…އެކަމު މަކުރިންވެސް ޒީޝާންދެކެ ލޯބިވާކަން އެނގޭނެ އޭނައަށް….ދެން ކީއްވެ އޭނަ ލޯބިވާނަމަ ނުބުނެ އެހުންނަނީ؟…" ސީރިއަސްވެފައި ޒައިކް އަހާލިއެވެ.\n" ތައުލީމީ ދާއިރާއިން ކިތަންމެ މޮޅު ފާސްތަކެއް ނަގައިގެން ހުއްޓަސް، ލޯބީގެ ރޮގުން ތިހުރީ މުޅިން ފެއިލްވެފަ….ޒައިކްއަކަށް ނުވިސްނޭތަ އަންހެންކުދިންގެ ގޮތެއް….އަންހެންކުދިން ލޯބިވަމޭ ބުނެ ދުލުން ހާމަނުކުރިޔަސް އަމަލުން އެކަން ދައްކާނެ….ޒީޝާންގެ އަމަލުތަކުން އެކަން ނުފެނޭތަ؟…އޭނާ ޒައިކްއަށްޓަކާ މީރު ކާއެއްޗެހި ތައްޔާރެއް ނުކުރޭތަ؟…ޒައިކް ބަލާތޯ ރީތިކޮށް ހެދުންއަޅާ ނަލައެއް ނުހެދޭތަ؟…މިރޭވެސް އޭނަ ނައީ ކީއްވެކަން މަށަށް އެނގޭ….އޭނަ އެހުރީ އަހަރެން އަންނާނީ ހިތްހަމަ ނުޖެހިފަ….އޭނަ ބޭނުންވަނީ ޒައިކްއާއެކީ އެކަނި އަންނަން…..ޒައިކްއަށް އެނގޭތަ ގޭތެރޭގަ އުޅޭއިރުވެސް އަހަރެން ކުރާ ކޮންމެކަމަކަށް ވިއްދާފަ އޭނަ ކަމެއްކުރާކަން….އަހަރެންގެ ހެދުން ރީއްޗޭ ޒައިކް ބުނެފިނަމަ އެކަމާ ވިއްދާފަ އެއަށްވުރެ ރީތި ހެދުމެއް އޭނަލާނެ….އެއްކަލަ ދުވަހުވެސް ނޫކުލައިގެ ހެދުމެއް އަހަރެންލީމަ ޒައިކް ރީއްޗެ ބުނީމަ ހަމަ އެރޭ ޒީޝާން ނޫކުލަ ހެދުމެއްލީ ހަނދާންވޭތަ؟….ޒައިކް އޭނައަށް ތިއްތި ދެއްކެން އުޅޭހެން އޭނަވެސް ޒައިކްއަށް ތިއްތި ދެއްކެން އުޅޭކަން ޒައިކްއަށް ނޭނގޭތަ؟….މިރޭވެސް އަހަރެން ހަމަ ގަސްތުގަ އެހީ ޒައިކް ސަޅިތޯ….އެކަމު އޭނަ ޖަވާބެއް ނުދިނެއްނު….ބަދަލު ވާހަކަ އޮޅުވާލީ….އެ ކޮންމެހެން އޭނައަށް ޒައިކް ކަމު ނުދަނީކީ ނޫނޭ….ބުނަން ބޭނުން ނުވަނީ…." ރޭޝަމް ވަރަށް ތަފްސީލުކޮށް ކިޔައިދިންއިރު ޒައިކްއިނީ ކަނުލައި އަޑުއަހާށެވެ.\nއެހެން އިންއިރު ވޭތުވެދިޔަ ދުވަސްތަކުގައި ހިނގި ކަންކަން އޭނާގެ ހިތަށް ސިފަވަމުން ދިޔައެވެ. ބައެއްފަހަރު ކަމަކާ ނުލައިވެސް ޒީޝާން ރުޅިއައިސް ހުންނަކަން ޚުދު އޭނާއަށްވެސް ވަނީ ފާހަގަކުރެވިފައެވެ. ވަކިން ޚާއްސަކޮށް ރޭޝަމް ކުރާކަންކަން ޒީޝާން ބަލައި ނުގަންނަކަންވެސް އޭނާއަށް ފާހަގަވިއެވެ. އެންމެބޮޑަށް ފާހަގަކުރެވުނީ ޒީކްގެ ކަމެއް ރޭޝަމް ކޮށްދީފިނަމަ ހިތްހަމަ ނުޖެހޭކަމެވެ. ނަމަވެސް އެކަމާމެދު ޒައިކްއަށް މީގެކުރިން ވިސްނިފައެއް ނެތެވެ.\n" ހޭއި…ދެންވެސް ވިސްނަން އިނދެ ތިގޮތަށް އުމުރު ބޭކާރުކުރަންވީކީ ނޫން….އަވަހަށް ޒީޝާންގެ ކުރިމަތީގަ ހިތް ހުޅުވާލަންވީ…." ޒައިކް ޚިޔާލަށް ގެއްލިފައި އިންދައި ރޭޝަމް ވާހަކަ ދެއްކުމުން ސިހިފައި ޚިޔާލުން ނުކުމެވުނެވެ.\n" އަހަރެން މިހުންނަނީ އަދިވެސް ޒީޝާންއަށް ފުރުސަތުދީގެން….އަހަރެން ބުނިން ޒީޝާން ބޭނުން ދުވަހެއްވާންދެން އިންތިޒާރު ކުރާނަމޭ…." ވިސްނާލަމުން ޒައިކް ބުންޏެވެ.\n" މާނައަކީ ޒީޝާން ނުބުނެފިނަމަ ޒައިކް ދުވަހަކުވެސް ނުބުނާނަމޭތަ؟…" ޒައިކްގެ ޖަވާބުން ހައިރާންވެފައި ރޭޝަމް އެހިއެވެ.\n" ނޫނޭ…އެހެނެއްނޫން…އެކަމު އެއްވެސް ކަމެއްގަ ޒީޝާންއަށް މަޖުބޫރުކުރާކަށް އަހަރެން ނެތިން…އަމުދުން ލޯތްބަކީ މަޖުބޫރުން ހޯދޭނެ އެއްޗެއްނޫން…" ރޭޝަމްގެ ވާހަކަތަކުން ހިތުގައި އުއްމީދެއް އާވިނަމަވެސް އެކަން ހާމަނުކޮށް ޒައިކް ބުނެލިއެވެ.\n" ތީ ހަމަ އެއްކަހަލަ ދެމީހުން….ދެމީހުންވެސް ގޮތްދޫނުކޮށް މުސްކުޅިވާންދެން ތިހެން ތިބޭ….އަހަރެން ހަމަ ހިތަށްއަރާ ތީހަމަ ފިރިހެނެއްބާއޭ…އެހާރީތި ޒުވާން އަންހެން ކުއްޖެއް ފެންނަހިސާބުގަ ބާއްވައިގެން އަތްނުލާ އޮވެވޭނީ ހިއްސެއްވެސް ނެތީމައެއްނު…" ޒައިކްގެ އަސަރެއްނެތް ޖަވާބު އިވިފައި ނުރުހުންވީ ވަރުން އިޚްތިޔާރަކާއި ނުލައި ރޭޝަމްއަށް ބުނެވުނެވެ.\n" ކިހިނެއް ރޭޝަމްއަށް އެނގެނީ އަހަރެން އަތްނުލާކަމެއް…" ލާނެތްގޮތަކަށް ހީލާފައި ޒައިކްބުނި ޖުމްލައިން ރޭޝަމް ފާޑަކަށް ރަކިވިއެވެ.\n" އޯކޭ ނެތިން އިތުރު އެއްޗެއް ބުނާކަށް….ދެންވެސް ކައިގެން އަވަހަށް ގެޔަށްދެވޭތޯ ހިނގާ….މިހާރު ޒީއްކޮ ރަނގަޅަށްވެސް ނިދައިފި…" ރޭޝަމް އުނގުގައި އިން ޒީކްއަށް ބަލާލަމުން އަވަހަށް މައުޟޫއު ބަދަލުކޮށްލިއެވެ. ޒައިކްވެސް ހީލާފައި އިތުރު އެއްޗެއް ނުބުނެ ކާންފެށިއެވެ.\n" އަހަރެން ކަހަލަ ހިއްސުކެނޑިފަހުރި މީހަކަށް ވިސްނައިދިނީތީ ވަރަށް ބޮޑަށް ޝުކުރިއްޔާ…." ކައިނިމިގެން ގެޔަށް އައި މަގުމަތީގައި ޒައިކް ބުނެލިއެވެ.\n" ވިސްނުނިއްޔާ ކިތަންމެހައިވެސް ރަނގަޅު…" ހީލަމުން ރޭޝަމް ޖަވާބުދިނެވެ.\nދެމީހުން ހެވިފައި ތިބެ ވާހަކަ ދައްކަމުން ގޯތިތެރެއަށް ވަތްއިރު، ޒީޝާންހުރީ ސިޓިންރޫމުގެ ކުޑަދޮރުން އެމަންޒަރު ބަލާށެވެ. އެމީހުން ގެޔާދިމާއަށް ހިނގައިގަތުމުން އޭނާ އަވަސް އަވަހަށް ކޮޓަރިއާ ދިމާއަށް ދުއްވައިގަތެވެ. ޒައިކް އައިސް ކޮޓަރިއަށް ވަންނަންވާއިރަށް އޭނާ ހަލުވިކަމާއެކު އައިސް އެނދުގައި އޮށޯވެ ކުއިލްޓް އަޅާލިއެވެ. ދެލޯމަރައިގެން އޮތްއިރު އޭނާގެ ހިތް ބާރުބާރަށް ތެޅެމުން ދިޔައެވެ. ޒައިކް ރޭޝަމްއަށް "ގުޑްނައިޓް" ކިޔާފައި ކޮޓަރިއަށް ވަދެ ދޮރުލައްޕާލިއިރު ޒީޝާންއޮތީ ނޭވާ ހިފަހައްޓާލައިގެންނެވެ. ޒައިކް އެއްޗެހި ބަދަލުކޮށްގެން ފާޚާނާއަށް ވަނުމުން ޒީޝާން ލޯހުޅުވާލާފައި ފުންނޭވާއެއް ދޫކޮށްލިއެވެ. އަދި ޒައިކް ފާޚާނާއިގެ ދޮރުހުޅުވާލިއަޑަށް އަނެއްކާވެސް އޭނާ ލޯމަރައި ނިދާކަމަށް ހެދުނެވެ.\nޒައިކް އައިސް އޭނާގެ ގޮދަޑީގައި އޮށޯވެ ދެލޯމަރާލިއެވެ. އޭރުވެސް ޒައިކްއަށް ވިސްނެމުން ދިޔައީ މިރޭ ރޭޝަމް ދެއްކި ވާހަކަތަކާއި މެދުގައެވެ. ޒީޝާން އޭނަދެކެ ލޯބިވާކަމަށް ބުނެ ރޭޝަމްދެއްކި ވާހަކަތަކާމެދު ފުންކޮށް އޭނާ ވިސްނިއެވެ. ޒީޝާން ހަޤީޤަތުގައިވެސް އޭނާ ދެކެ ލޯބިވޭ ހެއްޔެވެ؟ ޒީޝާންއަށް އެހާ ފަސޭހައިން ޒަލަފްގެ މަތިން ހަނދާން ނެތިދާނެ ހެއްޔެވެ؟ އޭނާއާއެކީ އުޅުން ތަކުލީފަކަށް ވެގެން އުޅުނު ކުއްޖެއްގެ ހިތް އޭނާގެ މައްޗަށް ލެނބިދާނެ ހެއްޔެވެ؟ ޒީޝާން އެއްއަހަރު ދުވަހަށް ނޯކަރަކަށްވާން އެއްބަސްވީވެސް އޭނާގެ އަނތްބަކަށް ވާން ބޭނުން ނުވާތީއެވެ. މިހާރު، އެ އެއްބަސްވުމުގެ މުއްދަތުގެ ދެބައިކުޅަ އެއްބައި މިހާރު ފުރިހަމަވެސް ވެއްޖެއެވެ. ބާކީ ދުވަސްތައްވެސް ދާދި އަވަހަށް ނިމިގެން ހިނގައިދާނެއެވެ. އޭރުން، އޭނާ އެއްބަސްވި ފަދައިން ޒީޝާން ދޫކޮށްލަން އޭނާއަށް މަޖުބޫރު ވާނެއެވެ. އޭނާގެ ވަޢުދާ އޭނާ ޚިލާފެއް ނުވާނެއެވެ.\nޒައިކް އާއި ޒީޝާންއާ ދެމީހުންވެސް ތިބީ ހޭލައެވެ. އެކަކު އަނެކަކާމެދުގައި ވިސްނުމުގައެވެ. ނަމަވެސް އެކަކުވެސް އަނެކަކަށް އެކަން އަންގާކަށް ބޭނުމެއް ނުވެއެވެ. ދެމީހުންވެސް ސިއްރު ސިއްރުން ޚިޔާލުތައް ކުރަނީއެވެ. ހިތުގައި ސުވާލުތައް އުފައްދައި ޝަކުވާތައްވެސް ކުރަނީއެވެ. އެގޮތުގައި ތިއްބައި ރޭދެބައި ވެއްޖެއެވެ. ޒީޝާން އެނދުގައި ފުރޮޅި ފުރޮޅި ވަރުބަލިވެ ކަރުވެސް ހިއްކައިގެންފިއެވެ. އެންމެފަހުން އޭނާ ބޭރަށް ނުކުތެވެ. ބަދިގެޔަށް ވަންނަން ދިމާކޮށްލުމާއެކު އޭނާ ސިހުނީ ފެންފުޅިއެއް ހިފައިގެން ބަދިގެއިން ނުކުތް ރޭޝަމް ފެނިފައެވެ.\n" ޒީޝާން އަދިވެސް ނުނިދަނީތަ؟…" ޒީޝާން ފެނުމާއެކު ރޭޝަމް އަހާލިއެވެ.\n" ނޫން…ކަރުހިއްކައިގަނެގެން…" ޒީޝާން ކުރުގޮތަކަށް ޖަވާބުދިނުމަށްފަހު ގޮސް އައިސްއަލަމާރިން ފެންފުޅިއެއް ނަގައި ތައްޓަކަށް ފެންއަޅަން ފެށިއެވެ.\n" ޒީޝާން އަހަރެން ދެކެ ރުޅިއައިސްފަތަ ތިހުރީ؟…" ކޮޓަރިއަށްދާން ހިނގައިގެންފައިވެސް އެނބުރި އައިސް ރޭޝަމް އެހިއެވެ.\n" ނޫން…ކީއްވެ ރުޅިއަންނަންވީ؟.." ރޭޝަމްގެ ސުވާލުން ޖެހިލުންވީ ނަމަވެސް އޭނާ ޖަވާބުދިނެވެ.\n" ރުޅި ނާންނަންޏާ ވާހަކަދައްކަން މަޑުކޮށްލެވިދާނެތަ؟.." މޭޒުކައިރިން ގޮނޑިއެއް ދަމާލާފައި އިށީއްނަމުން ރޭޝަމް އެދުނެވެ.\nރޭޝަމްއާ ވާހަކަދައްކާ ހިތްނުވީ ނަމަވެސް، ރޭޝަމް ހީކޮށްފާނެ އެއްޗަކަށްޓަކައި ޒީޝާން މަޑުކުރިއެވެ.\n" ޒީޝާން…އަހަރެން މިއުޅެނީ މާދަމާ ފުރަން….އަހަރެންގެ ފަރާތުން ޒީޝާން ހިތްހަމަ ނުޖެހޭކަމެއްވެފަ އޮތްނަމަ އަހަރެން މާފަށް އެދެން…." ޒީޝާންގެ އަތުގައި ހިފާލަމުން އާދޭހުގެ ރާގެއްގައި ރޭޝަމް ބުންޏެވެ.\n" ރޭޝަމް މާފަށް އެދެން ޖެހޭވަރު ކަމެއް ނުކުރަމެއްނު….ދެން ކީއްވެ މާފަށް ތިއެދެނީ؟…" ގަދަކަމުން ކަހަލަ ގޮތަކަށް ހީލާފައި ޒީޝާން ޖަވާބުދިނެވެ.\n" ނޫނޭ….ޒީޝާން ހިތްހަމަ ނުޖެހޭފަދަ ކިތަންމެ ކަމެއް އަހަރެންކުރިން…ބައެއްފަހަރު ގަސްތެއްނެތި އެކަމު އަނެއްބައި ފަހަރު ގަސްތުގަވެސް ކޮށްފަ ހުންނާނެ…" ރޭޝަމް އޮޅުން ފިލުވައިދިނެވެ.\n" ތިބުނީ؟…" ރޭޝަމް ބުނި އެއްޗެއް ރަނގަޅަށް ދޭހަނުވެގެން ޒީޝާން އަހާލިއެވެ.\n" އަހަރެންނަށް އެނގޭ ޒީޝާން އަހަރެންދެކެ ހިތްހަމަ ނުޖެހިފަކަން ހުންނަނީ….ސަބަބުވެސް އަހަރެންނަށް އެނގޭ….އަހަރެން ޒައިކްއާ ގާތްކޮށް އުޅޭތީއެއްނު…ޒީޝާންއަށް ހީވެޔެއްނު އަހަރެން އުޅެނީ ޒައިކްގެ ސަމާލުކަން ހޯދަންވެގެންނޭ….ޒައިކްގެ ހިތް އަހަރެންގެ މައްޗަށް ލަންބުވަންވެގެންނޭ….އަހަރެން ނަލަހެދިގެން ނުކުންނަ ކޮންމެ ފަހަރަކު ޒީޝާންގެ މޫނުން ނުރުންތެރިކަމުގެ އަސަރު އަހަރެން ދެކެން….އަދި ޒައިކް ނަލަހެދުމުން އޭނާއަށް އަހަރެން ތަޢުރީފުކުރީމަވެސް ޒީޝާން ރުޅިއާދެއެއްނު…ޒީޝާން ހީކުރަނީ އަހަރެންނަށް އެކަންކަން ނޭނގޭނެކަމަށްތަ؟" ރޭޝަމް ވަރަށް ފާޅުކަން ބޮޑުގޮތެއްގައި ހަޤީޤަތް ހާމަކުރުމުން ޒީޝާންއިނީ ރަކިވާގޮތްވެފައެވެ.\n" އަހަރެން ފުރަތަމަ އެގޮތަށް ކަންތައްކުރީ ޒީޝާން ނުރުހޭނެ ކަމަކަށްނޫން…އެކަމު ފަހުން ޒީޝާން ނުރުހޭކަން އެނގޭތީ ގޯނާކުރުމުގެ ގޮތުންވެސް އެފަދަ ކަންކަން އަހަރެންކުރިން….އަހަރެން ބޭނުންވީ ޒީޝާން ނުރުހިގެން ނަމަވެސް އެއްޗެއް ބުނޭތޯ ބަލަން…." ހީލަމުން ޒީޝާން ބުނެލިއެވެ.\n" އެކަމު ކީއްވެ؟…ކީއްވެ ރޭޝަމް އަހަރެން ރުޅިއަރުވަން ބޭނުންވީ؟.." މައުސޫމުގޮތަކަށް ޒީޝާން އަހާލިއެވެ.\n" އެއީ ޒީޝާންގެ ދުލުން ޒައިކްދެކެ ލޯބިވާކަން ހާމަކުރޭތޯ….އެކަމު އެވަރަށް ފުރުސަތު ދިނީމަވެސް ގޮތުގައެއްނު ތިހުރީ…" ޒީޝާންގެ ހިތްފެނިގެން ބުނެލިފަދައިން ރޭޝަމް ބުނެލުމުން ޒީޝާން ބަލާލީ ހައިރާންވެފައެވެ.\n" ޒީޝާން ހީކުރީ މިގޭތެރޭގަ ހިނގާ އެއްވެސްކަމެއް އަހަރެންނަކަށް ނޭނގޭނެކަމަށްތަ؟…އަހަރެން މިގެޔަށް އައި ފުރަތަމަ ދުވަހުވެސް ތިދެމީހުންގެ ގުޅުމާމެދު ޝައްކުވި…ދެން އެކީގަ ހޭދަކުރި ދުވަސްތަކުގަ ޔަޤީންވެސްވި، ދެމީހުން އެއްތާކު އުޅުނަސް އުޅެނީ ދެބީރައްޓެހިންގެ ގޮތުގަކަން….އެކަމު ތިހެން އުޅެންޖެހޭ ސަބަބެއް އަހަންނަށް ނޭނގުނީ…ކޮބާތަ މައްސަލައަކީ؟…ކީއްވެތަ އެކަކު އަނެކުގާތު ލޯބިވާކަން ހާމަ ނުކުރަން ތިއުޅެނީ؟…" ތަހުޤީޤު ކުރާމީހަކު ފަދައިން ރޭޝަމް ސުވާލުކުރަން ފެށިއެވެ.\n" ރޭޝަމް ގާތު ޒައިކް އެއްވެސް އެއްޗެއް ބުނީތަ؟…" ޝައްކުގެ ނަޒަރަކުން ބަލާލަމުން ޒީޝާން އެހިއެވެ.\n" އޭނަ ބުނާނެހެން ހީވޭތަ؟….އޭނައަށް ޒީޝާންއާ ކުރިމަތިލާން ނުކެރޭއިރު އަހަރެންގާތު އެއްޗެއް ބުނަން ކެރޭނެތަ؟…" ހިނިގަނޑެއް ޖަހާލަމުން ރޭޝަމްބުނެލިއެވެ.\n" ދެން ކީއްވެ ކުއްލިއަކަށް ރޭޝަމް ތިގޮތަށް ވާހަކަ ތިދައްކަނީ؟…ރޭޝަމްއަށް ކޯއްޗެއް އެނގިގެން ތިއުޅެނީ؟…" އަދިވެސް ޒީޝާންއިނީ ޝައްކެއްގެ މަތީގައެވެ. އޭނާއާ ޒައިކްގެ މެދުގައިވީ ހުރިހާ ސިއްރެއް ރޭޝަމްއަށް އެނގުނީ ކަމުގައި ހީކޮށްފައެވެ.\n" އަހަރެންނަކަށް ނޭނގެ ތިދެމީހުންގެ މެދުގަ އޮތީ ކޮން މައްސަލައެއްކަމެއް….އެނގޭ ޔަޤީންވާ އެއްކަމެއް އެބައޮތް…ދެމީހުންވެސް އެކަކު އަނެކަކުދެކެ ލޯބިވޭ…އެކަމު ބުނާކަށްވެސް ބޭނުމެއްނުވޭ….އަހަރެން ބޭނުންވީ ދިއުމުގެކުރިން ޒީޝާންގެ ޝައްކު ފިލުވައިދޭން….އަހަރެންނާ ޒައިކްއާމެދުގަ އެކުވެރިކަން ފިޔަވާ އެއްވެސް ގުޅުމެއްނެތްކަން ހާމަކޮށްދޭން…އަހަރެންގެ ލޯބިވެރިޔަކު ހުރޭ….އެކަން ޒީޝާންއަށް ނޭނގުނަސް ޒައިކްއަށް އެނގޭނެ….ޒީޝާން އަހަރެންނާމެދު ޝައްކުކުރާތީ ބައެއްފަހަރު އަހަންނަށް ވަރަށް މަޖާވޭ…އެހެންވެ ގަސްތުގަ ރުޅިއަރުވަންވެސް ކަންކަން ކުރީ…އެހެންވެ މާފަށްވެސް މިއެދުނީ…މިހާރު އެނގިއްޖެތަ؟.." ހީލަމުން ރޭޝަމް އެހިއެވެ.\nރޭޝަމް ދައްކަމުން ދިޔަ ވާހަކަތައް އަޑުއަހަން އިން ޒީޝާންގެ ތުންފަތްމައްޗަށްވެސް ހިނިތުންވުމެއް ވެރިވީ، ރޭޝަމްއާމެދު މިހުރިހާ ދުވަހު އޭނާއަށް ކުރެވުނީ ކުށްހީއެއްކަން އެނގުނީތީއެވެ. އެކަމަށްޓަކައި އޭނާ ލަދުވެސްގަތެވެ.\n" އެހެންވީމަ އަހަރެންދޯ ރޭޝަމްގެ ކިބައިން މާފަށް އެދެން ޖެހޭނީ…" ވިސްނާލަން އިނދެފައި ޒީޝާން ބުންޏެވެ.\n" މާފަށް އެދޭނެކަމެއްނެތް…އާދެބަލަ އަހަރެންގެ ކޮޓަރިއަށް…ޒީޝާންއަށް ދޭންޖެހޭ އެއްޗެއް އެބައޮތޭ…" މޭޒުކައިރިން ތެދުވަމުން ރޭޝަމް ބުނެލިއެވެ. ޒީޝާންވެސް ރޭޝަމްގެ ފަހަތުން ގޮސް އެކޮޓަރިއަށް ވަނެވެ. ރޭޝަމް އެދިޔަގޮތަށް ގޮސް އަލަމާރި ހުޅުވާލުމަށްފަހު ކަރުދާހު ކޮތަޅެއް ނެގިއެވެ.\n" ސޮރީ…ޕާރސަލް ކުރަންވެސް ވަގުތުނުވީ….ބަލާލަބަލަ ކަމުދޭތޯ…" ޒީޝާންގެ އަތަށް ކޮތަޅުދެމުން ރޭޝަމް އެދުނެވެ.\nޒީޝާން ކޮތަޅު ހިފައިގެން އެނދުގެ މަގަތުގައި އިށީނދެ އޭގެތެރޭގައި އޮތް އެއްޗެއް ބަލާލިއެވެ. އޭގައިވަނީ މެރޫން ކުލައިގެ ވަރަށްރީތި ނިދާހެދުމަކާއި ގުޑްގާރލް ސެންޓް ފުޅިއެކެވެ. ހެދުމުގެ އެތެރެބައިވަނީ މޮޅު ސެޓިންފޮތިންނެވެ. އަދި ބޭރުންލާ ޖެހެޓްވަނީ ލޭސްފޮތިންނެވެ.\n" ކަމުދޭތަ؟…" ޒީޝާން ހެދުމަށް ބަލަން އިނުމުން ރޭޝަމް އެހިއެވެ.\n" ހޫމް…ވަރަށް ލޯބި…އެކަމު އަހަންނަކަށް ނުކެރޭނެ މިލާކަށް…" ލަދުރަކި ގޮތަކަށް ހީލަމުން ޒީޝާން ބުންޏެވެ.\n" އެއީއެއްނު މައްސަލައަކީ….މާދަމާރޭ ނިކަން ތިހެދުންލައިގެން ހުރެބަލަ ޒައިކް ކޮޓަރިއަށް ވަންނައިރު، ޔަޤީން ޒީޝާން ފެންނައިރަށް އުއްކޮޅެއްހެން ވިރޭނެކަން…" ހިނިގަނޑެއް ޖަހާލަމުން ރޭޝަމް ބުނުމާއެކު ޒީޝާން އިތުރަށް ލަދުގަތެވެ.\n" އަސްލު އަހަރެން ވަރަށް ސީރިއަސް ވާހަކައެއް ބުނަންތަ؟….އަހަރެމެން އަންހެނުން ފަދައިން ފިރިހެނުންގެވެސް އިހުސާސްތަކެއްވާނެ…އެމީހުންވެސް އެކަން ހާމަކުރަން ބޭނުންނުވަނީ….އެމީހުންގެ ހިތުގަވެސް ޝަކުވާތަކެއްވާނެ…އެމީހުންވެސް ތަޢުރީފުގެ ބަސް އަޑުއަހަން ބޭނުންވާނެ….ހަނދާންވޭތަ މިރޭވެސް އަހަރެން އެހީމެއްނު ޒައިކް ސަޅިހޭ؟…އެގަޑީގަ އޭނާހުރީ ޒީޝާންގެ ޖަވާބެއްގެ އިންތިޒާރުގަ، ޒީޝާން ހަމައެކަނި އާނއެކޭ ބުނެލިނަމަވެސް އޭނަ ވަރަށް އުފާވީސް…ކާންގޮސްއިންއިރުވެސް އޭނާއިނީ ވަރަށް މޫޑީވެފަ….އަހަރެން ދާން އުޅޭތީ ކެއުމެއްދޭންވެގެން، އޭނާގާތު ތައްޔާރުވާންބުނީ…އަހަރެން ބޭނުންވީ ޒީޝާންއާ ޒީކްއާ ހުރިހާ އެންމެން އެކީގަ ކެއުމަކަށްދާން….އެކަމު ޒީޝާން އިންކާރުކުރީމަ އަހަރެންވެސް ވަރަށްދެރަވި….އެކަމު، އަހަރެން އެކަމާ ހިތްބުރައެއް ނުކުރަން…އަހަރެން ބުނެލަން ބޭނުންވަނީ، ޒައިކްވެސްހުރީ ޒީޝާން އިސްވެ ލޯބިހާމަކުރާނެ އިރެއްގެ އިންތިޒާރުގައޭ…އޭނަ އެހުންނަނީ އިސްނަގަން ނުކެރިފަ….އެހެންވީމަ ޒީޝާން އިސްވެ ލޯބިފާޅުކުރަންވީނު…އޭރުން އޭނަ ކިހާ އުފާވާނެ…" ރޭޝަމް ޚިޔާލުދިނެވެ.\n" އެކަމު އަހަރެން ކިހިނެއް؟…" ޖެހިލުންވެފައި ޒީޝާންއަށް ބުނެވުނެވެ.\n" ކީއްވެ ނުވާންވީ…ތީ އަންހެންކުއްޖެއްވީމަތަ އެހެން ތިހިތަށްއެރީ…ބަލަ އަހަރެންވެސް މީ އަންހެން ކުއްޖެއް….އެކަމު އަހަރެން އިސްވެ ލޯބިވާ ވާހަކަބުނީވެސް…ފިރިހެނުން އިސްވެ ލޯބި ހުށަހަޅާ ޒަމާން މިހާރު ފާއިތުވެއްޖެ…އަދި އަމުދުން ތީދެމަފިރިން…އެހެންވީމަ ކޮބާ މައްސަލައެއް…" ޒީޝާންއަށް ރޭޝަމް ވިސްނައިދިނެވެ.\n" އަހަރެންގެ އިހުސާސްތައް ރޭޝަމްއަށް ތިހާ ފަސޭހައިން އެނގުނުއިރު، ކީއްވެ ޒައިކްއަށް ނޭނގެންވީ؟…އަހަރެން ނުބުންޏަސް އެނގެންވާނެއްނު" ޒީޝާން ޝަކުވާކުރިއެވެ.\n" ޒީޝާންއަށް އެނގޭތަ އަހަރެންމީ ސައިކޭޓްރިސްޓެއްކަން؟…އަހަރެންނަށް ވަރަށް ފަސޭހައިން މީހުންގެ އިހުސާސްތައް ދެނެގަނެވޭނެ….މީހަކާ އެކީ ކުޑަ ވަގުތުކޮޅެއް ހޭދަކޮށްލިޔަސް ވަރަށް ފަސޭހައިން އެމީހާ ދެނެގަނެވިދާނެ…އެއީ އަހަރެން އެރޮނގުން ކިޔަވައިގެން ހުރީމަ…އެކަމު ކޮންމެ މީހަކީ އެޤާބިލުކަން ހުރިމީހެއްނޫން…އެހެންވީ ކުރިމަތީގަ ހުންނަމީހާގެ މޫނަށް ބަލާލާފަ އޭނާގެ އިހުސާސްތައް ފަހަރެއްގަ ދެނެނުގަނެވިދާނެ….ދެމީހަކު އަލަށް އިނދެގެން އުޅޭއިރު، އަނބިމީހާ ނުބުނަނީސް، ފިރިމީހާއަށް އޭނާގެ ހިތަށްއަރާ އެއްޗެހިވެސް އެނގެން ޖެހޭނެކަމަށް ހީކުރުން އެއީ މޮޔަ ޚިޔާލެއް….އެމީހާ ބޭނުންވާ ކަންތައްތައް ނުބުންޏަސް އެނގެން ޖެހޭނެކަމަށް ހިތައި ރުޅިއައިސް ހުރުމަކީ އަމިއްލަ ނަފްސަށް ދެވޭ އަނިޔާއެއް….އެންމެ ރަނގަޅުގޮތަކީ ހިތްއެދޭ ކަންތަކާ ހިތްނޭދޭ ކަންތައްވެސް ބުނެ ހާމަކުރުން….އިސްލާހުކުރަންވެސް އެނގޭނީ އޭރުންނެއްނު….ވަރަށް ގިނަ ދެމަފިރިންގެ މެދުގަ ޖެހޭ މައްސަލައެއް އެއީ، ތިމާ ނުބުނަނީސް ތިމާގެ ހުރިހާ ކަމެއް އޭނާއަށް އެނގިފަހުންނަން ޖެހޭނޭ ހީކުރުން….ރޮމޭންޓިކް ލޯބީގެ ވާހަތައް ކިޔާ އަންހެނުން ބޭނުންވާނީ، އެވާހަކަތަކުގަ އުޅޭފަދަ ފުރިހަމަ ފިރިއެއް…އެހާ ރޮމޭންޓިކް އެހާ ކެއަރިން…އެހާރީތި….އިރު އިރުކޮޅުން ސަޕްރައިޒްދީ….ލޯބީގެ މެސެޖްތައް ފޮނުވާ….ފެންނަ ކޮންމެ ފަހަރަކު ލޯބިން ބަލާލާ، އެހާލޯބިން ހީލާ…ސްލޯމޯޝަންގަ ހިނގާފަ އައިސް އުރާލާ…މިއީ ހައްތަހާވެސް ފިލްމީ ކަންކަން….މަސައްކަތުގަ އުޅެ އުޅެފަ ވަރުބަލިވެގެން އަންނައިރު، ކިހިނެއް އަނބިމީހާ ހިތްއެދޭހާ އިޝްޤީ ނަޒަރަކުން ބަލާނީ…ސްލޯމޯޝަންގަ އައިސް އުރާލާ ލޯބިކުރާނީ…" ރޭޝަމް ހިނދުކޮޅަކަށް ވާހަކަ ހުއްޓާލާފައި ފުންނޭވާއެއް ދޫކޮށްލިއެވެ.\nއޭރު ޒީޝާން އިނީ ރޭޝަމް ދެއްކި ވާހަކަތަކާމެދު ވިސްނާށެވެ. ތެދެކެވެ. އޭނާއަށްވެސް ކުރެވެނީ އެފަދަ ޚިޔާލުތަކެކެވެ. ޒައިކްގެ ކިބައިން އޭނާއަށްވެސް އެދެވެނީ އެފަދަ ކަންކަމަށެވެ.\n" މާނައަކީ…ހަޤީޤީ ދިރިއުޅުމުގަ އެފަދަ އެއްވެސް ކަމެއް ނުވާނޭތަ؟…ނޫނީ އެދިގެންވެސް ނުވާނީތަ؟…" މައުސޫމް ގޮތަކަށް ޒީޝާން އަހާލިއެވެ.\n" ނޫނޭ…އެގޮތަށްވެސް ކަންތައްވާނެ…އެކަމު އަބަދުވެސް އޭނާ އިސްނަގާ ކުރާނެކަމަށް އިންތިޒާރު ނުކޮށް އަމިއްލައަށް ކުރީމަ…އޭނާ ލޯބިކުރާނެ ކަމަށް ތިމާ ތުންދަމާފަ ފުރަގަސްދީގެން އިނީމަ އެނގޭނެތަ ތިމާ ބޭނުންވާ ގޮތް…އޭގެ ބަދަލުގަ އަންހެން ކުއްޖާވެސް އިސްނަގާ އޭނަ ބޭނުންކަމެއް ކުރަންވީނު…އޭރުން ޝަކުވާކުރާކަށް ނުޖެހޭނެއްނު…" ރޭޝަމް ވިސްނައިދިނެވެ.\n" ދެން އެކަމު….ކޮންމެ ފަހަރަކު އަންހެން ކުއްޖާއަށްތަ ވިސްނެން ޖެހޭނީ؟…އޭނާގެ ބޭނުންތަކެއްވެސް ހުންނާނެއްނު…" ޒީޝާން އަދިވެސް ވިސްނުނު ކަމަކަށް ނުވިއެވެ.\n" އެހެނެއްނޫނޭ މިބުނީ…ޒީޝާން ކަމެއްބޭނުންވެގެން ނުބުނެ އިނީމަ ޒައިކްއަށް އެނގޭނެތަ؟…މިސާލަކަށް ޒީޝާންއަށް ވަރަށް މީރު ޗޮކްލެޓެއް ލިބުނީ…ޒީޝާން އިންނާނަންތަ، އެޔަށް ބަލަން އަތްވެސްނުލާ؟…އޭތި އަމިއްލަ ކެނޑިގެން އައިސް ޒީޝާންގެ އަނގަޔަށް ވަދޭތޯ އިންތިޒާރު ކުރާނީތަ ނޫނީ އަމިއްލައަށް ކަނޑައިގެން ރަހަބަލާނީތަ؟….ލޯބީގެ އިހުސާސަކީވެސް އެފަދަ އެއްޗެއް…އަމިއްލައަށް ތަޖުރިބާކުރީމަ އޭގެ މީރުކަން ފެންނާނީ….ތިމާ ބޭނުން އެއްޗެއް ހޯދަން މަސައްކަތްކުރަން ޖެހޭނީ…ތިމާގެ އިހުސާސްތައް އަނެކާއަށް ނޭނގޭނަމަ ބުނެދިނުން އެއީ މައްސަލައެއްނޫން….އެކަމު އޭނާއަށްވެސް ފުރުސަތުދޭން ޖެހޭނެދޯ…ޒައިކް ރީތިވެލައިގެން ނުކުތީމަ ހާދަ ރީއްޗޭ ބުނުން އެއީ ކިހާ ވަގުތެއް ނޫނީ ހަކަތައެއް ބޭނުންވާނެކަމެއްތަ؟….ހަމަ ކުޑަ ހިނދުކޮޅެއްދޯ އެހެން ބުނެލަން ނަގާނީ…އެކަމު އެއަޑުއަހާފަ އޭނާގެ ހިތަށް ކިހާ އުފާވެރިކަމެއް ލިބޭނެކަން އެނގޭތަ؟…އޭނަ ބުނަންދެން ޒީޝާން އިންތިޒާރުކުރާކަން ނުޖެހޭނެ…ޒީޝާން އެއްދުވަހު ޒައިކްއަށް ތަޢުރީފު ކޮށްފިނަމަ، ބާކީ ހުރިހާ ދުވަހަކު އިސްވެ އޭނާ ތަޢުރީފުކުރާނެ…އެކީއްވެކަން އެނގޭތަ؟…ޒީޝާންގެ ފުށުން އެތަޢުރީފުތައް ބޭނުންވާތީ….." ރޭޝަމް ވަރަށް ތަފްސީލުކޮށް އޮޅުން ފިލުވައިދިނެވެ.\nމިނޫނީ މިފަދަ ވާހަކައެއް މީހަކު ދައްކާ އަޑެއް ޒީޝާން އަހާފައެއް ނުވެއެވެ. އެހެންކަމުން އޭނާއަށްވީ އެއީ ވަރަށްވެސް އާ ވާހަކަތަކަކަށެވެ. ރޭޝަމް އޭނާއަށް ލިބިފައިހުރި އިލްމުގެ އެހީގައި ޒީޝާންއަށް ވަރަށްގިނަ ކަންކަން ކިޔައިދިނެވެ. ފިރިމީހާގެ ސަމާލުކަން ހޯދާނެ ތަފާތު ގޮތްތައްވެސް ކިޔައިދިނެވެ. ދެމީހުންގެ މެދުގައި ޖެހޭ ކުދިކުދި މައްސަލަތައް ހައްލުކުރާނެ ގޮތްތައްވެސް ކިޔައިދިނެވެ. ދެކުދިން އެގޮތުގައި އެތައްއިރެއްވާންދެން ވާހަކަދައްކަން ތިއްބެވެ.\nޒީޝާން ލަސްވެގެން ޒައިކް ނުކުތްއިރު، ޒީޝާން ބޭރުގައިވެސް ފެންނަން ނެތުމުން ކޮޓަރިއަށް ވަންނަނިކޮށް ރޭޝަމްގެ ކޮޓަރިން ދެމީހުން ވާހަކަދައްކާ އަޑުއިވުނެވެ. އެމީހުން ދެއްކި ވާހަކައެއް މާރަނގަޅަށް ސާފުނުވީ ނަމަވެސް، އެދައްކަނީ ޒައިކްއާ ގުޅުންހުރި ވާހަކައެކޭ އޭނާގެ ހިތަށްއެރިއެވެ. ރޭޝަމް ދިއުމުގެކުރިން ޒީޝާންއަށްވެސް ކޮންމެވެސް އެއްޗެއް ވިސްނައިދެނީއޭ ހިތަށް އެރުމުން ޒައިކްއަށް ހެވުނެވެ. އޭނާ އެނބުރި އައިސް ތަންމަތީގައި އޮށޯތެވެ.\nރޭޝަމްއާއި ޒީޝާން ވާހަކަދައްކަން ތިބިއިރު، ވަގުތުތައް ފާއިތުވެ ދިޔަގޮތެއްވެސް ނޭނގެއެވެ. ދެމީހުނަށްވެސް ހޭވެރިކަންވީ، ފަތިސްނަމާދުގެ ބަންގީގެ އަޑަށެވެ.\n" ސުބުޙާނަﷲ….ހާދައިރަކު ވާހަކަ ދެއްކިއްޖޭ…މިހާރު ޒައިކް ނުހޭލާކަމެއްވެސް ނޭނގޭ…" ކަންބޮޑުވެފައި ޒީޝާން ބުނެލިއެވެ.\n" އަޅާނުލާ….ދެން ނޭނގެ މިގޮތަށް ވާހަކަދެއްކޭ ދުވަހެއް އަންނާނެކަމެއްވެސް…އެހެންވީމަ އޯކޭއެއްނު….އަހަރެން ވަރަށް އުފާވެއްޖެ ޒީޝާން އަހަރެންނާމެދު ހިތްހެޔޮކޮށްފަ އަހަރެންގެ ވާހަކަތައް އަޑުއެހީތީ…..ދެން އަހަރެންނަށް ހިތްހަމަޖެހިލައިގެން މިރަށުން ދެވޭނެ…" ހީލަމުން ރޭޝަމް ބުނެލިއެވެ.


ކޮންމެ ނަތީޖާއެއް ނިކުތަސް މައްސަލައެއް ނެތް\nސްރީލަންކާ ޓީމުގެ ކޯޗު އާމިރް އަލާގިޗް. ޕްރީ-މެޗް ކޮންފަރެންސްގައި ---ފޮޓޯ: އަވަސްބަންގްލަދޭޝްގެ ކޯޗު އޮސްކާ ބްރުޒޮން. ޕްރީ-މެޗް ކޮންފަރެންސްގައި ---ފޮޓޯ: އަވަސް\nމިއަދު ފެށޭ އުރީދޫ ސާފް ޗެމްޕިއަންޝިޕްގައި ކޮންމެ ގޮތަކަށް ނަތީޖާ ނިކުތަސް މައްސަލައެއް ނެތް ކަމަށް ސްރީލަންކާ ޓީމުގެ ކޯޗު އާމިރް އަލާގިޗް ބުނެފި އެވެ.\nމިއަދު ހަވީރު ލަންކާ އާއި ބަންގްލަދޭޝް ބައްދަލުކުރާ މެޗުގެ ޕްރީ-މެޗް ކޮންފަރެންސްގައި ވާހަކަ ދައްކަމުން އަލާގިޗް ބުނީ ކޮންމެ ޓީމެއް ވެސް މުބާރާތަށް ނިކުންނާނީ ކާމިޔާބު ހޯދަން ކަމަށެވެ. އެކަމަކު މިފަހަރުގެ ލަންކާ ޓީމުގެ ހާލަތަށް ބަލައި، މިމުބާރާތުގައި ކޮންމެ ގޮތަކަށް ނަތީޖާ ނިކުން ނަމަވެސް މައްސަލައެއް ނެތް ކަމަށެވެ.\nއޭގެ ބަދަލުގައި މި މުބާރާތުގައި ލަންކާ ޓީމުގެ މައިގަނޑު އަމާޒަކީ ޓީމުގެ ޒުވާން ކުޅުންތެރިންނަށް ރަނގަޅު ތަޖުރިބާއެއް ހޯދައިދީ، 2026 ވަނަ އަހަރު އޮންނަ ވޮލްޑް ކަޕަށް ކޮލިފައިވުން ކަމަށެވެ. އަދި ފާއިތުވެދިޔަ 10 ވަރަކަށް އަހަރު ލަންކާގައި ފުޓްބޯޅަ ފޯރި ވަރަށް ދަށްވެފައިވާ ކަމަށާއި، ފުރަތަމަ ކަމަކަށް އިސްކަން ދޭނީ އުސޫލު ތަކެއްގެ ދަށުން ލަންކާ ފުޓްބޯޅަ ކުރިއަރުވަން ކަމަށް އަލާގިޗް ބުންޏެވެ.\nކޮވިޑްގެ ހާލަތާއި އެކު ޓީމަށް ރަނގަޅު ފަރިތަކުރުން ތަކެއް ލިބިފައި ނުވާކަން ފާހަގަ ކުރަމުން އަލާގިޗް ބުނީ މުބާރާތަށް ތައްޔާރުވާން ފެށީ މިމަހުގެ ތިން ވަނަ ދުވަހު ކަމަށެވެ. މީގެ އިތުރުން ކޮވިޑްގެ މި ހާލަތުގައި ކުޅުންތެރިންގެ ސިކުނޑީގައި އާއިލީ ޒިންމާގެ އިތުރުން ވެސް ގިނަ ކަންތައްތަކެއް ހުންނާނެތީ މިއީ އެޓީމަށް ދިމާވެފައިވާ ދަތި ތަކެއް ކަމަށެވެ.\nއަދި ބަންގްލަދޭޝް އާއި ދެކޮޅަށް ނިކުންނަ މެޗަކީ ފަސޭހަ ވާނެ މެޗެއް ނޫންކަން ފާހަގަ ކުރަމުން އަލާގިޗް ބުނީ ގައުމުގެ އެތެރޭގެ ލީގު މިފަހަރު ބާއްވާފައި ވަނީ ބަންގްލަދޭޝްގައި އެކަނި ކަމަށެވެ. އެހެންކަމުން އެޓީމުގެ ކުޅުންތެރިން ތިބޭނީ މުބާރާތަށް ވަރަށް ރަނގަޅަށް ތައްޔާރުވެފައި ކަމަށެވެ. އޭގެ ބަދަލުގައި ލަންކާގެ އެތެރޭގެ މުބާރާތް ނެތުމުގެ އިތުރުން، މުބާރާތުގެ ކުރިން ރަނގަޅު ޕްރެކްޓިސް މެޗު ތަކެއް ކުޅެވިފައި ނުވާތީ އޭގެ ސަބަބުން ލަންކާ ޓީމަށް ގިނަ ގޮންޖެހުން ތަކެއް ހުރި ކަމަށެވެ.\nމިފަހަރުގެ މުބާރާތަށް ތައްޔާރު ވުމަށް ލަންކާ ޓީމުން ފުރަތަމަ ކޭމްޕު ކުރީ ގަތަރުގަ އެވެ. އަދި ރާއްޖެ ޓީމުން ވެސ ްގަތަރުގައި ކޭމްޕު ކޮށްފައި ވާތީ އެކުވެރިކަމުގެ މެޗެއް ކުޅުމަށް މަސައްކަތް ކުރި އެވެ. އެކަމަކު ލަންކާގައި ކޮވިޑާއި ގުޅިގެން އެކުލަވާލާފައިވާ ޕްރޮޓޮކޯލް ތަކާއި ހުރެ ވިސާ ހަމަ ނުޖެހިގެން އެޓީމު ވަނީ ގަތަރު ދޫކޮށް ސައުދީ އަރަބިއްޔާގައި ކޭމްޕު ކޮށްފަ އެވެ. އެހެންކަމުން ރާއްޖެ އާއި އެކު ކުޅެން އޮތް މެޗު ކުޅުމަށް ފުރުސަތު ނުލިބުނީ އެވެ.\nބަންގްލަދޭޝްގެ ކޯޗު އޮސްކާ ބްރުޒޮން ބުނީ މިފަހަރުގެ މުބާރާތައި ކުރިމަތިލީ ވަރަށް ވަގުތު ކުޑަތަން ވެފައި ވަނިކޮށް ކަމަށް ވާތީ މާ ގިނަ ކަންތައް ތަކެއް ބަދަލު ނުކުރެވޭނެ ކަމަށެވެ. އަދި ސަރަހައްދުގައި ފީފާ ރޭންކިންގެ ދެވަނައަށް އެންމެ ދަށުގައި އޮތީ ބަންގްލަދޭޝް ކަން ފާހަގަ ކުރަމުން އޮސްކާ ބުނީ އެކަމަށް ފަރުވާ ނުބަހައްޓާ ޓީމު އެކަތިގަނޑަކަށް ހަދައިގެން މޮޅުވަން މަސައްކަތް ކުރާނެ ކަމަށެވެ.\nމިފަހަރުގެ މުބާރާތަށް ނިކުންނަ އިރު ބަންގްލަދޭޝްއަށް އޮތް އެންމެ ބޮޑު ފައިދާ އަކީ އެގައުމުގެ އެތެރޭގެ ލީގު ދާދި ފަހުން ނިމުމެވެ. މުބާރާތުގައި ބައިވެރިވި އެހެން އެއްވެސް ގައުމެއްގައި މިފަހަރު އެތެރޭގެ މުބާރާތް ކުޅެފައެއް ނުވެ އެވެ. އެހެން ކަމުން ކުޅުންތެރިން ރަނގަޅު ފޯމެއްގައި ހުރުމަކީ ބަންގްލަދޭޝް އިން އޭގެ ފައިދާ ނަގާނެ ކަމެކެވެ.\nމީގެ އިތުރުން ގިނަ އަދަދެއްގެ ބަންގްލަދޭޝް ރައްޔިތުން ރާއްޖޭގައި ހުރުމުން އެމީހުންގެ ސަޕޯޓަރުން ގިނަ ވާނެ ކަމަށާއި، “ހޯމް ފީލް” އަންނާނެ ކަމަށް އޮސްކާ ފާހަގަ ކުރި އެވެ.


British Reality Show "Love Island" Ge Thari Mike Maruvejje - Vaguthu\nބްރިޓިޝް ރިއަލިޓީ ޝޯގެ "ލަވް އައިލެންޑް" ގެ ތަރި މައިކް މަރުވެއްޖެ\nބްރިޓީޝްގެ މަޝްހޫރު ރިއަލިޓީ ޝޯ "ލަވް އައިލެޑް" އިން ފެނިގެންދިޔަ ޒުވާން ތަރި މައިކަލް ތަލަސްސިޓްސް (މައިކް) މަރުވެއްޖެއެވެ.\nއުމުރުން 26 އަހަރު މައިކް މަރުވެފައިވަނީ މިދިޔަ ހުކުރު ދުވަހުއެވެ. ނަމަވެސް އޭނާ މަރުވީ ކޮން ސަބަބަކާ ހުރެ ކަމެއް އަދި އެނގިފައެއް ނުވެއެވެ. އޭނާގެ ފޭނުން ތިބީ މި ހަބަރު ލިބުމާއެކު ބޮޑު ޝޮކެެއްގައެވެ. އަދި ގިނަ ބަޔަކު އަންނަނީ މީސްމީޑިއާގެ އެކު ޕްލެޓްފޯމް ތަކުގައި ތައުޒިޔާގެ މެސެޖްތައް ލިޔެ ހިތާމަ ފާޅު ކުރަމުންއެވެ.\n"ލަވް އައިލެޑް"ގައި އޭނާ މަޝްހޫރުވެފައިވަނީ "މަގީ މައިކް" ގެ ނަމުންނެވެ. މައިކް ވަނީ 2018 ވަނަ އަހަރު "ސެލެބްސް ގޯ ޑޭޓިން" ގައި ވެސް ބައިވެރިވެފައެވެ. މައިކް މަރުވެފައިވަނީ "ލަވް އައިލެންޓް" ގެ ބައިވެރިއެއްކަމަށްވާ ސޯފީ ގާޑޮން މަރުވިތާ ނުވަ މަސް ފަހުންނެވެ.\nމައިކް ގެ މަރާމެދު ގިނަ ބައެއްގެ ހިތުގައި މިހާރު ސުވާލު އުފެދިފައިވާއިރު ބައެއް ފަރާތްތައް ބުނާގޮތުގައި އޭނާ ވަނީ އަމިއްލިއަށް މަރުވެފައެވެ. އަދި އަނެއް ބަޔަކު ބުނާގޮތުގައި ބަޔަކު މީހުން މައިކް މަރާލީއެވެ. ނަމަވެސް މިކަމާ ގުޅޭގޮތުން އަދި ވަކި އެއްޗެއް ކަމާބެހޭ ފަރާތްތަކުން ހާމަކޮށްފައެއް ނުވެއެވެ.\nމާޗް 18, 2019 15:14\n"ލަވް އައިލެންޑް" ފަދަ ރިއަލިޓީ ޝޯވްތަކަކީ ރާއްޖޭގެ ސަގާފަތާއި އިސްލާމްދީނާއި ވަރަށް ބޮޑަށް ފުށުއަރާ ޝޯވްތަކެކެވެ.އެފަދަ ޝޯވްތަކުން ސްޓާރުންނަށްވާ މީހުންނާއި އެމީހުންގެ ދިރިއުޅުމާއި،ގޮތާއި ފޮތާއި އަދި އެފަދަ ޝޯވްތަކާއި ގުޅޭ މަޢުލޫމާތު ގެނެސްދިނުމަކީ މި ދިވެހި މުޖުތަމަޢުއަށް ގެއްލުންވާނެކަމެކެވެ.\nމާޗް 18, 2019 17:32\nއިންނާލިއްލާހި، އޭނާއަށް ސުވަރުގެ މިންވަރު ކުރައްވާށި.


Masahkai theringe dhuvas faahagakuramundhaairu visnaalanjehey dhethinkameh\nމަސައްކަތް ތެރިންގެ ދުވަސް ފާހަގަކުރަމުންދާއިރު ވިސްނާލަންޖެހޭ ދެތިންކަމެއް\nމިއަހަރުން ފެށިގެން ކޮންމެ އަހަރެއްގެ މެއި މަހުގެ އެއްވަނަ ދުވަސް މަސައްކަތްތެރިންގެ ދުވަހުގެ ގޮތުގައި ފާހަގަކުރަން ސަރުކާރުންވަނީ ނިންމަވާފައެވެ. ވަޒީރުންގެ މަޖިލީހުގެ މަޝްވަރާގެމަތިން ރައީސުލްޖުމުހޫރިއްޔާ ނިންމެވި ނިންމެވުމުގެ ސަބަބުން މަސައްކަތްތެރިންގެ ވާހަކަ ދެއްކުމަށް އައު ދުވަހެއް މިވަނީ ހަމަޖެހިފައެވެ.\nމިފަދަ ދުވަހެއް ރާއްޖޭގައި ފާހަގަކުރާއިރު، ގައުމުގެ މަސައްކަތެރި އާބާދީގައި ވަކި ހިއްޕަމުންދާ ބިދޭސީ މަސައްކަތްތެރިންގެ ވާހަކަ ދައްކަންޖެހެއެވެ. ސަރުކާރުގެ ބޮޑެތި މަޝްރޫއުތަކުން ފެށިގެން ކަންމަތީ ފިހާރައިގެ ސޭޓެއްގެ ވަޒީފާގައިވެސް ބިދޭސީ މަސައްކަތު މީހުންވަނީ ވަކި ހިއްޕާލާފައެވެ. ދިވެހިންނަކީ ތަފާތު ގިނަ މަސައްކަތްތަކެއް ކުރަމުންއައި ބަޔަކަށްވީނަމަވެސް މިއަދު މަންޒަރު ފެންނަނީ ދިމާ އިދިކޮޅަށެވެ.\nބިދޭސީ މަސައްކަތު މީހުންގެ ވާހަކަ ދައްކާއިރު އެމަގާމުތަކަށް ދިވެހިން ނުލިބޭކަމުގެ ޝަކުވާ ވަޒީފާދޭފަރާތްތަކުން ކުރާއިރު އެފަދަ މަގާމުތަކަށް އަންނަ ދިވެހިންނަށް ދޭއުޖޫރައިގެ ވާހަކަ ދައްކަނީ މަދުބައެކެވެ. ބިދޭސީ މަސައްކަތު މީހުން ގައުމުގެ ހުރިހާ ދިމާއަކަށް ފެތުރިފައިވާއިރު އެފަދަ މަގާމުތަކަށް ދިވެހިން ތަމްރީނު ކުރެވިފައި ނުވާކަންވެސް ފާހަގަކުރަންޖެހެއެވެ.\nމަސައްކަތްތެރިންގެ ދުވަސް ފާހަގަ ކުރަމުންދާއިރު ވިސްނާލަންޖެހޭ މުހިއްމު ކަންތައްތަކެއް އެބަހުއްޓެވެ. ކޮންމެ އަހަރަކު ސްކޫލުނިމިގެން އެތައް ޒުވާނުންނެއް ނުކުންނައިރު އެޒުވާނުންނަށް މަސައްކަތުގެ މާހައުލުން ތަމްރީނުތަކެއް ދެވިފައިނުވާކަން މިއީ މިއަދު ގަބޫލުކުރަންޖެހޭ ހަގީގަތެކެވެ. ޘާނަވީ ތައުލީމުނިންމާ މަތީ ތައުލީމާ ހިސާބަށް ނުދެވިތިބި ކުދިން ރަށުތެރެއަށް ގިނަވެ، މަސްތުވާތަކެއްޗާއި ދިމާއަށް ނުވަތަ ވައްކަންކުރުމާއި ގޯސް އަހުލާގުގެ ކުދިބަޔަކަށް ވުމުގެ ފުރުޞަތުބޮޑުކަން މިއީ ތަކުރާރުކޮށް ފެންނަމުންދާ މަންޒަރެކެވެ.\nމިއީ ހަމައެކަނި މިއަދު ދިމާވެގެން އުޅޭ މައްސަލައެއް ނޫނެވެ. ގައުމުގެ މަސައްކަތްތެރި އާބާދީގެ މެޖޯރިޓީ ބިދޭސީންގެ އަތްމައްޗަށް އެނބުރެމުންދިއުމާ، މަދުރަސީ ދައުރުނިންމުމަށްފަހު ނިކުންނަ ކުދިންނަށް މަސައްކަތުގެ ތަޖުރިބާ ދެވިފައިނުވުމަކީ އިއްޔެ ނުވަތަ މިއަދު ދިމާވި މައްސަލައެއް ނޫނެވެ. އެހެންނަމަވެސް ބޮއްސުންލަމުންދާ ކަންކަން އަވަހަށް ހައްލުކުރުމުގެ ގާބިލުކަން އަދި އެހިތްވަރު ހުރި ވެރިޔަކާ މިއަދު މިގައުމު ހަވާލުކުރީ އުއްމީދުތަކަކާއެކުގައެވެ.\nކުޅުދުއްފުށީގެ ހާލަތައްބަލާއިރުވެސް މަސައްކަތެއް ނެތިފައިތިބޭ މީހުން ގިނަވެ، ވަޒީފާތަކަށް ބިދޭސީން އަންނަމުންދާކަން ފާހަގަކުރެވެއެވެ. ވަޒީފާތަކަށް ބިދޭސީ މަސައްކަތު މީހުން އަންނައިރު ފިލައިގެން ގަވާއިދާހިލާފަށް އުޅޭ ބިދޭސީންނަށް ރަށްފުށުގެ ދިރިއުޅުމަކީ އެމީހުންނަށް ފަސޭހައިން މަސައްކަތްލިބި މުއްސަނދިވެވޭނެ ގޮތެއްކަމަށް އެމީހުން ގަބޫލުކުރެއެވެ.\nމަސައްކަތްތެރިންގެ ދުވަސް ފާހަގަކުރަމުންދާއިރު މަސައްކަތްތަކަށް ދިވެހި ޒުވާންޖީލު ލޯބި ޖެއްސުމަކީ ގައުމުގެ ހުންގާނުގައި ތިބި މީހުން ކޮންމެހެން ކުރަންޖެހޭނެ ކަމެކެވެ. ޒިންމާތަކުން ރެކި މާޒީގެ ބޮލުގައި ހުރިހާ މައްސަލައެއް އެޅުވުމަށްފަހު ކުރިމަގު ހަލާކުވާން ދޫކޮށްލުމަކީ އެންމެ ރަނގަޅުގޮތެއް ނޫނެވެ. ދިވެހި ރައްޔިތުންނަކީ މަސައްކަތްތެރި އަދި ގައުމުގެ އުފެއްދުންތެރިކަމުގައި އެކަށީގެންވާ މިންވަރަކަށް ހިއްސާވާ ބަޔަކަށް ހެދުމަކީ މިއަދު ގައުމީ ފެންވަރެއްގައި މިދުވަސް ފާހަގަކޮށްގެން ވިޔަސް ކުރަންޖެހިފައިވާ މުހިއްމު މަސައްކަތެކެވެ.\nދެ އަހަރަށްފަހު ކުޅުދުއްފުށީ ހޮސްޕިޓަލުގައި ދާއިމީ ފުޓުނި އެޅުމުގެ ހިދުމަތް ފަށައިފި\nބީއެމްއެލްއިން ރާއްޖޭގައި ފުރަތަމަ ފަހަރަށް މާސްޓާ ކާޑު ތައާރަފްކޮށްފި


Kaiveneege Dhauvathu Dhinumah Ranveer Aai Deepika Dhiumun Bhansali Ge Haassa Hadhiyaaeh\nދީޕިކާ އާއި ރަންވީރު އަދި ބަންސާލީ--\n8 ނޮވެންބަރ 20180ކޮމެންޓް\nކައިވެނީގެ ދައުވަތު ދިނުމަށް ރަންވީރާއި ދީޕިކާ ދިއުމުން ބަންސާލީގެ ހަދިޔާއެއް\nމަޝްހޫރު ބަތަލާ ދީޕިކާ ޕަޑުކޯނާއި ރަންވީރު ސިންގުގެ ކައިވެނީގެ ހަފުލާއަށް އެދެ ފަރާތުގެ އާއިލާއިން މިހާރު އަންނަނީ ތައްޔާރުވަމުންނެވެ. ބޮލީވުޑުން މިވަގުތު އެންމެ ގިނަ ބަޔަކު އިންތިޒާރުކުރަމުން އަންނަ އެކައިވެނީގައި ދީޕިކާ އާއި ރަންވީރު ފެނިގެންދާނެ ގޮތެއް ބަލާލުމަށް އެމީހުންގެ ސަޕޯޓަރުން ތިބީ ކެތްމަދުވެފައެވެ.\nހަ އަހަރު ލޯބީގެ ގޮތުން ގުޅިގެން އުޅުމަށްފަހު ދީޕިކާ އާއި ރަންވީރު މިމަހުގެ 14 އަދި 15 ވަނަ ދުވަހު އެމީހުންގެ ކައިވެނީގެ ހަފުލާތައް އޮންނާނެކަން ރަސްމީކޮށް އިއުލާނުކުރިއިރު މިހާރު އަންނަނީ ކައިވެނީގެ ދައުވަތު ހާއްސަ ފަރާތްތަކަށް ދެމުންނެވެ. އެގޮތުން އޭގެ ތެރެއިން އެންމެ ފާހަގަކޮށްލެވޭ އެއް ފަރާތަކީ ބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީއެވެ.\nއުމުރުން 33 އަހަރުގެ ރަންވީރާއި 32 އަހަރުގެ ދީޕިކާއަށް ބަންސާލީ ހާއްސަވާ ގިނަ ސަބަބުތަކެއް އެބަހުއްޓެވެ. އެގޮތުން އެދެމީހުން އެކުގައި ފުރަތަމަ ފަހަރަށް ފިލްމަކުން ފެނިގެން ގޮސްފައިވަނީ ބަންސާލީ ޑައިރެކްޓުކޮށް ނެރުނު ފިލްމު "ރާމްލީލާ" އެވެ. އަދި ދެމީހުން ލޯބީގެ ގޮތުން ގުޅިފައިވަނީ ވެސް އެފިލްމުގައި މަސައްކަތްކުރުމަށް ފަހެވެ. ބެލުންތެރިންގެ ބޮޑު ތަރުހީބެއް ލިބިގެންދިޔަ އެފިލްމަށް ފަހު ބަންސާލީ ޑައިރެކްޓުކޮށް ނެރުނު ފިލްމު "ބާޖިރާއޯ މަސްތާނީ" އާއި "ޕަދްމާވަތު"ގައި ވެސް އެދެމީހުން މަސައްކަތްކޮށްފައިވެއެވެ. އެފިލްމުތަކަށް ވެސް ވަނީ ވަރަށް ބޮޑު ކާމިޔާބެއް ބޮކްސް އޮފީހުން ލިބިފައެވެ.\nއިއްޔެގެ ވަގުތެއްގައި އެދެމީހުންގެ ކައިވެނީގެ ހަފުލާގައި ބައިވެރިވުމުގެ ދައުވަތު ދިނުމަށް ދީޕިކާ އާއި ރަންވީރު ވަނީ ބަންސާލީގެ ގެއަށް ގޮސްފައެވެ. އަދި ދެ ގަޑިއިރެއްހާއިރު އެގޭގައި ތިބުމަށްފަހު ނުކުތްއިރު ދީޕިކާގެ އަތުން ވަނީ ދީޕިކާ އެންމެ ފަހުން މަސައްކަތްކުރި ޕަދްމާވަތު ފިލްމުގައި އޭނާ ފެނިގެންދާގޮތުގެ ފްރޭމެއް ނުވަތަ އަލްބަމެއް ފަދަ އެއްޗެެއް ފެނިގެންގޮސްފައެވެ. ބެލެވޭ ގޮތުގައި އެއީ ބަންސާލީގެ ފަރާތުން އެމީހުންނަށް ލިބިގެންދިޔަ ހަދިޔާއެކެވެ.\nދީޕިކާ އާއި ރަންވީރު ކައިވެނިކުރަން ހަމަޖެހިފައިވަނީ އިޓަލީގައެވެ. ނަމަވެސް އިންޑިއާގައި ވެސް ވަރަށް ކުލަގަދަކޮށް ކައިވެނީގެ ހަފުލާތަކެއް ބޭއްވުމަށް ވަނީ ހަމަޖެހިފައެވެ. އެގޮތުން ބޮލީވުޑުގެ ތަރިންނަށް ހާއްސަކޮށް ޕާޓީއެއްވެސް މުމްބާއީގައި ބާއްވާނެއެވެ.\nދީޕިކާ ބޮލީވުޑް މުނިފޫހިފިލުވުން ރަންވީރް ސިންގް ސަންޖޭ ލީލާ ބަންސާލީ


Nike ge smart bootu felhi, faadu kiyun amaazu vejje | Mihaaru\nނައިކީގެ ސްމާޓް ބޫޓް ފެޅި، ފާޑުކިޔުން އަމާޒުވެއްޖެ\nޒަޔަން އަރައިގެން އިން ބޫޓްގެ އެއް ކިބަ ފަޅައިގެން ގޮސްފައި.\n23 ފެބުރުއަރީ 2019 - 09:25\nބާސްކެޓް ބޯޅަ ކުޅޭ މީހުންނަށް ހާއްސަކޮށްގެން ނައިކީން މި މަހުގެ 17 ވަނަ ދުވަހު ނެރުނު ސްމާޓް ބޫޓަށް އަރައިގެން ކުޅުނު ކުޅުންތެރިއެއްގެ ބޫޓް ފަޅައިގެން ގޮސް، އޭނާގެ ފަޔަށް އަނިޔާވި މައްސަލާގައި ނައިކީ އަށް ފާޑު ކިޔުންތައް އަމާޒުވެއްޖެ އެވެ.\nބުރާސްފަތި ދުވަހު އެމެރިކާގެ ޑިއުކް ބާސްކެޓްބޯލް ޓީމްގެ ކުޅުންތެރިޔާ ޒައަން ވިލިއަމްސްގެ އަރައިގެން ހުރި ނައިކީގެ "އެޑަޕްޓެޑް ބީބީ" ގެ އެއް ކިބަ މެޗްގެ ތެރޭގައި ފަޅައިގެން ގޮސް، އޭނާގެ ފަޔަށް އަނިޔާވެފައިވެ އެވެ. އެ މަންޒަރު ފެންނަ ވީޑިއޯއެއް ވެސް ޓްވިޓާގައި އާންމުކޮށްފައިވެ އެވެ.\nމެޗް ބަލަން އިންނެވި އެމެރިކާގެ ކުރީގެ ރައީސް ބަރަކު އޮބާމާ ވެސް ވަނީ ޒަޔަން އަށް އަނިޔާވި ހާދިސާއާ ގުޅިގެން ޓްވީޓްކުރައްވައި، ޒިއޯން އަށް އަވަސް ޝިފާއަކަށް އެދިވަޑައިގެންފައިވެ އެވެ. މެޗްގައި ޑިއުކް ވަނީ ސައުތު ކެރޮލައިނާ އަތުން ބަލި ވެސް ވެފަ އެވެ.\nޓިމްގެ ފޭނުން ތުހުމަތުކުރި ގޮތުގައި މެޗުން ބަލިވާން ޖެހުނީ ވެސް ނައިކީގެ ފެންވަރު ދަށް ބޫޓްގެ ސަބަބުން ކުރިމަތިވި ކަންތައްތަކާ ހެދި އެވެ.\nނައިކީގެ "އެޑަޕްޓެޑް ބީބީ" އަކީ އެއަށް ހާއްސަ މޮބައިލް އެޕެއް މެދުވެރިކޮށް ފަޔަށް ހެޔޮވަރުކޮށްލެވޭ ގޮތަށް އަމިއްލަ އަށް އޭގެ ނާޑުވާ ވެސް ފިޓްކޮށްލެވޭ އަދި ހާލަތާ ގުޅޭ ގޮތަށް ބޫޓުގެ ހަރަކާތްތައް ފަރުމާކޮށްފައިވާ އެއްޗެކެވެ.\nWell. I'm glad I sold my #nikeshoes stocks last week.\n— Eric Geller (@ericsgeller) February 21, 2019\nނަމަވެސް ބޫޓަށް އަރައިގެން ކުޅެނިކޮށް، އެ ފަޅައިގެން ދިއުމުން ގިނަ ބަޔަކު ވަނީ މީގެ ފެންވަރާ މެދު ސުވާލު އުފައްދައި، ޓްވިޓާގައި ނައިކީ އަށް އެއްޗެހި ކިޔައިފަ އެވެ.\n"Nike - Just Blew Itᵀᴹ"#nikefail #nikeblowout #NIKEshoes #NIKEshoeshttps://t.co/2xAx9FUezB\n— Chico Valdez (@MrChicoValdez) February 21, 2019\nމިކަމާ ގުޅިގެން ނައިކީން ނެރުނު ކުރު ބަޔާނެއްގައި ބުނީ އެ ކުންފުނިން އަބަދު ވެސް އުފެއްދުންތައް ނެރެނީ ބޭނުންކުރާ މީހުންގެ ރައްކާތެރި ކަމަށް ވިސްނައިގެން ކަމަށެވެ. އަދި އަލަށް ނެރުނު "ސްމާޓް ބޫޓް" އަށް ދިމާވި މައްސަލަ ބަލަން ފަށާފައިިވާ ކަމަށް ބުންޏެވެ.\n"އަހަރެމެން ޒަޔަން އަށް އަވަސް ޝިފާއަކަށް ވެސް އެދެން. އަދި އަހަރެމެންގެ އުފެއްދުމަކަށް އަރައިގެން ކުޅެނިކޮށް ލިބުނު ގެއްލުމަށްޓަކައި މާފަށް އެދެން،" ނައިކީން ބުންޏެވެ.\nނައިކީ "އެޑަޕްޑެޓް ބީބީ" އަކީ 350 ޑޮލަރު (5،425ރ.) އަށް ވިއްކާ ބޫޓެކެވެ. ޗާޖް ވެސް ކުރަން ޖެހޭ މި ބޫޓާ އެކު، ޗާޖިން މެޓެއް ހިމެނެ އެވެ. އޭގެ މަތީގައި ބޫޓު ބެހެއްޓުމުން ޗާޖްކޮށްލެވޭނެ އެވެ.\nބާސްކެޓް ނައިކް އެމެރިކާ ބޫޓު\nޖަސްޓް ޑޫ ޢިޓް ބަދަލުކުރަންވީ ޖަސްޓް ގްލޫ އިޓް އައް ދޯ!!


"އާން މަށަށް އެނގޭ ބުނަން ތިއުޅެނީ ކީކޭކަން. ބުނަން ތިއުޅެނީ މިދިޔަ މަހާއި އޭގެ ކުރީ މަހުގެ ކުލި ދައްކާދިނީ ކަމަނާގެ ބައްޕާފުޅޭނުދޯ. ބަލަ މުއްސަނދިކަމުގެ ފައިދާ ދަރިންނަށް ނުކުރާނަމަ އެ ކީއްކުރާ މުއްސަނދި ކަމެއް؟ ކީއްކުރާ މުދަލެއް؟ ސަންދޯކަށް އަޅައިގެންދަންތަ؟" އަސްލަމު މަލާމާތުގެ ރާގުގައި ބުނެލިއެވެ. "ދެން އެއްޗެއް ދީފަ ކަލަގޮވީމަ އެ ދިން އެއްޗެއްގައި އޮންނާނީ ކޮން ބަރަކާތެއް؟ ވާނީ ކޮން ފައިދާއެއް؟ މަ މިހެން ބުނާއިރަށް މާ ދެރަވެގެން، މާ އިމޯޝަނަލް ވެގެން ހުރިހާ ރުޅިއެއް ބާލާނީ އަތުގައި އޮންނަ އެއްޗަކަށް. ނޫނީ ތަންމަތީ އޮންނަ ބާލީހަށް."\nސާދާ އަނގަ މަތީގައި އަމިއްލައަށް ދެއަތް އަޅައިލެވުނެވެ. އޭނާއަށް ބަހެސް ބުނުމުގެ މިނިވަންކަން ވެސް ނޯންނާތީއެވެ. އަމިއްލަ ދިފާއުގައި ވާހަކައެއް ދެއްކުމުގެ ހައްގު ވެސް ނުލިބޭތީއެވެ. ކަމެއް ސާފުކޮށްދިނުމަކީ ވެސް ގޯސްކަމެއް ކަމަށް އަސްލަމު ވިސްނާތީއެވެ. ފިރިމީހާ ކުރިމަތީގައި އަނގައިން ބުނުމަކީ ބޭއަދަބީ ކަމެއްކަމަށް އަސްލަމް ބުނާތީއެވެ.\n"އަހަރެން ނޫޅެން ތި ލޮލުން ބާލާ ކަރުނަތައް ބަލަން ހުންނާކަށް. އަހަންނަށް އެނގޭ ތީ ހުސް ކިނބޫ ކަރުނަކަން." އަސްލަމު ހިނގައިގަތެވެ.\nސާދާއަށް ލަސްލަހުން ހިންދިރުވާލެވުނެވެ. އޭނާގެ މޭގައި އަތްއަޅައިގެން ހުރެ ފުން ނޭވާތަކެއް ބޭރުކުރަމުން ދިޔައެވެ. އަވަސްއަވަހަށެވެ. ހަށިގަނޑުގައި ހުރި ތުރުތުރުގެ ސަބަބުން މީހާގެ ނޭވާ ކުރުވަމުން ދިޔައެވެ. ގިސްލުން އިތުރުވަމުން ދިޔައެވެ. އޭނާގެ އަނގައިން ވޭނީ އާޚެއްގެ އަޑު ނުކުންނަމުން ދިޔައެވެ. ބޭއިހުތިޔާރުގައި އޭނާއަށް ތިރިވެވުނެވެ. ޒިންކުގެ ކަބަޑުގައި ބުރަކަށި ޖައްސާލިއެވެ. ދެ ކަކޫ ގަޔާ ކައިރިކޮށްލިއެވެ. އެއާއެކު، އޭނާ އަޑުން އަޑު ނަގާ ރޯންފެށިއެވެ. ހިތުގައި ޖެހުނުލެއް ބޮޑުކަމުންނެވެ.\n"ސާދާ. ސާދާ." އަސްލަމުގެ އަޑު އިވެންފެށުމުން ސާދާއަށް ސިހުން ލިބުނެވެ.\nސާދާ ކޮޅަށް ތެދުވެ ދެ ލޯ ފޮހެލިއެވެ. މޫނުމަތީގައި ހުރި ކުލަވަރު ގަދަކަމުން ނަމަވެސް ބަދަލުކޮށްލެވޭތޯ އޭނާ މަސައްކަތް ކުރިއެވެ. ލަސްފިޔަވަޅުތަކެއް އަޅަމުން އޭނާ ހިނގައިގަތީ މައިގެ ތެރެއަށެވެ.\n"ސާދާ!" އަސްލަމުގެ އަޑުގައި ހުރީ އުފާވެރި ރާގެކެވެ.\nސާދާ ލަސްފިޔަވަޅުތަކެއް އަޅަމުން ދެ ފިކުރެއްގައި ހުރެ ކުރިއަށް ދިޔައެވެ.\n"ބަލައިބަލަ، މި ތިބީ ދޮންތަމެން." އަސްލަމް ހިނިތުންވެލަމުން ސާދާގެ މޫނަށް ބަލައިލިއެވެ.\n"ކުޑަބެދައްތާ! ކިހިނެއްވެފަ ތި ހުރީ." އަސްލަމުގެ ދޮންތަ ރީޝާގެ ދަރިފުޅު، ހަނާ ބަލައިލީ ސާދާގެ މޫނަށެވެ.\nބަދަލުގައި ސާދާ ތުންފަތް ފުޅާކޮށްލަމުން ދެ ފަރާތަށް ބޯހޫރައިލިއެވެ. އޭނާ މަސައްކަތްކުރީ ގަދަކަމުން ނަމަވެސް ހިނިތުންވެވޭތޯއެވެ. ހަނާ ދުއްވާގަތީ ސާދާއާ ދިމާއަށެވެ. ހަނާއާ ދިމާއަށް ސާދާ ތިރިވެލިއެވެ. ހަނާ ނަގައި އޭނާގެ ގައިގައި އޮޅުލައިގަތެވެ. ހަނާ ވެސް ސާދާގެ ގައިގައި އޮޅުލައި ގަންނަމުން ސާދާގެ މޫނަށް ބޮސްދިނެވެ.\n"ހަނާއަށް މާ މީރު ވެއްޖޭ އެއްކަލަ ދުވަހު ކުޑަބެދައްތަ ދިން ކަނަމަދު ކޭކު." ރީޝާ ހަނާއަށް ބަލައިލަމުން ބުނެލިއެވެ.\nއަސްލަމް އިޝާރާތްކޮށްލީ ސޯފާއަށެވެ. ރީޝާއާއި އަސްލަމް ވެސް ސޯފާގައި އިށީނެވެ.\n"މި އައީ ދަތުރުގޮސް،" އަސްލަމް ހިނިތުންވެލިއެވެ. "ހަވީރު އާދެވުނީ."\n"ކުޑަބެދައްތަ މިއަދު ކޭކު ފިހުނު ވާހަކަ ބުނީއްސުރެ ހަމަ އެއްގޮތަކަށް ހަނާ މަޑުވާ ގޮތެއް ނުވި. ކޭކު ބޭނުންވެއްޖެ." ރީޝާ ދެއްކީ މުޅީން ތަފާތު ވާހަކައެކެވެ.\n"ވަރަށް މަޖާ ދަތުރު،" އަސްލަމް އަނެއްކާ ވެސް ފެށިއެވެ. "ހަނާއްކޮ ދަތުރު ދާހިތްވޭތަ؟"\n"އަހަރެންގާތު މިހާރު ދެތިން ދުވަހަކު ބުނެފި މަންމަ ވެސް ކަނަމަދު ކޭކު އަޅަން ދަސްކުރަންވީއެއް ނޫންހޭ. އަހަރެން ބުނެފިން މަންމައަކަށް ނޭނގޭނޭ ކުޑަބެދައްތަހާ މޮޅަށް ކައްކާކަށް،" ރީޝާ ހިނިތުންވެ އިނދެ ސާދާއަށް ބަލަމުން ވާހަކަ ދެއްކިއެވެ. "ބުނާއިރަށް ބުނެފި މަންމިއަކަށް ނޭނގެޔޯ އެއްވެސް ކަމެއް ކުރާކަށް. ކުޑަބެދައްތަ ކިހާ މޮޅުހޯ، ހަނާއަށް ރީތިކޮށް ހެދުން ވެސް ފަހައިދެ ޔޯ. މީރުކޮށް ކޭކު އަޅައިދެޔޯ. ރީތިކޮށް ބުރުގާ އަޅަޔޯ. އަބަދު ހުންނަނީ ރީތިވެގެންނޯ."\nސާދާ ލުއި ގޮތަކަށް ހިނިތުންވެލިއެވެ. އޭނާ ބަލައިލީ ސީދާ އަސްލަމުގެ މޫނަށެވެ. އަސްލަމް އިސްޖަހައިލިއެވެ. އޭނާ ދައްކާ ވާހަކައާ ރީޝާ ދައްކާވާހަތައް ދިމާ ނުވާތީއެވެ.\n"ކުޑަބެދައްތަ ވެސް ދަތުރު ދިޔައިންތަ؟" ހަނާގެ މައުސޫމު އަޑު އިވުނެވެ. "މަޖާތަ ދަތުރު؟"\n"ކުޑަބެ އޮފީސް ކުދިން ދިޔަ ދަތުރެކޭ. އޮފީހަށް ނުދާ ކުދިންނަށް ދަތުރެއް ނުދެވޭނެއްނު." އަސްލަމް ހަނާއާ ދިމާއަށް އަތްދިއްކޮށްލަމުން ދެ އަތް ހުޅުވާލިއެވެ.\n"ހަނާ ނުދާނަން ކުޑަބެ ގާތަށް. ކުޑަބެއަކީ ވަރަށް ގޯސް ކުއްޖެއް." ހަނާ ތުންކޮޅު ދިގުކޮށްލަމުން މޫނު މައްޗަށް ވައްތަރެއް ޖައްސާލިއެވެ.\n"މިހާރު ކުޑަބެ ކިހިނެއްވީ؟" ރީޝާ ހިނިއައެވެ.\n"ކުޑަބެދައްތަ ދެރަކުރީމަ. ކުދިން ދެރަ ކުރާނީ ވަރަށް ގޯސް ކުދިން. ކުދިން ދެރަކުރާ ކުދިން ދެކެ ހަނާ ލޯތްބެއް ނުވަން." ހަނާ ބޮޑާހާކާލަމުން ބުނެލިއެވެ.\nއަސްލަމް ބަލައިލީ ސާދާގެ މޫނަށެވެ. ސާދާއަށް ވެސް ބެލުނީ އަސްލަމްގެ މޫނަށެވެ. ސާދާއަށް ހުރެވުނީ ނޭވާ ހިފަހައްޓާލައިގެންވެ. ހަނާ ދައްކާ ވާހަކައިގެ ސަބަބުންނެވެ. ރީޝާ ފުން ނޭވާއެއް ދޫކޮށްލިއެވެ. އޭނާއަށް ކަމެއް ފަހުމުވީހެން ހީވިއެވެ.\n"ކުޑަބެ ކީއްތަކުރީ؟" ރީޝާ ދެ އަތް ހުޅުވާލަމުން ހަނާއަށް ދިއްކޮށްލިއެވެ.\nހަނާ ދުއްވާގަތީ ރީޝާއާ ދިމާއަށެވެ. ހަނާ ގޮސް ރީޝާގެ އަތުތެރެއަށް ވަނެވެ. ހަނާގެ ގައިގައި ރީޝާ ބައްދާލިއެވެ.\n"ހަނާއަށް އެނގެޔޭ ކުޑަބެ ގޯސްކަން. ކުޑަބެދައްތަ ދެރަކުރާކަން. އެހެންވެއެއްނު ކުޑަބެ ދައްތަ ރޮވިފަ އެހުރީ. ބަލައިބަލަ ކުޑަބެދައްތަ ދެ ލޯ ވެސް އެ ހުރީ ރެޑްވެފައެއްނު. މަންމި ބުނަމެއްނު ރޮންޏާ ލޯ ރެޑްވާނޭ. ނޭފަތުން އައްޗި އަންނާނޭ." ހަނާ ތުންކޮޅު ދިގުކޮށްލައިގެން އިނދެ ބުނެލިއެވެ.\nސާދާ ސިއްރުސިއްރުން އެތެރެއަށް ނޭވާ ދަމައިލިއެވެ. އޭނާގެ ދެ ލޯ ފޮހެލިއެވެ. ގަދަކަމުން ހިނިތުންވެލަމުން ދަތްތައް ދައްކާލިއެވެ.\n"ދަރިފުޅާ! ކުޑަބެދައްތަ އެ ހުރީ ހެޕީވެފައޭ. ބަލައިބަލަ. އެހުރީ ސްމައިލް ވެފައެއްނު." ރީޝާ ބަލައިލީ ސާދާގެ މޫނަށެވެ.\nސާދާ ދެ ލޯ ބޮޑުކޮށްލަމުން ހަނާއާ ދިމާއަށް ބަލައިލިއެވެ.\n"އެކަމު ވެސް ހެވޭ. ކުޑަބެ ޖެހޭނެއްނު ކުޑަބެދައްތަ ވެސް ދަތުރު ގެންދަން. ދަތުރު ނުގެންދީމަ ކިހާ ދެރަވާނެ. ހަނާ ވެސް ދެރަވެޔޭ ހަނާ ބައްޕި ވެސް ހަނާ ނުގެންދީމަ. މަންމި ވެސް އެއްކަލަ ދުވަހު ދެރަވެގެން ރޮވުނެއްނުދޯ،" ހަނާ ބަލައިލީ ރީޝާގެ މޫނަށެވެ. "ކުޑަބެ މިގެއަށް ބޭބީއެއް ނުގެންނަންޏާ ވެސް ކުޑަބެ ދައްތަ ކިހާ ފޫހިވާނެ ދޯ މަންމީ؟"\n"އާނ! އެކަމަކު ކުޑަބެ ދިޔައީ އޮފީސް ފްރެންޑުންނާއެކު އޭ." ރީޝާ ބަލައިލީ އަސްލަމުގެ މޫނަށެވެ.\n"ކުޑަކުޑަ ހަނާ ވެސް މިހާރު ހާދަ ބޮޑެތި ވާހަކަދައްކައޭ ދޯ." އަސްލަމް ހަނާގެ އަތުގައި ހިފައި އޭނާއާ ދިމާއަށް ދަމައިގަތެވެ.\nއަސްލަމް ގާތަށް ނުދާން ވެގެން ހަނާ ދެކޮޅު ހެދިއެވެ. އަސްލަމް ހަނާގެ ގައިގައި އޮޅުލައިގަނެ ގިލިގިލި ކޮށްޓައިލިއެވެ. އެއާއެކު ހަނާ ހޭންފެށިއެވެ. ރީޝާ ތެދެވެ ސާދާއާ ދިމާއަށް ހިނގައިގަތެވެ.\n"ހުންނާނެ، ހިނގާ." ސާދާ ހިނގައިގަތީ ބަދިގެއާ ދިމާއަށެވެ.\n"ހަނާ އެބުނީ ތެދެއްތަ؟" ހަނާއާ ދިމާއަށް ބޯ އަރިކޮށްލަމުން ރީޝާ ވައި އަޑުން އަހައިލިއެވެ.\n"ކޮންތާކު؟" ސާދާ ހޭންފެށިއެވެ. "މަ އެބައުޅޭތަ ދަތުރު ނުދެވިގެން."\nއަތްމަތި އަވަސްކުރަމުން ސާދާ އައިސް އަލަމާރީގެ ދޮރު ހުޅުވާލިއެވެ. އަލަމާރީގެ ތެރެއިން ކޭކު ނަގައި ރީޝާއަށް ދިއްކޮށްލިއެވެ. ރީޝާ ހިނިތުންވެލަމުން ކޭކުގައި ހިފައިލިއެވެ.\n"ވަރަށް ލޯބި. ވަރަށް މީރުވާނެހެން ހީވަނީ. ހިނގާބަލަ މީގަ ކޭކު ހަދައިގެން ވިއްކަން ފަށަށް." ރީޝާ ބަލައިލީ ސާދާގެ މޫނަށެވެ.\nސާދާ ދެ ލޮލަށް ގޮތެއް ހަދައިލިއެވެ. ކިހިނެއް ކޮންގޮތަކަށްހޭ އަހާފަދަ ގޮތަކަށެވެ.\n"ޕޭޖެއް ހަދާނީ އެފްބީގައާއި އިންސްޓަރގަ. އޯޑަރ ދިނީމަ ތައްޔާރުކޮށްދޭނީ. ދެން ކޮންމެ ދުވަހަކު މިގޮތަށް ހަދާ ކޭކުތައް ރީތިކޮށް ގާނިޝްކޮށްލައިފަ ފޮޓޯ ނަގައިފަ ލާނީ. އެކި ސައިޒުގެ ކޭކު އަޅައިފަ އަގު ވެސް ޖަހާނީ،" ރީޝާ ކޭކު ބެހެއްޓީ މޭޒުމަތީގައެވެ. "މަ ހެލްޕެވެ ދީފާނަމޭ ޕްރޮމޯޓު ކުރުމުގަ. ޕޭޖު ހިންގުމުގަ. މިހެން ގޭގައި ތިބެގެން ވެސް މިކަހަލަ މޮޅު ކަމެއް ކުރެވިދާނެއްނު."\n"އެހެން މީހުންނަށް މީރެއް ނުވާނެއްނު. ދޮންތައަށް މީރަސް އެހެން މީހުންނަށް މީރު ނުވެދާނެ." ދެ ފިކުރެއްގައި ހުރެ ސާދާ ބުނެލިއެވެ.\n"ހާދަ ފިކުރު ބޮޑުވެފައި އިންހެން ހީވެއޭ." ކައިރީގައި ހުރި ގޮނޑީގައި އިށީނދެލަމުން ފަސީހާ ހިނިތުންވެލިއެވެ.\n"ކަމެއް ނުވޭ، ހަމަ ފަސީއަށް ހީވާ ގޮތެއްތީ؟" ސާޔާ ބަލައިލީ ފަސީހާގެ މޫނަށެވެ.\n"އަދިވެސް އަހަންނަށް އޮޅުވާލަންތަ ތިއުޅެނީ؟ ބަލަ މި ފަސީއަށޭ ސާޔާގެ ގޮތް އެންމެ ރަނގަޅަށް އެނގޭނީ،" ފަސީހާ މަޖާވެލަމުން ސާޔާގެ ގާތަށް ޖެހިލިއެވެ. "މިއަދުވެސް ކަންތައް ގަނޑެއް ހިންގައިލީތަ؟"\n"ޝޫ! މި އޮފީސް އިނގޭ،" ސާޔާ ޝަހާދަތް އިނގިލި ނަގައި ނޭފަތުގައި ޖައްސާލިއެވެ. "މާތް މަނިކުފާނު އިންނެވީ ގޮނޑިކޮޅުގަ. ކެބިންގައި."\n"ހުވާ މި ބުނީ މިހާރު މަ ނަމަ ކުޅި ދައްކާލީސް، މުޅި ތަނަށް އޭނާ ބޭޒާރުކޮށްލީމުސް." ފަސީހާ މަޑުމަޑުން ބުނެލި ނަމަވެސް އަޑުގައި ޖޯޝު ހުއްޓެވެ.\n"ފަސީއަށް ވެސް މިހެން ދިމާވީމަ އެއްކަމެއް ވެސް ނުކުރެވޭނެ. އެއްކޮޅުން ޖޮބް އަނެއްކޮޅުން ބަދުނާމު." ސާޔާ ލަސްލަހުން ބުނެލިއެވެ.\n"ސާޔާގެ ގޮތުންނޭ، އޭނާއަށް ތިހެން ބިރުދެއްކެނީ ވެސް. އޭނާ ޖަހައިހާ ބެރަކަށް ނަށަށްޏާ އަބަދުވެސް ޖެހޭނީ ނަށަން. ނިކަން މަ ބުނާހެން ގަޓުވެލައިފަ އެންމެން ތެރޭ އޭނާ ބޭޒާރުކޮށްލަބަލަ. ދެން ވާގޮތެއް ވާނީ މާފަހުންނެއްނު." ފަސީހާ ހިފީ ސާޔާގެ އަތުގައެވެ. "އަހަރެން ހުންނާނަމޭ."\n"ނޫން! އަހަންނަކަށް ނުކެރޭނެ. އޭނާ ކޮންމެ ފަދަ ކަމެއް ވެސް ކޮށްފާނެ،" ސާޔާ އަޑުގައި ތުރުތުރެއް އެކުލެވުނެވެ. "އެނގޭތަ! އޭނާ ބުނީ ކަމެއް ފަޅާއަރާ، އޭނާ ބޭޒާރު ވެއްޖެ ނަމަ ހުރިހާ ދެރައެއް ލިބޭނީ ރިޔާޒަށޭ. ފެންނާނީ ރިޔާޒު ކުދިކޮށް ކޮށައިލައިފަ އޮއްވައޭ."\n"ހަމަ ރަނގަޅަށް ވެސް ސާޔާ ތި ހުރީ ބުލެކްމެއިލް ކޮށްފައެއްނު." ފަސީހާ ތުންއަނބުރައިލިއެވެ.\n"މަށަކަށް ނޭނގެ މަ އޭނާދެކެ އެހާ ބިރުގަންނަންވީ ސަބަބެއް ވެސް،" ސާޔާ މޫނުގައި އަތް އަޅައިލަމުން މޭޒުގައި ބޯ އަޅައިލިއެވެ.\nފަސީހާ ވެސް ވާހަކަ ހުއްޓައިލުމަށްފަހު އޭނާގެ މޭޒާ ދިމާއަށް ހިނގައިގަތެވެ. ފަސީހާގެ މޭޒާއި ސާޔާގެ މޭޒު ހުންނަންނީ ޖެހިޖެހިގެންނެވެ. އެދެމީހުންނަކީ އެއް އޮފީހެއްގައި މަސައްކަތްކުރާ ދެމީހުންގެ އިތުރުން، ދެ ރަހުމަތްތެރިންނެވެ.\n"މާދަމާރޭ ހިނގައިބަލަ ފިލްމަށްދާން." ފަސީހާ އޭނާގެ މޭޒު ކައިރީގައި ހަމަ ޖެހިލަމުން ބުނެލިއެވެ.\nބަދަލުގައި ސާޔާ އަނގައަކުން ނުބުނެއެވެ. އޭނާ މޭޒުގައި ބޯއަޅައިގެން އެ އޮތް ގޮތަށް އޮތީއެވެ.\n"ސާޔާ، މަ ބުނީ ހިނގައިބަލާށޭ މާދަމާރޭ ފިލްމަށްދާން. މިރަށަށް ވެސް އެ ފިލްމު ގެނެސް އަޅުވަޔޯ އެބަ. މާލޭ އުޅުނު އިރު ނުލާހިކު ފިލްމަށް ދާ މީހެއްނު ތީ؟" ފަސީހާ ހީކުރީ ސާޔާއަށް އަޑު ނީވުނީ ކަމަށެވެ.\nފަސީހާގެ އަޑު އިވުމުން ސާޔާ މޭޒު މަތިން ބޯ ހިއްލައިލުމަށްފަހު ފަސީހާއަށް ބަލައިލިއެވެ. އޭރު އޭނާގެ މޫނުމަތީގެ ކުލަވަނީ ބަދަލުވެފައެވެ. ދެ ލޯ ވަނީ ކުޑަވެފައެވެ. ފަސީހާއަށް އެކަން ދެނެގަތެވެ. (ނުނިމޭ)


Endeometriosis ah heyluntheri kuran jamiyyaa eh ufaddhaifi | Mihaaru\nފަސްޓް ލޭޑީ ފަޒްނާ އަހްމަދު (މ) އެންޑޯމެޓްރިއޯސިސް އެސޯސިއޭޝަން އޮފް މޯލްޑިވްސް އިފްތިތާހުކުރައްވަނީ -- ފޮޓޯ: ހުސެއިން ވަހީދު/ މިހާރު\nއެންޑޯމެޓްރިއޯސިސް އަށް ހޭލުންތެރިކުރަން ޖަމިއްޔާއެއް އުފައްދައިފި\n01 އެޕްރީލް 2019 - 08:44 8 comments\nމާގިރި ހޮޓެލްގައި ބޭއްވި ރަސްމިއްޔާތުގައި ޖަމިއްޔާ އިފްތިތާހުކޮށްދެއްވީ ފަސްޓް ލޭޑީ ފަޒްނާ އަހްމަދެވެ.\nއެންޑޯމެޓްރިއޯސިސް ޖެހުމުން، ރަހިމުގައި އުފެދޭ ލޭގެ ފަށަލަ ހަށިގަނޑުގެ އެހެން ގުނަވަންތަކުގެ ބޭރުގައި ވެސް އުފެދެ އެވެ. އެހެންވުމުން މައްސަރު ދުވަސްވަރު އެތެރެހަށީގެ އެކި ތަންތަނުން ލޭ އާދެ އެވެ. އަދި މި މައްސަލަ ބޮޑުވެ، ހަށިގަނޑުން ބޭރުވާން ޖެހޭ ލޭތަކެއް ބޭރުނުވެ، ހަށިގަނޑުތެރޭގައި ގިނަ ދުވަހު ހުރުމުން ނުރައްކާވެ އެވެ.\nއެންޑޯމެޓްރިއޯސިސް އެސޯސިއޭޝަންގެ ފައުންޑާ އަދި ޗެއާޕާސަން ފާތިމަތު މިޒްނާ އަލީ (ކ) ވާހަކަދައްކަވަނީ -- ފޮޓޯ: ހުސެއިން ވަހީދު/ މިހާރު\nޖަމިއްޔާގެ ފައުންޑާ އަދި ޗެއާޕާސަން ފާތިމަތު މިޒްނާ އަލީ މި ރަސްމިއްޔާތުގައި ވިދާޅުވީ އެންޑޯމެޓްރިއޯސިސްއާ ބެހޭ ގޮތުން ހޭލުންތެރިކަން އިތުރުކުރުން މުހިންމުވެފައިވާ ކަމަށެވެ. އޭނާ ވިދާޅުވީ ދުނިޔޭގެ ކޮންމެ 10 އަންހެނަކުން އެއް އަންހެނަކަށް މި ބަލި ޖެހޭ ކަމަށް ދިރާސާތަކުން ދައްކާ ކަމަށެވެ. ނަމަވެސް އަންހެނުންގެ މައްސަރު ކަންތަކާ ދޭތެރޭ މުޖްތަމައު ދެކޭ ގޮތުގެ ސަބަބުން މި ވާހަކަ ނުދެކެވޭ ކަމަށާއި ބަލި ހުރި ކަން ދެނެގަނެވެނީ މީހާގެ ފުރާނައަށް ނުރައްކާވާ ހިސާބަށް ދާ ފަހުން ކަމަށް ވިދާޅުވި އެވެ.\n"ޕީރިޑްވެގެން އުޅޭ ކުއްޖަކަށް ކެތްނުކުރެވޭ ވަރަށް ތަދުވާ ނަމަ، އެ ކަމުގައި ގޯހެއް އެބައުޅޭ. އަވަހަށް ޑޮކްޓަރަށް ގެންދިއުން މުހިއްމު،" މިޒްނާ ވިދާޅުވި އެވެ.\nއޭނާ ވިދާޅުވީ ބައްޔަށް ފަރުވާ އެއް ނެތް ކަމަށާއި އެކަމަކު ބަލި ހުރިކަން އަވަހަށް ދެނެގަނެވިއްޖެ ނަމަ ކަސްރަތު ކޮށްގެންނާއި ކެއުމަށް ބަދަލު ގެނެސްގެން ބަލި ކޮންޓްރޯލް ކުރެވޭނެ ކަމަށެވެ.\nފަސްޓް ލޭޑީ ފަޒްނާ އަހުމަދު (ކ) އާއި އެންޑޯމެޓްރިއޯސިސް އެސޯސިއޭޝަންގެ ފައުންޑާ އަދި ޗެއާޕާސަން ފާތިމަތު މިޒްނާ އަލީ، އެ އެސޯސިއޭޝަން އިފްތިތާހުކުރުމުގެ ރަސްމިއްޔާތުގައި-- ފޮޓޯ: ހުސެއިން ވަހީދު/ މިހާރު\nމި ބަލި ހުންނަ އަންހެނުންނަށް ދަރިން ހޯދަން އުނދަގޫވެ އެވެ. މިޒްނާ ވިދާޅުވި ގޮތުގައި އޭނާ ވެސް ކުއްޖަކު ހޯދަން ގިނަ ދުވަސްތަކެއް ވަންދެން މަަސައްކަތްކުރެއްވުމަށް ފަހު ކުއްޖަކު ލިބިވަޑައިގަތީ އައިވީއެފް ހަދައިގެން ކަމަށެވެ.\nއަލަށް އުފެއްދި ޖަމިއްޔާ އިން، އެންޑޯމެޓްރިއޯސިސް ހުންނަ މީހުން ދެނެގަތުމާއި އެކަށީގެންވާ ފަރުވާ ހޯދަން އެހީވެދޭނެ އެވެ. އަދި ބަލި ހުންނަ މީހުންނާ ބައްދަލުވާނެ އިންތިޒާމު ހަމަޖައްސައި، ސަޕޯޓް ގްރޫޕް ހަދަން މަސައްކަތްކުރުމަކީ ވެސް ޖަމިއްޔާގެ މަގްސަދެކެވެ.\nއެންޑޯ މޯލްޑިވްސް އަކީ ދުނިޔޭގައި މި ބައްޔާ ގުޅޭގޮތުން ހޭލުންތެރިކަން އުފެއްދުމަށް މަސައްކަތްކުރާ ވޯލްޑް އެންޑިއޯމެޓްރިއޯސިސް އޯގަނައިޒޭޝަން (ޑަބްލިއުއެންއޯ) ގެ މެމްބަރެކެވެ.\nއެންޑޯ މޯލްޑިވްސްގެ ބޯޑުގައި އަންހެނުންނަށް ހާއްސަ ޑޮކްޓަރު ޝަޒްމާ އަބްދުﷲ ހިމެނެ އެވެ. އަދި އެކުލަވާލާފައިވާ އެޑްވައިޒަރީ ބޯޑުގައި، ބޭރުގެ ގައުމުތަކުގައި މި ބައްޔާ ގުޅޭ ޖަމިއްޔާތަކުގެ އިސްވެރިން ވެސް ހިމެނެ އެވެ.\nއިތުރު ލިޔުންތައް އަންހެނުން ޖަމްއިއްޔާތައް ފަސްޓް ލޭޑީ ފަޒްނާ އަހުމަދު ސިއްހަތު


Roadha aai Suvaalu: Hailuge dhuvasvaru gellifai huri roadha galoa nukoh huttaa roadha nuhifey haalatheh medhuveri vun\nޑރ. މުޙައްމަދު ޢިޔާޒް ޢަބްދުއްލަތީފް\nރާއްޖޭގައި މީހަކު ކުށެއްކުރާހާ ފަހަރަކު އެކަން ދީނާގުޅުވުން ބަލައެއް ނުގަނެވޭނެ: އަނާރާ\nގަޟާގަދަރަށް އީމާންވުމާއި ޣައިބަށް އީމާންވުން\nއިސްލާމްދީން ހިމާޔަތްކުރަން މިސަރުކާރުން ކުރިވަރުގެ މަސައްކަތެއް އެއްވެސް ސަރުކާރަކުން ކޮށްފައެއް ނެތް: ޔަޢުޤޫބު\nކުރީ އަހަރުތަކެއްގައި ޙައިޟުގެ ދުވަސްވަރު ރޯދަތަކެއް ވަނީ ގެއްލިފައެވެ. އަނެއް ރަމަޟާން މަސް އައުމުގެ ކުރިން ގެއްލުނު ރޯދަތައް ގަޟާ ކުރަން ޖެހޭ ކަމެއް ކުރިޔަކުން ނޭނގެއެވެ. ނަމަވެސް މިހާރު އަޅުގަޑުގެ ޞިއްޙީ ޙާލަތު ހުރި ގޮތުން ގެއްލިފައިވާ ރޯދަތައް ހިފުމަކީ ކުޅަދާނަ ކަމެއް ނޫނެވެ. އެހެންކަމުން، ރޯދަ ހިފުމުގެ ބަދަލުގައި މިސްކީނަކަށް ކާންދިނުމުން ފުދޭނެ ހެއްޔެވެ؟ ގެއްލިފައިވާ ރޯދަތަކުގެ ޢަދަދެއްވެސް އަޅުގަޑަކަށް ނޭނގެއެވެ؟ ކާން ދިނުން އޮންނަ ގޮތަކީ ކޮބައިތޯއެވެ؟\nޙައިޟުގެ ދުވަސްވަރުގައި ގެއްލިފައި ހުންނަ ރޯދަތައް އަނެއް ރަމަޟާން މަސް އައުމުގެ ކުރިން ގަޟާ ކުރަން ޖެހޭނެއެވެ. ޢާއިޝާ ރަޟިޔަﷲ ޢަންހާ- ވިދާޅުވެފައިވެއެވެ. (كَانَ يُصِيبُنَا ذَلِكَ –تعني الحيض- فَنُؤْمَرُ بِقَضَاءِ الصَّوْمِ وَلا نُؤْمَرُ بِقَضَاءِ الصَّلاةِ) رواه مسلم (335) . މާނައަކީ: "ރަސޫލުﷲ ޞައްލަﷲ ޢަލައިހި ވަސައްލަމަ ގެ ޒަމާނުގައި ތިމަންމެންނަށްވެސް ޙައިޟުގެ ކަންތައް މެދުވެރިވެއެވެ. ރޯދަ ގަޟާ ކުރުމަށް އަހަރުމެންނަށް އަމުރު ކުރެއްވިއެވެ. ނަމަވެސް ނަމާދު ގަޟާ ކުރުމަށް އަމުރެއް ނުކުރައްވައެވެ."\nރަމަޟާން މަހުގައި ގެއްލިފައިވާ ރޯދަތައް އަނެއް ރަމަޟާން މަސް އައުމުގެ ކުރިން ގަޟާ ކޮށް ނިންމަން ޖެހޭނެއެވެ. ޢުޛުރެއް މެދުވެރިވެގެން މެނުވީ ރޯދަ ގަޟާ ނުކޮށް ލަސްކުރުން ހުއްދަވެގެން ނުވެއެވެ.\nއެމީހެއްގެ މައްޗަށް ގަޟާ ރޯދަތަކެއް ހުރެމެ، ބައްޔެއްގެ ސަބަބުން ނުވަތަ ދިމާވި ޙާދިޘާ އެއްގެ ސަބަބުން ފަސޭހަވާނެ ކަމުގެ އުއްމީދު ނެތް ބައްޔެއް ޖެހިއްޖެ މީހާ ރޯދަތައް ގަޟާ ކުރުމުގެ ބަދަލުގައި ކޮންމެ ރޯދަ އަކަށް މިސްކީނަކަށް ކާންދޭނީއެވެ.\nގެއްލިފައިވަނީ ކިތައް ރޯދަ ތަކުގެ ޢަދަދު ނޭނގޭ ނަމަ، ޔަގީންވާ ވަރަކަށް ރޯދަ ގަޟާ ކުރާނީއެވެ. ނުވަތަ މިސްކީނަކަށް ކާންދޭނީއެވެ. والله أعلم\nރަމަޟާން މަސް, ރޯދަ, ރޯދަ އާއި ސުވާލު, އަޅުކަން, އިސްލާމް ދީން


Dhiraagun Huawei Mate 20 & Huawei Mate 20 Pro ge pre-order naganee\nވިޔަފާރި - ދިރާގުން ވާވޭ މޭޓްގެ ޕްރީ އޯޑަރ ނެގުން\nފޯން ނަންގަވާ ފަރާތްތަކަށް ހަމަސްވަންދެން ފަސް ޖީބީގެ ހިލޭ އިންޓަނެޓު ލިބޭނެ\nޕްރީ އޯޑަރަށް ހުޅުވާލާފައިވަނީ ޑިސެމްބަރު6ވަނަ ދުވަހު\nކ. މާލެ6ޑިސެންބަރު 2018 | ބުރާސްފަތި 20:08 1,902\nޕްރީ އޯޑަރަށް ހުޅުވާލާފައިވަނީ ޑިސެމްބަރު6ވަނަ ދުވަހު - ދިރާގު\nވާވޭގެ އެންމެ ފަހުގެ ފްލެގްޝިޕް ފޯނު، ވާވޭ މޭޓް 20 އަދި 20 ޕްރޯގެ ޕްރީ އޯޑަރަށް ދިރާގުން ހުޅުވާލައިފިއެވެ.\nދިރާގުން ބުނީ ޕްރީ އޯޑަރ ކުރުމަށް ޑިސެމްބަރު6ވަނަ ދުވަހު ހުޅުވާލާފައިވާ ކަމަށާއި ޕްރީ އޯޑަރ ނަގާނީ ލިމިޓެޑުކޮށް ކަމަށެވެ.\nއެ ކުންފުނީގެ ވެބްސައިޓް މެދުވެރިކޮށް ޕްރީ އޯޑަރު ދިރާގުން ބަލައިގަންނައިރު ފޯން ނަންގަވާ ފަރާތްތަކަށް ހަމަސްވަންދެން ފަސް ޖީބީގެ ހިލޭ އިންޓަނެޓު ލިބޭނެކަމަށް ވެސް ދިރާގުން ބުންޏެވެ. އަދި ވާވޭ މޭޓް 20، 128 ޖީބީގެ ފޯނަކަށް އެޑްވާންސް ޕޭމެންޓުގެ ގޮތުގައި ދައްކަން ޖެހެނީ 2999 ރުފިޔާ އެވެ. މަހަކަށް ދައްކަންޖެހެނީ 988 ރުފިޔާއެވެ.\nދިރާގުގެ ޕްރީޕެއިޑް ކަސްޓަމަރުންނަށް ވެސް ޕްރީ އޯޑަރު ދީގެން ފޯނު ގަތުމުގެ ފުރުސަތު ވަނީ ހުޅުވާލައިފައެވެ. އެގޮތުން މޭޓް 20 އަށް އެޑްވާންސް ޕޭމެންޓުގެ ގޮތުގައި 10،999 ރުފިޔާ އަދި މެޓް 20 ޕްރޯ އަށް 15،999 ރުފިޔާ ދައްކަން ޖެހެއެވެ. ދިރާގުން ބުނީ ޕްރީ އޯޑަރަށް ފޯނު ގަންނަ ކަސްޓަމަރުންނަށް ހިލޭ ހަދިޔާއެއްގެ ގޮތުގައި ފްލިޕް ކަވަރެއް އަދި މެޓް 20 ޕްރޯ ގަންނަ ކަސްޓަމަރުންނަށް ފްލިޕް ކަވަރާއެކު ވަޔަލަސް ޗާޖަރެއް ދިނުމަށް ނިންމާފައިވާ ކަމަށެވެ. އަދި އެ ހަދިޔާތައް ދޭނީ ސްޓޮކް ހުސްވަންދެން ކަމަށް ދިރާގުން ވަނީ ބުނެފައެވެ.\nވާވޭ މޭޓް 20 ސީރީޒްގައި ދުނިޔޭގެ އެންމެ ފުރަތަމަ7އެންއެމް މޮބައިލް އޭއައި ޗިޕްސެޓް ހިމަނާފައިވާއިރު އެ ފޯނުގައި އަލްޓްރާ ވައިޑް ތިން ކެމެރާ ލެންސް ހިމެނެއެވެ. އަލަށް ތައާރަފުކުރި ވާވޭ މޭޓް 20 އާއި ވާވޭ މޭޓް 20 ޕްރޯ އަކީ މަތީ ފެންވަރުގެ ޓެކްނޮލޮޖީ ބޭނުންކޮށްގެން ބޮޑު ސްކްރީނަކާ އެކު ޑިޒައިން ކޮށްފައިވާ ފޯނެކެވެ. މި ފޯނުތަކަކީ ދުނިޔޭގެ އެންމެ ފުރަތަމަ7ނެނޯމީޓަރުގެ އޭއައި ޗިޕް އެކުލަވާލައިގެން އުފައްދާފައިވާ ފޯނެވެ. އަދި މި ދެ ފޯނުގެ ކެމެރާ ފަރުމާ ކުރީ ދުނިޔެ އަށް މަޝްހޫރު ލެއިކާ ކުންފުންޏާ ވާވޭ ގުޅިގެންނެވެ.\nއަލަށް ވާވޭއިން ތައާރަފް ކުރި މޭޓް 20 ގެ ލިބެން ހުންނަނީ މިޑްނައިޓް ބްލޫ އަދި ކަޅު ކުލައެވެ. އަދި ވާވޭ މޭޓް 20 ޕްރޯ 128 ޖީބީގެ މެމޮރީ އާއެކު، ކަޅު، ޓުވައިލައިޓް ކުލަ އަދި އެމަރަލްޑް ގްރީން ކުލައިގައި ވެސް ލިބެން ހުރެއެވެ.


Dhaandhoo dhaairaa ah beynunvaa tharaggee hoadhai dhinumah mifaharu Siyaam - AO News\nދާންދޫ ދާއިރާއަށް ބޭނުންވާ ތަރައްގީ ހޯދައިދިނުމަށް މިފަހަރު ސިޔާމް\nރައްޔިތުންގެ މަޖިލިހުގެ އިންތިޚާބު ބޯމަތިވަމުން އަންނައިރު އެކި ދިމަދިމާއިން ފެންނަމުން ދަނީ ކެންޑިޑޭޓުންގެ ކުލަކުލައިގެ ޕޯސްޓަރު ތަކެވެ. އިވެމުން ދަނީ ކެންޑިޑޭޓުންގެ ވައުދު ތަކާއި ދާއިރާގެ ތަރައްގީއަށްޓަކައި ކުރާނެ ކަމަށް ބުނެ ދައްކަވާ ވާހަކަތަކެވެ. ލޮރީ ބުރުތަކާއި ހިނގާލުންތަކާއި ކަންމަތީ ބައްދަލުވުންތަކުގެ އިތުރުން ބޭއްވޭ ބާބެކިއުތަކެވެ. ކެންޑިޑޭޓުން ޖޯޝާފޯރިއާއެކު ކުރިއަށް ގެންދަވާ ކެމްޕެއިން ތަކުގައި އެ ކެންޑިޑޭޓެއްގެ ސަޕޯޓަރުން ރެޔާއި ދުވާލު ހޭބޯނާރާ ދަނީ މަސައްކަތް ކުރަމުންނެވެ.\nއިންތިޚާބަށް މަދު ދުވަސްކޮޅަކަށް ވެފައިވާއިރު މި ބަލާލަނީ ދެކުނުގެ އަތޮޅު ތަކުން ހުވަދު އަތޮޅުގެ ގއ ދާންދޫ ދާއިރާއަށް ޖުމުހޫރީ ޕާޓީގެ ޓިކެޓުގައި ވާދަކުރައްވަވާ ކެންޑިޑޭޓު މުޙައްމަދު ސިޔާމުގެ ކެމްޕެއިން ފޯރިއަށެވެ.\nގއ، މާމެންދޫ، ނިލަންދޫ އަދި ދާންދޫ ދާއިރާގެ ރައްޔިތުންގެ އުއްމީދުތަކާއި ހުވަފެންތައް ހަގީގަތަކަށް ހައްދަވައިދެއްވުމަށް އެ ދާއިރާއިން ނިކުންނެވި ސިޔާމަށް ރައްޔިތުން ގެންދަނީ ހިތާއި ރޫހުން ތަރުހީބު ދެމުންނެވެ. މީގެ ކުރިން ވެސް ރަށުގެ އަދި ދާއިރާގެ ތަރައްގީއަށް ގިނަ ކަންތައްތަކެއް ކޮށްދެއްވަވާފައިވާ ސިޔާމަކީ މިފަހަރުގެ އެދާއިރާ ތަމްސީލް ކުރާނެ މަޖިލިސް މެމްބަރު ކަމަށް ދާއިރާގެ ގިނަ ރައްޔިތުން ގަބޫލުކުރެއެވެ.\nސިޔާސީ ގޮތުން ދާންދޫ އަށް އެންމެ ފުރަތަމަ ސަރުކާރުން އައްޔަން ކުރެއްވެވި ކައުންސިލަރަކީ ސިޔާމެވެ. ދާއިރާގެ ރައްޔިތުންގެ ފުރިހަމަ ސަޕޯޓާއެކު ސިޔާމް ވަނީ އެއަތޮޅުގެ އަތޮޅު ކައުންސިލްކަން3އަހަރަށް ފުރިހަމައަށް އަދާކުރައްވަވާފައެވެ. އަދި އެދައުރުގައި ދާއިރާއަށް ސިޔާމް ވަނީ ގިނަގުނަ ޚިދުމަތްތަކެއް ކޮށް ދެއްވަވާފައެވެ.\nއިޖުތިމާއީ ގޮތުން ވެސް ގިނަ ޚިދުމަތްތަކެއް ދާއިރާއަށް ކޮށްދެއްވަވާފައިވާ ސިޔާމު ވަނީ ރަށުގައި ކުރިއަށް ގެންދެވުނު އިޖުތިމާއީ ކޮންމެ ހަރަކާތެއްގައި އިސް ސަފުގައި މަސައްކަތް ކުރައްވަވާފައެވެ. އެހެންކަމުން ސިޔާމު ވެފައިވަނީ ރަށުގެ ޒުވާނުންނާއި އިސްރަށްވެހިންނާއި ޖުމުލަކޮށް އެތަކެއް ރައްޔިތުންނެއްގެ ތާއިދު ލިބިފައވާ ޒުވާނެކެވެ.\nދާންދޫގެ ނަރުދަމާގެ މަސައްކަތާއި ދާންދޫގައި އިމާރާތްކުރެވުނު 87 ގެ އިމާރާތް ކުރުމުގެ ޕްރޮޖެކްޓްތަކުގައްޔާއި ދާންދޫގެ އިރުމަތީ މަގު ހިއްކުމާއި ދާންދޫ ބަނދަރު ހެދުމުގެ މަސައްކަތުގައި މިފަދަ ގިނަ މަސައްކަތްތަކުގައި ސިޔާމު ވަނީ އަމަލީގޮތުން މަސައްކަތް ކުރައްވަވާ ރައްޔިތުން އެދޭފަދަ ބަދަލެއް ގެނެސް ދިނުމުގައި ހިތްވަރާއެކު މަސައްކަތް ކުރައްވަވާފައެވެ.\nރައްޔިތުން ގަބޫލު ކުރަނީ ހެޔޮ ބަދަލަކަށެވެ. އެ ބަދަލު ގެނެސްދެވޭނެ ކަމަށް ރައްޔިތުން ގަބޫލު ކުރާ ކެންޑިޑޭޓަކީ4ވަނަ ނަމްބަރު ގައި އޮތް ސިޔާމެވެ.\nރައްޔިތުންގެ މަޖިލިސް ކެމްޕެއިން 2019މުޙައްމަދު ސިޔާމްދާންދޫ ދާއިރާ\nއޭޕްރީލް 1, 2019\nމިކަލާ އަހަނެ ކަލާ އަހަނެ ސިޔާމް އާއެކު\nސިޔާމަކީ ފިސާރި ލީޑަރެއް - ހުރިހާ މީހުންގެ ވޯޓް މިފަހަރު ސިޔާމަށް، ވޯޓް4ސިޔާމް (ކެންޑިޑޭޓް ނަންބަރު 4) މުޙައްމަދު ސިޔާމް އަކީ ކުޅަދާނަ ޢިލްމީ ޤާބިލު އާރޓިސްޓެއް އަދި ދާއިރާގެ ރައްޔިތުންގެ ލޯބި ލިބިފައިވާ އިޚްލާޞްތެރި ދަރިއެއް.\nސާބަހޭ ސިޔާމް . މިކަލާ އަހަންނެ ކަލާ


Aa hospital hulhvumun Male in nulibey sihhee faruvaa Addu in libeyne: Dr. Muizzu | Mihaaru\nއައްޑޫ އާ ހޮސްޕިޓަލްގެ މަސައްކަތް ބެއްލެވުމަށް މިނިސްޓަރު މުއިއްޒު މިއަދު ކުރެއްވި ޒިޔާރަތުގެ ތެރެއިން. ފޮޓޯ: ހައުސިން މިނިސްޓްރީ.\nމާލޭން ނުލިބޭ ސިއްހީ ފަރުވާ އައްޑޫ އާ ހޮސްޕިޓަލުން ލިބޭނެ: މުއިއްޒު\n22 އޮކްޓޯބަރ 2017 - 00:31 56 comments\nއައްޑޫގައި މިހާރު ހަދަމުން އަންނަ އާ ހޮސްޕިޓަލް ނިންމައި ހިދުމަތް ދޭން ފަށާ އިރު، ވެރި ރަށް މާލޭން ނުލިބޭ ސިއްހީ ހިދުމަތް އައްޑޫން ލިބޭނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިރޭ ވިދާޅުވެއްޖެ އެވެ.\nއަންނަ އަހަރުގެ ރިޔާސީ އިންތިހާބަށް ރައީސް އަބްދުﷲ ޔާމީނަށް ކެމްޕޭންކޮށް ދެއްވުމަށް ފަސްޓްލޭޑީ ފާތުމަތު އިބްރާހީމް އައްޑު އަށް މިހާރު ކުރައްވަމުން ގެންދަވާ ދަތުރުގެ ތެރެއިން ހިތަދޫގައި ބޭއްވި ޖަލްސާގައި މިނިސްޓަރު ވިދާޅުވީ އިކްޓޯރިއަލް ކޮންވެންޝަން ސެންޓަރު (އީސީސީ) ހޮސްޕިޓަލަކަށް ބަދަލު ކުރުމުގެ މަސައްކަތް ވަރަށް ބާރަށް ކުރިއަށްދާ ކަމަށެވެ. އަދި އަންނަ އަހަރުގެ ޖޫން މަހުގެ ތެރޭގައި ރައީސް ޔާމީން އެ ހޮސްޕިޓަލް ހުޅުއްވައި ދެއްވާނެ ކަމަށް މުއިއްޒު ވިދާޅުވި އެވެ.\nހައުސިން މިނިސްޓްރީގެ ބެލުމުގެ ދަށުން އީސީސީ ހޮސްޕިޓަލަކަށް ބަދަލު ކުރުމުގެ ކުރިއަށްދާ އިރު، މުއިއްޒު ވިދާޅުވީ އެ ހޮސްޕިޓަލްވެގެން ދާނީ މާލޭން ވެސް މީހުން ބޭސް ފަރުވާ ހޯދަން އަންނަ ފެންވަރުގެ ތަނަކަށް ކަމަށެވެ.\nMinister @MMuizzu visited the ongoing project site of tertiary hospital development at Addu City Hithadhoo today and monitored the progress pic.twitter.com/NAc30liaD9\n— housing.gov.mv (@HousingGovMv) October 21, 2017\nހައުސިން މިނިސްޓްރީން މިއަދު ކުރި ޓްވީޓެއް.\n"އަޅުގަނޑު އެކަމުގެ އަމަލީ މަސައްކަތުގައި އުޅޭ މީހަކަށް ވާތީ މި ދަންނަވަނީ، އެ ހޮސްޕިޓަލް އިން މާލެއިން ނުލިބޭ ހިދުމަތްތަކެއް ލިބޭނެ. އޭރުން މާލެއިން މީހުން ބޭސްފަރުވާއަށް އައްޑޫއަށް އަންނާނެ." މިނިސްޓަރ ވިދާޅުވި އެވެ.\nއައްޑޫ އާ ހޮސްޕިޓަލް ތަރައްގީ ކުރަނީ މަތީ ފެންވަރުގެ ސިއްހީ ގުނަ ހިދުމަތް ލިބޭ ޓާޝަރީ ހޮސްޕިޓަލެއްގެ ގޮތުގަ އެވެ. މި މަޝްރޫއު ސަރުކާރުން ހަވާލުކޮށްފައި ވަނީ އެލިއާ ކޮންސްޓްރަކްޝަނާ އެވެ.\nހޮސްޕިޓަލްގެ މަސައްކަތް ކުރިއަށްދާ ގޮތަށް މިނިސްޓަރު މިއަދު ވެސް ވަނީ ސައިޓަށް ވަޑައިގެން ބައްލަވައިފަ އެވެ.\nއިތުރު ލިޔުންތައް ސ. ހިތަދޫ އައްޑޫ ޕީޕީއެމް ޕީޕީއެމް ކެމްޕޭން އިކުއެޓޯރިއަލް ކޮންވެންޝަން ސެންޓަރު ކުރީގެ މިނިސްޓަރު ޑރ. މުހައްމަދު މުއިއްޒު އައްޑޫ 100 އެނދުގެ ހޮސްޕިޓަލް\nއަދާލަތު އުޅެނީ އަމިއްލަ އެދުމައިގެން: މުއިއްޒު


ޢަދާލަތު ޕާޓީގެ ބައެއް ދާއިރާތަކުގެ ރައީސުން އިންތިޚާބުކޮށްފި – Adhaalath Party\nޢަދާލަތު ޕާޓީގެ ބައެއް ދާއިރާތަކުގެ ރައީސުން އިންތިޚާބުކޮށްފި\nބައެއް މަރުކަޒުތަކުގައި ވޯޓުލުން ކުރިޔަށްދަނީ\nޢަދާލަތު ޕާޓީގެ ބައެއް ދާއިރާތަކުގެ ދާއިރާ ރައީސުންގެ އިންތިޚާބު ބާއްވައި، އެ އިންތިޚާބުގެ ނަތީޖާ އިޢުލާނުކޮށްފިއެވެ. ޢަދާލަތު ޕާޓީގެ ދުސްތޫރު ބުނާގޮތުން، ފާޓީގެ އިންތިޚާބީ ދާއިރާއެއްގައި 150 މެންބަރުން ހަމަވާ ކޮންމެ ދާއިރާއެއްގައި ދާއިރާ ރައީސަކު އިންތިޚާބުކޮށްފައި ހުންނަންޖެހެއެވެ. އެގޮތުން9ޑިސެމްބަރ 2017 ވަނަ ދުވަހު، ދާއިރާ ރައީސުންގެ އިންތިޚާބު ބާއްވާފައިވާ ދާއިރާތަކަކީ، ހިތަދޫ އުތުރު ދާއިރާއާއި، ހިތަދޫ ދެކުނު ދާއިރާއާއި، އައްޑޫ މީދޫ ދާއިރާއާއި، ފުވައްމުލަކު އުތުރު ދާއިރާއާއި، އިނގުރައިދޫ ދާއިރާ އަދި މަކުނުދޫ ދާއިރާއެވެ.\nމި އިންތިޚާބުގެ ދާއިމީ ނަތީޖާ މި މަހުގެ 1 ވަނަ ދުވަހު އިޢުލާނުކޮށްފައިވާއިރު، ހިތަދޫ އުތުރު ދާއިރާގެ ދާއިރާ ރައީސްކަމަށް އިންތިޚާބުވީ ސ ހިތަދޫ ފާޒް، އިނާޒު މުޙައްމަދު ދީދީއެވެ. ހިތަދޫ ދެކުނު ދާއިރާގެ ދާއިރާ ރައީސްކަމަށް ސ. ހިތަދޫ، ޖަނަވަރީމާގޭ އަޙްމަދު ނުޢުމާން އިންތިޚާބުވިއިރު، އައްޑޫ މީދޫ ދާއިރާގެ ދާއިރާ ރައީސްކަމަށް އިންތިޚާބުވެފައިވަނީ ސ. މަރަދޫފޭދޫ، ގުލޭނޫރުމާގެ، ޝަރަފުއްދީން އަނީސް އެވެ. ފުވައްމުލަކު މެދު ދާއިރާއިން ދާއިރާ ރައީސް ކަމަށް އެރަށު ސެލްވިޔާ، އަޙްމަދު ވާފީ ހޮވިފައިވާއިރު، މަކުނުދޫ ދާއިރާގެ ރައީސް ކަމަށް ހޮވިފައިވަނީ ހދ. މަކުނުދޫ، ނުޖޫމުގެ، ކާމިލް އަޙްމަދެވެ.\nޢަދާލަތު ޕާޓީގެ އިންތިޚާބާ ބެހޭ ކޮމިޓީން ހާމަކުރާގޮތުގައި، މި އިންތިޚާބުގައި އިނގުރައިދޫ ދާއިރާގައި ބޭއްވުނު އިންތިޚާބުވަނީ ބާޠިލްކޮށްފައެވެ. އަދި ދާއިރާ ރައީސުންގެ އިންތިޚާބު ބާއްވަންޖެހިފައިވާ އެހެން ދާއިރާތަކާއެކު، އެދާއިރާގެ އިންތިޚާބު ކައިރި މުސްތަޤްބަލެއްގައި ބާއްވަން ރާވަމުން އަންނަކަމުގައި އެ ކޮމިޓީން ހާމަކުރެއެވެ.


SunOnline: Nina ge furathama teaser miothy, varah salhi!\nނީނާގެ ފުރަތަމަ ޓީޒާ މިއޮތީ، ވަރަށް ސަޅި!\nއަހުމަދު ޖައިޝަން 14 Aug 2020, 14:47\nޑައިރެކްޓަރު އިލްޔާސް ވަހީދު (އިއްލެ) ނެރޭ ދެވަނަ ފިލްމު "ނީނާ"ގެ ފަސްޓްލުކް އާންމުކޮށްފި އެވެ.\nއިއްލެގެ ޕްރޮޑަކްޝަން ކުންފުނި "އައިފިލްމްސް" އިން ދާދި ދެންމެއަކު އަޕްލޯޑުކޮށްފައިވާ ޓީޒަރުން ފިލްމު ކާސްޓުން ދައްކާލަ އެވެ. އެގޮތުން އަލަށް ތައާރަފުވާ ޝަރަފް އަބްދުﷲގެ އިތުރުން ލީޑް ރޯލުން ފެނިގެންދާ ނުޒުހަތު ޝުއައިބްވެސް ޓީޒާއިން ދައްކަ އެވެ.\nޓީޒާގައި ނުޒުހަތުގެ ތަފާތު ހެއާ ސްޓައިލް އެއް ދައްކާލަ އެވެ. ކޮންމެއަކަސް ޓީޒާއިން ފެނިގެންދާ މަންޒަރުތައް ވަރަށްވެސް "އިންޓެންސް"އެވެ. ބޮޑު ތަޅާލުމަކަށް ތައްޔާރުވާ މަންޒަރުވެސް ޓީޒަރުން ފެނިގެންދެ އެވެ.\nނަމަވެސް އެންމެ އަޅައިގަންނަ މަންޒަރަކީ ޓީޒާރުގެ ފަހު ވަގުތު ނުޒުހަތު ދުވެފައި ގޮސް ޖައްސާލާ ސްޓަންޓެވެ. އެ ފިލްމަށްޓަކައި ނުޒުހަތު ވަނީ ހާއްސަ ޓްރެއިނިންތަކެއްވެސް ހަދާފައެވެ.\nނީނާގެ ޝޫޓިން ފަށާފައިވަނީ ފެބްރުއަރީ މަހުގެ ކުރީކޮޅުގައެވެ. އަދި ކާސްޓާއި ކްރޫއިންގެ ބުރަ މަސައްކަތުން ފިލްމުގެ ޝޫޓިން ވަނީ އެ މަހުގެ ތެރޭގައި ނިންމާލާފައެވެ. އެ ފިލްމުގެ ޝޫޓިން ކުރިއަށް ގެންގޮސްފައިވަނީ މާލެ އާއި ލ. އަތޮޅު ގުޅުވާފައިވާ ރަށްތަކުގަ އެވެ.\nނީނާ ފިލްމުގެ ޓީޒަރުން މަންޒަރެއް: ފިލްމަށް ހާއްސަކޮށްގެން ނުޒުހަތު ބޯ ކޮށާލާފައިވޭ ---\nއައްޑޫގައި ދިރިއުޅެމުން އަންނަ މަރިޔަމް ރަޝީދާއަށް އިއްލެ ޓިކެޓް ދީގެން ވަނީ ލ. އަތޮޅަށް ގެންގޮސް ޝޫޓިންތަކުގައި ބައިވެރިކޮށްފަ އެވެ.\nއިތުރު ކާސްޓުންގެ ތެރޭގައި ހަމްދޫން ފާރޫގު، އަލީ ޔޫޝައު، އަލީ އިނާޒް، ހަސަން ޝިނާން، އިބްރާހީމް ޝާއިފް، ހުސައިން ޝާމިހު މުހައްމަދު، އައިޝާ އަލީގެ އިތުރުން މަރިޔަމް ޝަކީލާ އާދަމް ހިމެނެ އެވެ.\nކޮވިޑް-19ގެ ކުރީން މަސައްކަތް ކުރަމުންދިޔައީ މިއަހަރުގެ ތެރޭގައި ނީނާ އެޅުވުމަށެވެ. އަދި މި އަހަރުގެ މާޗު މަހުގެ ތެރޭގައި ފިލްމުގެ ޓީޒާ އާންމުކުރުމަށް ތައްޔާރުވި ނަމަވެސް ކޮވިޑް-19 އާ ގުޅިގެން ސިނަމާތައް ބަންދުކޮށް ފިލްމު އިންޑަސްޓްރީ މަޑު ޖައްސާލުމުން ނީނާގެ މަސައްކަތްތައް ފަސްކޮށްލި އެވެ.


"ބަވަތި" ގެ ތިއެޓްރިކަލް ޓްރެއިލަރ އިންވެސް ފިލްމާމެދު ޝައުޤުވެރިކަން އިތުރުވެއްޖެ!\nދިވެހި ފިލްމު އިންޑަސްތްރީއަށް އަލަށް ނިކުންނަ "އައިފިލްމްސް" ގެ އުފެއްދުމެއް ކަމަށްވާ "ބަވަތި" ގެ އަޑު އަނެއްކާވެސް މިވަނީ ގުގުމާލާފައެވެ. ތަފާތު މޯޝަން ޕޯސްޓަރަކާއެކު ދެ ޓީޒަރ އަކާއި އަދި އެހާމެ ޝައުޤުވެރިކަން އުފެއްދި ޕްރޮމޯޝަނަލް ލަވައިގެ ސަބަބުން ވެސް މިފިލްމަށް ބެލުންތެރިން ކުރަމުން އަންނަ އިންތިޒާރުވަނީ ބޮޑުވެފައެވެ.\nއެއާއެކު މިމަހުގެ އެއްވަނަ ދުވަހު މިވަނީ ފިލްމު "ބަވަތި" ގެ ތިއެޓްރިކަލް ޓްރެއިލާރ އެއްވެސް ބެލުންތެރިންނާއި ހަމައަށް އާންމުވެފައެވެ.\nއުންމީދުވެސް ކުރިފަދައިން، ޓްރެއިލަރ އިންވެސް ފެންނަ މަންޒަރުތައް އެހާމެ ހިތްގައިމުވެފައި، ފިލްމާއިމެދު އުފެދޭ ސުވާލުތަކާއި ސަސްޕެންސް ވެސް ވަނީ އިތުރުވެފައެވެ.\n"ބަވަތި" ގެ ތިއެޓްރިކަލް ޓްރެއިލާ އޮލިމްޕަހުގައި ދައްކާލާފައިވާއިރު، ޓްރެއިލާރ ވަރަށް އަވަސް މުސްތަޤްބަލެއްގައި ބެލުންތެރިންނާއި ހަމައަށް އެފިލްމުގެ ފޭސްބުކް ޕޭޖުން ވެސް ފެންނާނެކަމަށް ފިލްމުގެ ޕްރޮޑިއުސަރ، ޑައިރެކްޓަރ އަދި ސްކްރީންޕްލޭ ލިޔެފައިވާ، އިލްޔާސް ވަހީދު ބުނެފައިވެއެވެ.\nމިފިލްމުގެ ތިއެޓްރިކަލް ޓްރެއިލާރ ފެށިގެންދަނީ ފިލްމުގެ ދެ ލީޑް އެކްޓަރުން ކަމަށްވާ (ނުޒޫ) އާއި އިފްނާޒް، ފިލްމުގެ ނަމުން ނަމަ ޝެހެނާޒް އާއި އިބޫ، ގެ ވާހަކަތަކަކުންނެވެ. އެވާހަކަތަކުން ވެސް ޝެހެނާޒް އުޅެނީ ބޮޑު ކަންތައްގަނޑެއްގެ ތެރޭގައި ކަމާއި، އެކަންކަމުގެ ވާހަކަ އެރަށުތެރޭގައި ވެސް ދެކެވުމުންދާކަން ހާމަވެގެންދެއެވެ. ނަމަވެސް އެފަދަ ވާހަކަތަކަށް ފަރުވާލެއް ނުބަހައްޓާ އިބޫ ޝެހެނާޒް އާއި ކައިވެނި ކުރަނީ ވަރަށް ލޯބިންނެވެ. އޭނާއާއެކު ޝެހެނާޒް މާލެ ވެސް ގެނެއެވެ. ނަމަވެސް... ދެން ކަންތައްތައްވަމުން އަންނަނީ ބެލުންތެރިން ވަރަށް ވެސް ހިތް އަވަސް ކުރުވާފަދަ ގޮތަކަށެވެ.\nޓްރެއިލާރ ބެލުމަށްފަހު ކުރިން ވެސް އުފެދުނު އެއް ސުވާލު އުފެދެމުން ދިޔައެވެ. ޝެހެނާޒް އަށް މިފިލްމުގަ މިވަނީ ކިހިނެއް ހެއްޔެވެ؟ އޭނާއާއި ކުރިމަތިމިވަނީ ކޮންކަމެއްހެއްޔެވެ؟ މިސުވާލުތައް އެންމެ ބޮޑަށް އިތުރުވީ ޓްރެއިލާރގެ ނިމޭކޮޅު ފެނުނު މަންޒަރަކުންނެވެ. ދޮރެއް ހުޅުވުމަށްފަހު ޝެހެނާޒް އެތެރެއަށް ވަންނައިރު، ކޮންމެވެސް އެއްޗެއް ފެނިގެން އޭނާ އިންތިހާއަށް ބިރުގަނެއެވެ. ދުންތަކެއްގެ ސިފައިގަ އަޅުގަނޑުމެންނަށް ކޮންމެވެސް އެއްޗެއް ފެނުނު ނަމަވެސް، ޝެހެނާޒަށް ފެނިފައިވަނީ ހަމައެކަނި ދުންތަކެއް ނޫންކަން އޭނާގެ ބިރުގެންފައިވާ މޫނުމަތިން ވެސް ހާމަވެގެންދެއެވެ.\nއެހެންކަމުން "ބަވަތި" އާއިމެދު ދެން އުފެދުނީ މުޅިން އައު ސުވާލެކެވެ.\n"މިއީ އަނެއްކާ ބިރުވެރި ފިލްމެއް ބާއެވެ؟"\nކޮންމެހެނަކަސް، އެސުވާލުތަކުގެ ފުރިހަމަ ޖަވާބު ލިބިގެންދާނީ ސެޕްޓެމްބަރ މަހުގެ ދެވަނަ ދުވަހުގެ ރެއެވެ. އެއީ "ބަވަތި" އޮލިމްޕަހު ސްކްރީނުގައި ޕްރިމިއާރ ކުރުމަށް ހަމަޖެހިފައިވާ ރެއެވެ.


vnews - Faris alun jalah badhalu kurumun ekamaa varah bodah hithaama kuran: Dhunya\nފާރިސް އަލުން ޖަލަށް ބަދަލު ކުރުމުން އެކަމާ ވަރަށް ބޮޑަށް ހިތާމަ ކުރަން: ދުންޔާ\nދުންޔާ، ޔުމްނާ، ފާރިސް އަދި ޣައްސާން--\nޖަލުގެ މަރާމާތަކަށް ގޭބަންދަށް ބަދަލު ކުރުމަށްފަހު އިއްޔެ ހަވީރުގެ ވަގުތެއްގައި ދިއްގަރު ދާއިރާގެ މެމްބަރު ފާރިސް މައުމޫން ޖަލަށް ގެންދެވުމުން އޭނާގެ އެއްބަނޑު އެއްބަފާ ދައްތަ އަދި ހެލްތު މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން ހިތާމަފާޅު ކުރައްވައިފި އެވެ.\nފާރިސް މައުމޫން ގޭބަންދަށް ބަދަލު ކުރިތާ ދެހަފްތާވަރު ފަހުން އަލުން އަނެއްކާ ޖަލަށް ބަދަލު ކުރެއްވުމުން އެކަމާ ހިތާމަފާޅުކޮށް ދުންޔާ މައުމޫންގެ ފޭސްބުކް ސްޓޭޓަސްގައި ވިދާޅުވެފައިވަނީ ފާރިސް އަނބުރާ ޖަލަށް ގެންދެވުމުން އެކަމާ ވަރަށް ބޮޑަށް ހިތާމަ ކުރައްވާ ކަމަށެވެ.\nމާތް ﷲ ފާރިސް އަށް ރައްކާތެރިކަމާއި ކެތްތެރިކަން ދެއްވުމަށް ދުންޔާ ވަނީ އެދިވަޑައިގެންފަ އެވެ. އަދި އާއިލާއަށް ކެތްތެރިކަން ދެއްވުމަށް ވެސް ދުންޔާ ދުއާ ކުރައްވާފައިވެ އެވެ.\nހުކުމަކާއި ނުލައި ޖަލުގައި 85 ދުވަސް ބެހެއްޓުމަށްފަހު ފާރިސް ގޭބަންދަށް ބަދަލުކޮށްފައިވަނީ ޖަލުގައި މަރާމާތެއް ކުރުމަށްޓަކައި މިމަހުގެ 11 ވަނަ ދުވަހު އެވެ.\nރައްޔިތުންގެ މަޖިލީހުގެ މެމްބަރުންނަށް ރިޝްވަތު ދެއްވަން އުޅުއްވި ކަމުގެ ތުހުމަތަށް، ކޯޓު އަމުރެއްގެ ދަށުން ފާރިސް ހައްޔަރުކުރީ މިދިޔަ ޖުލައި މަހުގެ 18 ވަނަ ދުވަހުއެވެ. ޝަރީއަތް ނިމެންދެން ފާރިސް ބަންދުކުރުމަށް އަމުރުކުރިއިރު، ފާރިސްގެ މައްޗަށް ތުހުމަތުކުރާ މައްސަލާގައި އޭރު ދައުވާވެސް އުފުލާފައެއް ނުވެ އެވެ.\nފާރިސް ޖަލަށްލައި އަނިޔާކުރަމުންދާއިރު ދުންޔާއާއި ގައްސާނު މައުމޫން ސަރުކާރުގެ ތެރޭގައި ތިއްބަވާތީ އެތައް ފާޑު ކިއުންތަކެއްދަނީ އަމާޒުވަމުންނެވެ. އެހެން ނަމަވެސް ފާޑުކިޔުންތަކަށް ދުންޔާ ވަނީ ވަރަށް ފުރިހަމަ ރައްދެއްވެސް ދެއްވާފަ އެވެ. އެގޮތުން ދުންޔާ ވިދާޅުވީ ފެނުގެ ތެތްކަމަށްވުރެ ލޭގެ ގުޅުން ބަދަހިކަމަށެވެ. ނުވަތަ ހުރިހާ ކަމަކަށްވުރެ ލޭގެ ގުޅުން ވަރުގަދަކަމަށެވެ.\nދުންޔާ ވަނީ މީގެކުރިން މާފުށްޓަށް ވަޑައިގެން ފާރިސް އާއި ބައްދަލު ކުރައްވާ ހާލު ބައްލަވާފަ އެވެ. އަދި ޑޮކްޓަރަށް ދެއްކެވުމަށް ފާރިސް މާލެ ގެންނެވި ދުވަހުވެސް ދުންޔާ ވަނީ ހޮސްޕިޓަލަށް ވަޑައިގެން ފާރިސް އާއި ބައްދަލު ކުރައްވާ ހިތްވަރު ދެއްވާފަ އެވެ.\nމި ސަރުކާރަށް ކުރައްވަމުން ގެންދެވި ތާއީދު އަނބުރާ ގެންދަވާކަމަށް ރައީސް މައުމޫން ހާމަކުރެއްވުމުން އެމަނިކުފާނާއިއެކު ފާރިސް މައުމޫނާއި، ޔުމްނާ މައުމޫން ވަނީ ސަރުކާރާއި ފެއަށް ޖެހިވަޑައިގެންފައެވެ.\nނަމަވެސް ފޮރިން މިނިސްޓަރުކަމުން އިސްތިއުފާދެއްވުމަށްފަހު ދުންޔާ އަލުން ވަނީ ހެލްތު މިނިސްޓްރީގެ ސުޓޭޓް މިނިސްޓަރުކަމާއި ހަވާލްވެވަޑައިގެންފަ އެވެ.